text:
2016年5月3日 星期二
行路問題@第三次物理治療
呢個四月幾乎每個星期都要出入診所同醫院,唔係艾菲就係燒腩仔輪住來,終於來到BB豆豬出世前最後一次陪燒腩仔去做物理治療,由於米高今次真係請唔到假要艾菲單拖帶佢去,為免艾菲太頻撲我哋無揀到朝早嘅期,直接同燒腩仔請一日病假下午先去覆診(本來呢日學校生日會,艾菲都唔想佢miss咗,但安全計真係無辦法),見難得唔使趕頭趕命趕返學,兩母子拍拖去樓下pizza hut食個lunch先出發,確保大家都keep住開朗嘅心情.
食飽飽就出發啦,沿路有傾有講有笑,唔...我哋兩母子好似好耐無咁溫馨過,有時困喺屋企艾菲成日忙呢樣忙嗰樣,真係好難做到呢個效果,我哋早咗少少到,照例登記完同姑娘打個招呼就入得去玩,今次明顯比上次多人,前面有兩個BB練緊腳仔(其中一個應該係早產B,滿一歲但個size大概只得半歲,係睇見都覺心痛嗰種,所以話BB足月出世真係好緊要),同時間就有兩個同燒腩仔差唔多年紀嘅小朋友.
事前已經同燒腩仔講咗成晚,叫佢要乖要專心同聽姑娘話,明顯今次表現係有進步無之前咁失控,不過相對其他差唔多年紀嘅小朋友,佢確係比較唔專心嗰個,成日D嘢叫佢做兩做就偷懶,尤其係某D對佢來講有D難度嘅動作,佢通常試一兩次都唔得就叫唔做,搞到艾菲想話偷懶坐埋一邊都唔得,要不停喺佢側邊同佢打氣加油同教佢搵D成功嘅竅門出來(因為姑娘要一個對三個,仲要去處理paper work,所以吩咐好教咗D動作點做就會行開一陣).
一入去姑娘就叫佢上彈床跳15分鐘,之後同佢做基本測試,姑娘都讚佢雙腳跳有進步,但單腳跳以三歲幾嘅年紀去睇就仲係差D,右腳會好力少少叫做跳得到,左腳就真係好勉強先跳得起,咁大家都明人總係取易不取難,既然右腳得左腳唔得,好自然燒腩仔練習時就更加只係集中用右腳唔用左腳,所以姑娘有提醒艾菲要睇實佢做,逼佢用返多D左腳來跳.
跳完彈床之後,姑娘跟住就拎咗個拋圈圈嘅玩具出來,叫燒腩仔要用腳逐個將D圈圈撩返出來,明顯同上次用腳面踢豆袋入籃嘅原理一樣,想燒腩仔多D用單腳,同領悟吓點樣喺單腳企時平衡個人,初時撩頭頂幾個都好容易做到,不過到最底兩個就真係有難度,一來燒腩仔隻腳仔唔太靈活,成日好傻瓜地用上而下踩落個圈到嘅方法來撩,要艾菲不停提醒先識得喺圈下面用腳指同腳面撩出來,二來係兩個圈D軟膠都有D啜身(上面D係硬膠圈),幾次佢都想坐低放棄浪費晒D時間,好彩逼吓勸吓都叫做完成到三次.
跟住姑娘畀佢玩咗陣回吓氣,就拎咗個波波出來,畀佢夾住跳過兩個矮欄,夾法係夾喺腳眼位,同我哋之前同佢練夾小腿唔同,目的其實係想佢學識雙腳跳時雙腳著地,其實呢個對佢來講應該唔難,但由於佢實在太唔專心,所以都搞咗好耐先做到一兩次...
做完夾波跳,唔覺唔覺又夠一個鐘,姑娘就埋來同艾菲傾咗幾句,佢話燒腩仔大致上都係差唔多情況,要繼續keep住練雙腳跳同單腳跳,然後約咗五月底再去做多次物理治療,重點係下次會換新姑娘跟進,唔...下次艾菲應該係坐月中,都唔知偷唔偷走到出來陪佢覆診,希望燒腩仔生性唔好蝦新姑娘啦...
訂閱: 張貼留言 (Atom)


c: text/html

text:
想問大家知唔知 fb 個「你可能認識的朋友」list 係點運作,點解成日都會彈個已經失聯 n 年嘅朋友出來.
是咁的.尋日諗住碌多最後一嘢 facebook 就出門返工,點知神推鬼擁,命中注定,畀我眼尾見到個 list 上面,有個名熟口熟面.
我以為自己已經唔記得咗佢.所以睇到個名嗰刻,我係有啲呆撚咗.個腦一片空白咁click 入去佢個 wall,profile 係一個唔知乜水嘅漫畫公仔,cover 就係影住個天,有幾嚿雲.
廣告
無咩特別吖.我同自己講,無咩特別啫.跟住就熄 mon,返工.
但係行到落巴士站,企定,諗完又諗,我諗我唔可以否認自己其實好 care.我忍唔住拎部手機出來,開返個 facebook,喺個「你可能認識的朋友」list 度,手抽筋咁起勢掃.
廣告
我掃咗幾千次都掃唔返佢出來.咁不如直接 search 佢個名?偏偏佢個名又太 common,一 search,幾百幾千個女仔都係同名同姓.我搵唔返嗰張有個漫畫公仔嘅 profile 相.
或者 Mark Suckerberg 只係想令全球網民明白一個道理,就係生命無 take 2,好多嘢係過咗去,就返唔到轉頭.
不過,道高一尺魔高一丈,好在我有屋企電腦長開嘅習慣.我無離開個 page,放工返屋企都仲可以睇得番.
上咗巴士,先又醒起,其實睇得番都無用,因為我連佢係咩樣都唔知道.
*
返到學校.上堂前其實仲有一疊仔功課要改.但係望住疊簿,我知道我唔會有心情.是但啦,算數啦,反正改唔切學生仲開心.
於是我就開電腦,google 三個英文字母:ICQ.
一年前我曾經喺班房做過統計,叫知道咩係 ICQ 嘅同學舉手,結果 38 人入面得一個知道.嗰條柒撚獴獴仲要係發緊夢聽錯我問咩叫「屎橋」.算啦佢哋就來連 facebook 都唔知係乜.好快又會唔知 IG 係乜.好快又會唔知 Snapchat 係乜.
ICQ 就好似一隻曾經被愛但終於被遺棄嘅流浪貓.但佢無死,反而一日一日咁長大.今日,其他貓有嘅 voice message 功能,video chat 功能,甚至 stickers 功能,佢都有齊.
打開 WEB ICQ,網頁要求輸入 ICQ 號碼(依家叫 UID,唔再叫 ICQ#,何苦改?)同密碼.諗都唔使諗就輸入.原來依兩組數字仍然存藏喺記憶深處,我覺得好神奇.
就係咁,我打開咗一部黑歷史.
曾經,一個多愁善感嘅女仔將自己個名改做「痛哭.白雪」,依家佢係一個藍絲差婆;「~寂寞孤身.BeN~」係個老師,主張大中小學生不應談戀愛;「花火 Gigi」顧名思義曾經好愛花火 Gigi,Gigi 唱≪花火≫嗰年 25 歲,今年 40;一個男仔啱啱結婚買樓,佢個名叫做「** 小小豬b °::.」,但係 info 寫嘅係佢前……唔知幾多度嘅女朋友名.
時移世易.
仲好多人我已經唔記得咗係邊個.但我當然仲記得佢.~☆ FAN ★~.前後嘅符號成日改,但中間三個字母永遠都唔變.
佢花名叫做阿煩.
再 Click 入去,睇到佢 info.
藍和白形成了天
你共我樂透半天
倚在你肩 靠在海邊
星星月亮兩手牽
日與夜變化萬千
坐上飛氈 飛到天邊
在水平線 就這樣分不出黑白天
在天堂見 折翼天使吃著半支煙
天氣還算好
就算下大雨令你很糟 不覺你糊塗
天氣還算好
縱遇上風暴 令你跌倒 有我待你好
在懸崖邊 遼闊天地再會看得見
在回南天 證實戀愛日期沒改變
天氣還算好
就算下大雨 令你很糟 不覺你糊塗
天氣還算好
縱遇上風暴 令你跌倒 有我待你好
同再起步 同再起步
二汶把聲喺腦海裡面不斷盤旋.曾經我同阿煩好鐘意依首叫做≪好天氣(天朗氣清版)≫嘅歌,好鐘意依部叫做「好天氣」嘅廣播劇.嗰個係 903 叱吒風雲嘅年代.所以你知道點解佢叫自己做阿煩.好多個放咗學嘅下晝,我就係同佢一路聽住 903,聽住陳占嘅故事,阿 Moon 嘅故事,阿煩嘅故事,一路傾 ICQ,咁過.
想睇下有無可能搵得返同阿煩嘅對話 history,雖然其實我早知係無.
除咗個名同 info,再無其他資訊.
今日喺 facebook 見到嗰個,就係 Fan 再加佢個姓.定係其實根本就唔係阿煩?
打鐘.我開聲同自己講,算啦,諗咁多把撚,係又點唔係又點呢?
去上堂啦柒頭,將你嘅煩惱,發洩喺班學生身上,Go Go Go.
*
喺 ICQ 識阿煩,係 form 4 嘅事.佢 form 2.
雖然嗰時未有所謂「狗衝」,但作為男人天性,狗衝其實係亞里士多德到孔子都會有嘅行為.當時,絕大多數嘅狗都會喺 ICQ 嘅 friend search 功能嗰度衝.只要你喺 profile 放張靚女相,無論你真人靚唔靚,係男定係女,都會每日收到最少十個八個男仔 hi 撩你撩你講嘢.
而對住呢種出樣嘅女仔,我知道我從來無行.一來,人哋貼得張相出來,其實一定會問返你,can you send me your pic?唔怕同你講,我一 send 通常就無下文.二來,當時我唔識咁多啦,後來睇咗一本雞精書先明白,ICQ 溝女原來係有竅門嘅.我仲記得作者話,人哋女仔每月有幾百人排住隊想同佢傾偈,真心,點解要揀你先?你話你係好男人,心地善良?屌你啦,就算全香港只有 10% 男人心地善良,除返條數都有幾十個心地善良男排緊隊.Why you?
所以你需要嘅係技巧.
比如雞精書入面有章介紹一條金科玉律,叫做「諗多一步,目的達到」.即係話做男仔嘅,切忌令女仔唔知點將個 conversation 繼續落去.Ok,sure,no problem,咁講嘢嘅男仔全部無得留低,要一筆勾銷.你應該要喺 send msg 畀人嘅同時,諗埋對方可以點答.所以你講完 ok 之後,其實應該要加多句:咁你呢?如果人哋問你鐘唔鐘意唱k,你答完「鐘意」之後亦要問返人,妳成日唱架?當然唔係吓吓都要用問題回應.假設人哋話,我食過最難食嘅壽司就係明將,你可以咁講:我都食過,真係好難食好難食,可唔可以丟佢落山.最恐怖嘅係啫哩軍艦,啫哩軍艦就好似毒蘋果,食過嘅人都會受詛咒,永遠得唔到幸福.咁樣,對方就有好多空間可以回應,例如佢同唔同意你呢句說話,有無食過啫哩軍艦,新白雪公主好撚鳩,之類.
總之你唔會答:食過呀,好難食.一要女仔停低諗點樣覆你,你就輸了.
本書叫≪網民解毒≫.其他技巧仲有好多,想知自己搵來睇.我想講嘅係接觸呢本書,已經係中六中七,所以識阿煩個 moment,我完全唔知有咁嘅學問.而正正係因為我唔識,靚女都唔會理我,所以我狗衝嘅時候,只會專揀無貼相嘅女仔.
就係咁,個天畀我遇上阿煩.
「妳鐘意聽少爺占?」
「鐘意!你點知???」
「因為妳叫做阿煩.」
我 send 咗隻≪好天氣(天朗氣清版)≫ mp3 畀佢.
「我聽緊依首」
「……我都係」
第一晚,我哋傾到凌晨四點.第二日要返學,阿媽屌我做乜仲唔瞓,我話,人生大事,人命關天!佢嚇到縮返入房.我同阿煩由≪好天氣≫傾到≪四點水≫,由≪四點水≫傾到「學校線人」,傾到同學,傾到自己學校,傾到鐘意去邊度買衫,傾到嗰期打風,貓仔爬上樹唔識落返來.第二日一放學返屋企再傾.第三日如是,第四日如是,第五日如是.
好啦,你一定會話,屌你講夠未啊,傾偈無相無偈傾.係的,我是明的,也是認同的.問心,傾耐咗,我係咪一啲都唔想知佢咩樣?梗係唔係.幻想都要有個對象(純愛,唔好諗邪嘢).
之但係,同時我亦有另一種諗法.我覺得同阿煩嘅純文字交流先至係最真.一開口問相,有啲嘢就無可避免會無咗.
慶幸我哋成長喺一個文字嘅年代.嗰陣時,就算想搵佢張相來睇都唔係咁易.連數碼相機都少見,莫講話用手機影完 upload 上網,share 畀朋友.咩 food porn,相機食先,無呢樣嘢.你有嘢想記錄,有感受想表達,通常都只係可以寫,貼網上日記,貼 ICQ info.
我記得嗰時同阿煩傾咗唔夠一個禮拜,已經開始上癮──愛情學上嘅正統講法,叫做「掛住」──我想話畀佢知我掛住佢,但係又淆底,唯有喺 info 度寫一篇引人遐想嘅鄺體短詩,希望佢對號入座.
所以我一直唔明鄺神有咩咁神,中學時代我就寫緊鄺體啦.不過我諗起畢卡索話:「每個細路都係藝術家,問題係大個咗點令自己繼續係.」或者鄺神最神嘅地方,正正係佢幾十歲人都寫到成隻小學雞咁.
寫完,第二日,我就見到阿煩改 info.佢話佢都好掛住某個人,唔知嗰個人掛住嘅,係咪佢.
梗係啦,仲使問.就係咁,我哋一齊咗.整整三年,我同佢都係鄺體傳情.我一張相都無問佢攞過.
然後我哋開咗個共用嘅 showhappy,然後我哋轉咗用 xanga.然後我哋轉咗用 msn.少爺占組成咗一隊叫野仔嘅樂隊又暫休.≪好天氣≫續集≪19 歲≫推出又播完.≪四點水≫續集≪落雨路≫推出又播完.依三年我哋日日傾偈,history print 出來應該厚得過≪大英百科全書≫,句句對話甜過菠蘿罐頭.
直至 Mark Sucker 創辦 facebook 嗰年,我哋嘅關先走到盡頭.原因?唔知呀,科技日新月異啩.總之慢慢,慢慢,我哋就愈來愈少傾偈.其實 ok 嘅,我接受.菠蘿罐頭都有期限啦.
阿煩.唔知佢依家點呢.
Lunch time 嘅時候,我耍走咗幾個約好傾 project 嘅學生,想喺 Spotify 開首≪好天氣(天朗氣清版)≫一個人聽.首歌收錄喺一張叫做≪少爺占廣播劇音樂全集≫嘅專輯.一 click 入去,成啖珍珠奶茶噴出來,粒珍珠撞落個 mon 度再彈返落 keyboard.
CD 封面係五個漫畫公仔,其中一個,就係佢 facebook 張 profile.
係佢.其實我早應該知道係佢.藍和白形成了天呀.
阿煩.
放學鐘聲一響我快過班波牛飆出課室.我飛的返屋企.因為我好驚會停電或者阿媽成杯咖啡打瀉落部腦度或者人猿突然襲地球,令我再搵唔返佢個 facebook account.Fan,鬼叫佢個名咁 common!
喺的士上面,我合埋眼深呼吸.阿煩.我好想同妳講,好耐無見,妳好嗎?我……係掛住妳嘅.但十幾年前嗰種擔驚受怕,又再重演.我好淆,佢會唔會答我話,阿生你乜水?佢會唔會當我係纏住佢唔放嘅變態佬?會唔會當我係呃蝦條嘅賤男?寶藥黨扑頭黨?
何況我要點同佢講嘢呢?我哋根本就唔係 friend.咁係咪要 add 佢做 friend?佢唔 accept,我咪柒過 note 7?好啦,就算佢會 accept,跟住又點呢?
「hi,how are you」咁呀?根據「諗多一步,目的達到」,我應該要幫佢諗埋點答,但係我諗唔到.屌我諗唔到.
深呼吸.或者我可以寫個 info,畀佢對號入座.
然後我就明白其實我唔會寫到.我唔再係小學雞,我流嘅血裡面唔再有鄺體.時代改變,我跟住時代一齊變.我已經唔再識寫 ICQ info.
更莫講話 facebook 根本無 info.當然你可以出 Wall post,但 Wall post 同 info 係兩件事.Wall post 只係你某一刻嘅感受,人哋只會一掃而過;但係 ICQ info,係 timeless 嘅.正因為咁,今日嘅 ICQ 先至會好似一座受保育古跡,雖然已經無人再用,但灶頭上面隻鑊,牆上面掛住嘅相,書枱上面嗰封未寫完嘅情書,統統記載住曾經有過嘅人同事.
我最後一個 info,只有一句.我已經唔記得後生細仔嘅我點解會有咁嘅體會:
「時間沖淡不了一切.」
我突然好驚,我同阿煩嘅回憶會被破壞.所以我做咗一個決定:我唔會 add 佢.
因為最重要嘅,其實唔係要知佢係咩樣,唔係要知佢結咗婚未,甚至唔係要知道,佢仲記唔記得我.
最重要嘅係,喺我記憶入面,我曾經同一個叫做阿煩嘅女仔,純粹用文字,連續傾咗一千晚偈.我哋一齊聽過林二汶唱歌,一齊笑過 I love you boyz,一齊為森美自己講自己笑滴過汗,一齊追過 Vani 嘅專業推介.最重要係,佢曾經係我女朋友.最重要係,我曾經愛過佢.
人生無幾多個三年架咋.
返到屋企,我沖咗個涼,開著個 mon,望住阿煩張 profile pic 同埋嗰片藍和白形成嘅天,流咗兩滴馬尿.跟住我 close 咗嗰一頁,再喺「你可能認識的朋友」list 上面,佢個名嗰一格,噤咗一下個交叉仔.
然後我寫咗依件事出來.無圖,只有字.寫完,喺依一秒,我竟然覺得自己又好似返返去寫 ICQ info 嘅年代.我相信阿煩一定會睇到依一篇,一定會對號入座.阿煩,如果妳睇到,其實我想同妳講,多謝妳,再見.原文連結

robotstxt: allowed

filter: keep


text:
之前晌另一食評中講過今個春節試咗兩款蘿蔔糕,分別喺美心及功夫點心,前者已晌另一食評分享過,所以,今篇就喺介紹吓功夫點心嘅蘿蔔糕.當市面乜糕物糕,出到咩味都有嘅時候,功夫點心所做嘅仍歸於傳統,就只有臘味蘿蔔糕及椰汁年糕.
臘味蘿蔔糕
佢哋啲蘿蔔糕同樣主要都喺落臘腸及蝦米,不過,配以粗條蘿蔔喺佢嘅特色,務求突出蘿蔔嘅清甜及口感.
除糕面有唔少臘腸及蝦米外,臘腸及蝦米亦散佈晌糕內各處,而粗條蘿蔔真喺清晰可見.功夫點心嘅蘿蔔糕比起美心嘅晌質感上挺身啲,輕煎後亦無咁易散,入口蘿蔔味不俗,一條條嘅蘿蔔味道清甜,不過,整體味道稍鹹,臘腸感覺未夠鮮味.
椰汁年糕
至於椰汁年糕,無乜花臣嘢,賣嘅喺簡簡單單嘅傳統味道,一時急住食,煎好後嘅成品連相都忘記影.老實講,啲椰汁年糕煎好出嚟間間店個樣都差唔多,而功夫點心嘅椰汁年糕都做得唔錯,軟糯唔黏牙,煎耐少少帶些少焦香,食落淡淡椰香,比起佢哋嘅蘿蔔糕,小弟就覺得年糕好食啲.
兩款賀年糕點標榜喺香港製造,讓客人更有信心其品質保證!晌度趁機都多謝友人嘅點點心意,讓小弟同家人可以多試兩款賀年糕點.
個人評分
味道:6/10
環境:- /10
服務:- /10
抵食:- /10
平均每人消費:HK$0(好友送贈)
餐廳資料:
功夫點心 Kung Fu Dim Sum
尖沙咀廣東道33號中港城2座平台4號舖
2836 6788


text:
今日出發時,我發現前胎爆左!第一次爆胎...仲打算破記錄,一次都唔爆就到拉薩.不過好幸運係出門口時發現,唔使行行下整咁麻煩!今日既覺巴山好難爬,佢係被公認為川藏線上最難爬既山之一.因為佢超級多個圈,即係你好似用Z型咁係個山既一邊走,之後爬到頂時就翻去山既另一邊Z路繼續踩,今日既行程就係咁轉左好多次! 加上佢o的路係碎石路,難走! 呢個算係好難踩既山
睇到條路有小小暈暈地
太陽出來了,天未光就已經開始出發
金黃色的稻田
呢o的就叫Z型既路.....
畫埋指示比你睇又點話
之後係另一個Z型
望落去,你見唔見到一層層既路 ? 唉
由個底到踩上黎,你會唔會有o的想死既感覺?
死唔死呀你話?
門釘的車
我黎喇!
隊長
在下
老占
金龍同過兒今日包尾
你睇下笑得幾天真
痛苦....
過兒追緊上黎喇
老鷹
尾幾位的朋友
呢幾個朋友打算今日過埋東達山! 利害! 祝你地好運 ( 佢地既結局係下篇分解)
翻過覺巴山之後,到左登巴村,係到食完飯就要再出發!今日好累,走既路好浪費體力,臨到兵站之前既3公里好痛苦!
之前童話世界就好似呢o的蝴蝶咁, 不過上次既規模大好多,鋪到成條路都係蝴蝶
係登巴村食完飯,做死屍
花兒,花兒
榮許兵站附近
兵站所在地的小村
而今日住既地方係藏民開既旅館,環境好糟糕........但無所謂,我都慣左!不過好耐無同香港既朋友聨絡,大家會唔會以為我瓜左柴??呢條村有一個兵站,而兵大哥聽聞有個香港人黎左呢個咁鄉下既地方就即刻搜尋我!因為係呢到,香港人係稀有品種.兵大哥好想同我換o的港紙黎留念!好在我有一百幾十傍身,佢就好開心用一對一既匯率同我換o的人仔~~
到左之後,去左下面既小河到玩
我們的隊長,可愛嗎?
兵阿哥同我講當兵o的淒涼事,係呢到當兵都幾悶.但我就好開心咁識左幾個當兵既朋友了!晚餐係非常非常難食既食物,老板唔識煮飯架原來...............
今晚好早就要訓,因為聽日要對付五千米既東達山!!8點就要訓,但cc同八月唔見左,金龍就出去搵佢地,結果都係搵唔到! 成十點幾佢三個先返黎,原來o的女仔走左入去兵大哥既宿舍入面玩!門釘因為咁而生氣,因為兩個女仔出去又唔講聲,佢好擔心有咩事.任性既結果就係換黎門釘唔采佢地幾個幾日
我地而家係東達山山腳,聽日就要爬五千米既高山喇! 係一個咁高海拔既地方,星星係特別明亮,成天都係星星.


text:
希臘其實最出名係D小島.而小島中最出名係Santorini,其次係Mykonos.所以我地今次就揀左呢兩個小島,不過其實希臘仲有好多其他小島,我相信都唔會太差.
風車日落,小威尼斯
Mykonos最出名係有風車,唔係一個,而係一排五個,仲要係好巨型o個種.其實呢D所謂風車係磨坊,以風力去將小麥磨成粉,然後再用黎造面條面包.今時今日,呢D磨坊已經失去實際用途,變成佈景板.而咁啱,呢D磨坊喺島o既西面,所以日落時太陽正好o係五座磨坊o既後面,影出黎o既相同藍白小屋相真係各有各美,所以我都建議大家點都要去一去Mykonos.
小威尼斯亦係Mykonos出名o既地方.一排小屋伸出海面上,海浪不停拍打屋底,就好似意大利威尼斯出名o既建築一樣.
交通
去Mykonos其實有三個方法.第一係由雅典坐飛機去, 不過其實雅典同Mykonos唔太遠,坐飛機反而會浪費時間.第二係由雅典坐船去,如果玩完雅典先去Mykonos,呢個方法係最好o既.第三個方法係由Santorini坐船去,如果玩完Santorini先去Mykonos,咁你最好揀呢個方法.
希臘船票可以o係SeaJets官方網站買:
https://www.seajets.gr/
早一星期買其實都已經足夠,因為D船好大隻,好多位的,同埋買economy已經足夠,再貴其實個位都差唔多.上船時第一件事係攞行李,唔同目的地有唔同o既行李架,記住唔好擺錯.之後就入船艙,搵位坐低.記住,到時大家會爭先恐後去擺行李,再爭先恐後去搵位,手快有手慢冇,雖然唔會冇位,但要打散坐都唔係咁好啦.仲有就係,如果你係網上買飛,去到碼頭先攞飛,記住提早去碼頭,或早D去攞飛,因為有時佢地會取消班次而assign左你去另一班次,所以早D攞飛就早D知.當然,佢地都會有email提你,但我唔敢擔保個個都收到囉.如果有租車,最好早一兩日去攞飛啦.仲有就係,D船票其實有mark位,但上到船個個都亂坐的,但有時又會有人手持船飛問你地有冇坐錯位,所以自己執生喇.
Mykonos其實唔細,可以租車環島遊,但其實除左碼頭區多野睇多野買,其他區都唔係想像中咁靚,有D沙灘淨係得太陽傘,根本冇人去玩.不過,亦都係因為咁,話唔定你可以發掘到人地見唔到o既靚景.
食物
當你以為Santorini同Mykonos呢D小島一定有海鮮食o既時候,你就真係大錯特錯.呢度o既海鮮又貴又少又唔好食.食海鮮,都係返香港食好D.
Mykonos其實最正係D橫街小巷o既餐廳仔.細得黎又好靚,D野食仲唔錯添.仲有就係總有一間o係左近o既酒吧,喺三十幾度天氣之下入去涼下冷氣,飲杯啤酒,真係好爽.尤其當你行到攰,等睇日落時,小威尼斯入面D酒吧就更加係不二之選.
酒店
我地喺Mykonos只留兩晚,亦唔會租車,所以book左間比較近碼頭區o既酒店,貪佢步行就可以出去玩,所以我地揀左一間叫Madalena o既酒店.點知就出事喇.
首先,希臘人英文差我都可以理解,但呢間酒店o既肥婆receptionlist講英文講到鬧交咁,語氣非常差.最重要係,我黎Mykonos係坐船黎,一上船已經打去問有冇人接送,冇o既話點坐車去,我講晒我坐邊架船,邊個班次,佢問返我轉頭係邊個碼頭落船.Mykonos係有分old port同new port,我以為兩邊都好多船上落,事後我先知,其實根本所有船都集中喺new port.但佢當時就話叫我到左先再打比佢,佢到時先再安排車接我,但又唔講洗唔洗錢就收我線,再加上語氣差,我同佢傾完電話都已經一肚氣.等我落左船,搵左一大輪到底我喺old port定new port,最終我要用GPS再加offline map先可以定位到自己喺new port,然後再打去問酒店.最好笑係,由頭到尾佢都冇講接送洗唔洗錢,問佢點搭車去佢又唔講.咁你叫架車黎接我,我咪比你屈幾多錢都得?不過,最後發現new port去酒店其實只係5分鐘車程,而且到我check out都冇問我攞返車錢,我先知接送係免費.
酒店期間,都有一段小插曲.我地房冇露台,但洗完衫要晾衫,咁我地房對出係有個露天common area,諗住食完早餐,又有太陽,就拎D衫出去晾一陣,出去玩先拎返入房.點知肥婆大大聲話唔可以拎D衫出黎晾,叫我地拎返入房.OK,我就當你係酒店policy,唔比人晾衫出黎.點知我地出去玩完返黎,就見到一件二件衫晾晒喺同一個地方,仲要晾到第二朝食早餐都唔見有人黎拎返,而肥婆又唔出聲.咁算唔算歧視我地?
到我地check out時,又有另一件事發生.有個鬼佬,聽口音應該係英國人,同個肥婆嘈.佢話一早打黎留定房,當時電話有個女人應承左比某間房佢,仲quote晒價錢,咁大家agree左,以為黎到就有房,點知比唔間房佢,咁都算,咁咪住D差少少o既房囉,但check out時,竟然charge返本來個價錢,咁點會合理?但個肥婆仲要用D好差語氣o既英文同人地拗,又唔認自己係電話入面個女人,又話酒店咁做冇錯,仲話大家唔係argue,係discuss.OMG,唔係肥就大晒的.我地聽到都覺得好火,何況當事人.
所以呢,呢間叫Madalena o既酒店,我係100%唔suggest.如果係都要住呢間,咁有咩問題就自己同酒店"discuss"喇.


text:
龍鼓灘BBQ
今日唔知發生咩事,整天都係喉嚨痛?吞口水都痛呀!我平左有時胃痛下之外,都無乜病痛既,喉嚨痛更加係少之有少?仲要肚痛tim~但係我都堅持要去bbq?因為約左好耐架啦!我未死得我都一定要去!hehe!
今日mum無啦啦執番我細過讀幼稚園同小學既畢業証書?仲有幼稚園果本學生手冊,差唔多成本都係白兔仔(即係我整齊清潔?kaka)其實細過同而家個樣都唔係差好遠jei?
卡文無啦啦打黎,同我講要湊細佬,黎唔到bbq喎?好彩最後阿君問我,卡文有無找過佢既大家姐咋!唔係真係勁可惜了!卡文就將細佬交左俾大家姐湊,仲有時間上黎我屋企坐?咁arm我執緊野,拎左我既相簿俾佢睇,睇完佢話覺得好可惜?因為我肥左好多!d相係我體重直線上升既最好証明吧?哈哈!唔係點會有名你叫?肥妹仔呢?
今日我同卡文著到成個孖公仔咁,黑色衫+牛仔褲?但係我地係無夾定架?因為我一早諗定今日著咩衫?
我地搭車去屯門,點知我地一上到車,就好似去左圖書館咁,靜到丫!靜都唔緊要,我同卡文講野,竟然俾人叫我地嘈,叫我地細聲d?咩事呀?我講野既聲線仲細過係BU拉把講野,都俾人話!但係我地又講起D開心同激死野喎!咁激動時講野大聲D好正常jei?討厭...
四點幾入到屯門,仲要轉車入龍鼓灘?入到去都五點幾六點了?果度d野食都幾好味,尤其係d蒜蓉包同雞翼!又有電視睇?我地一齊睇殘酷一叮?笑死人?如果唔係咁僻就仲好?
返屋企途中,得自己一個搭巴士,又無聊又眼訓?好彩條馬路暢通無阻!落車之後,條路好靜,有種感覺好想快d返到屋企!但係竟然胃痛起上黎喎!又唔想停低....唯有一路忍住一路行,"冷"番屋企先算啦!
PS.今日敏婷唔舒服,希望他早日康復?
謝謝王子今天指指點迷津,屯門我真係一d都唔識路!


text:
joejoe病左好多日, 佢終於好返啦, 係我哋兔年既第一次見面, 等我打扮一下先, 先由姑姐幫我恤頭, 之後再由自己化妝, 感覺都唔錯架, 等我影返張相先~
哈哈, 又係度自拍及扮架妹, 就扮一下次啦
去到德福先同joejoe試呢個日式炒麵, 墨魚丸及燒餅, 超好味~
之後去一間叫做牛角既日式燒烤餐廳等位, 雖然係五點幾, 但已經好多人等待晚市, 我未食過呢間, 但咁多人排隊, 應該唔算太差吧!? 係排隊途中, 見到個超可愛既bb對住我笑, 我也努力氹佢開心, 仲叫joejoe偷偷地影左張相~
後來從其他人口中, 得知呢個bb及父母原來係日本人, 佢見你做咩動作, 佢又跟住做, 超可愛~
排左成一個鐘, 終於可以入到餐廳內食飯啦, 餐廳既格局簡單得黎都唔錯~
見到毎張台毎人係咁影, 自己都影下先, 我哋兩個人既爐及餐具~
無聊地影左自己個位子, 擺整齊d影下相先
仲有個餐牌教埋你點燒牛既不同部分, 果然係好pro!!
先黎第一味食物, 就係一口肥牛, 加上牛油, 究竟點煮呢??
仲有呢個芝士什菜, 白痴既我哋先打開鍚紙!? 其實係熟左之後先打開...
仲有呢個絕對好味既牛肩骨, 紋理已經好靚, 脂肪分配平均, 一定要叫呢個!!
由於頭先已經食左野, 所以唔係叫左太多....只係少少慢慢燒
好難先燒到呢個效果, 就係把牛油塗上面, 之後再燒, 焦焦地既芝士都幾靚~
我哋唔知係咪仲未夠飽, 仲要燒埋雞雞袋, 雞雞袋真可憐..
咁我哋當然唔會咁殘忍, 都會比佢食返少少牛肩骨, 好味嗎??
個牛肩骨燒完係呢個樣, 超靚仔, 真係睇得又食得
無論你幾飽都好, 點都要試佢呢個招牌甜品, 就係呢個牛角雪榚
食完飯之後, 同joejoe稍為行下德福, 但布置唔太吸引, 衫也唔太靚, 最後好快就行完, 之後便各自返屋企
kumi's new life
2011年2月5日 星期六
同joejoe去食新年大餐
joejoe病左好多日, 佢終於好返啦, 係我哋兔年既第一次見面, 等我打扮一下先, 先由姑姐幫我恤頭, 之後再由自己化妝, 感覺都唔錯架, 等我影返張相先~


text:
身高及體重
沒有機會上磅, 不過相信不能再用i-angel孭出街既日子不遠了
食量
今個月飲食習慣有大改善呀, 陶寶B而家可以接受人餵食, 唔再需要用手攞嘢食, 呢個改變真係差啲令莎拉感動落淚呀. 除此之前, 陶寶B都可以同大人一齊食大人食物啦, 因為之前陶寶B原全唔接受大人食物架, 所以近來出街食飯都方便了好多. 下一個目標就係希望陶寶B可以用餐具食嘢, 不用人餵, 而同時希望陶寶B可以戒用奶樽飲奶呢.
活動能力
-講嘢方面無咩進步, 都係成日講BB話, 莎拉真係愈來愈心急了, 因為距離2年歲既日子只係餘下4個月呢, 到時如果評估都係Fail就需要轉介醫生跟進了.
-近來主動去認字, 會捉住媽媽手叫媽媽讀出flash卡的字.
-有少少意識懂得nose, mouth, 會自己指自己的nose及mouth. -鐘意扮大人講電話, 自己"古lu古lu"係咁講. -懂得座上單車, 用對腳自己行(好似聰明笨伯咁行車)
作息時間
可能2月莎拉放假, 所以陶寶B都好似放假咁, 夜瞓了及遲了起床. 因為陶寶B都習慣8am-9am起身, 所以放假時莎拉都不用較鬧鐘呢, 點知最勁有一次係當莎拉被陶寶B嘈醒時, 望一望個鍾, 居然係11am, 嘩, 真係不感相信呀, 因為自陶寶B出世到而家, 陶寶B都未試過咁晏才起身呀, 當日莎拉都不知幾爽呀.
健康
感恩今個月一切正常呀, 叻叻豬呀.


text:
2012年7月1日 星期日
重覆犯錯
菲菲家有兩位外傭,姑且叫做地做工人A和工人B吧.工人A三十來歲,在18歲那年,工人A的爸爸親自欽點左一位「好仔」要佢結婚.在父命難違的印尼社會下,工人A就同一個佢都唔知係乜水既人結婚了.婚後生左一個仔,之後來港打工,老公就留在印尼.佢老公每個月除左等老婆寄錢返黎養佢之外,仲四圍溝女,連工人A的堂妹同大嫂都唔放過.工人A知道後當然好傷心,決定同佢離婚.原來印尼人辦離婚係好困難的,如果男方不同意,就要女方比萬幾元去辦離婚.萬幾元港幣對於印尼人黎講唔係小數目,最終工人A都冇法離婚.
最近聽工人B講,工人A的爸爸叫佢不如搵過另外一個老公啦.他的理由是︰「你個仔長大結婚之後就只會照顧老婆,唔會照顧你呢個亞媽,你都係搵返個男人去照顧你啦.」.之後就慫恿佢同一位在鄉間已認識的男士和她來往.工人A再次聽信爸爸之言,大家以 SMS 隔空交往.
聽完之後真係想問下工人A的爸爸點解咁肯定佢個仔會唔理佢?就算唔理,工人A都仲有D錢,如果而家交往果位男士最終又係呃哂佢D錢,咁佢下半世點算?我唔質疑她爸爸的出發點係為個女好,但係之前佢已經睇錯人,佢點保證今次冇睇錯?同埋工人A同呢位男士天各一方單靠 SMS 交往,又點可以瞭解到呢位先生係一個咩人呢?大家都冇相處過,她的情況就好似無知少女和網友談情,被騙成份好高喎!
老實講,一個普遍印尼男人如果要搵老婆,佢地會首選十來歲的處女,始終係一個好傳統的父系社會.點解當地有大把十六歲卜卜脆的唔要,係要揀一個三十幾歲仲要有個十幾歲兒子的失婚婦人?除左錢之外我真係諗到其他原因.
之前的失敗經驗,究竟工人A同佢爸爸有冇吸取過教訓?知唔知問題響邊?如果而家呢位男士真係存心呃佢D錢,佢畢生既積蓄就會化為烏有,咁佢呢十幾年出外打工究竟又有咩意思?
2 則留言:


text:
原子核融合
原子核融合,簡稱核融合,又叫做核聚變,係指由質量細(低過鐵)嘅原子核,主要係指氘核或者氚核,喺一定條件下(好似超高溫同埋高壓)黐埋,總質量減少啲,並釋放巨大能量嘅核反應.當原子喺勁高溫同極高壓情況下,最外層電子會被強制脫離形成半電漿態,而係呢一個時候,有啲原子會融合成更高質量嘅原子,不過過程中會流失一部分中子,形成同位素更高既元素.
原子核嘅質量蘊藏巨大能量,原子核嘅變化(由一種原子核變化為另外一種原子核)往往轉成巨大能量釋放出.如果係由重嘅原子核變化為輕嘅原子核,叫核裂變,好似原子彈爆炸;如果係由輕嘅原子核變化為重嘅原子核,叫核聚變,好似太陽發光發熱嘅能量來源.
相比核裂變,核聚變發電幾乎唔會帶來放射性污染等環境問題,因為原子唔似得核裂變咁,喺發出能量嘅同時發放迦瑪射線令自己達至平衡,而且原料可以直接取自海水中嘅氘,來源幾乎取之不盡,係理想嘅能源方式.
目前人類已經可以實現不受控制嘅核聚變,例如氫彈嘅爆炸.但係如果想令能量可以畀人類有效利用,就必須能夠合理控制核聚變嘅速度同埋規模,實現持續,平穩嘅能量輸出.科學家正努力研究點樣控制核聚變,但而家睇嚟重有好長嘅路要行.
喺2005年,部份科學家相信已經成功做出小型嘅核聚變[1],並且得到初步驗證[2].首個實驗核聚變發電站將選址法國[3].
可控核聚變[編輯]
目前主要嘅幾種可控核聚變方式:
- 超聲波核聚變
- 雷射約束(慣性約束)核聚變
- 磁約束核聚變(托卡馬克)


text:
我,係一隻波音蝠,英文名叫Zubat,紅黃黑白年代,我只係一隻寂寂無名既小精靈,訓練員係山洞見到我地,一係就搵隻比卡超電我,一係就搵隻小火龍燒我,再唔係就直接撳落最尾個掣到…拍個屎忽就走人…
無人想捉我,無人想Train我,見我一面都係為左儲圖鑑,學阿M字額側田話齋,人人親近我,無人爭奪我,喂屌,佢M字額至少都有人聽佢唱歌,至少都有女埋佢身比佢un阿.
以為Pokemon Go黎香港可以一洗我既污名,仆你個街,原來我太天真了.
同以前唔同,依家既我係好出名,係好撚出名,出名出到點阿,出到班香港人改左個新名比我阿!
唔係寶可夢阿屌你老味,寶可夢係老任班契弟改架,香港人係叫我做咩阿?係我叫我做雞阿,叫我做公廁,係雞係公廁阿!!!!
係好聽D就叫波音蝠,難聽D就係多左隻翼既老鼠,我知自己唔似比卡超咁有主角威能,係咁易同小智hehe下就咁受你地歡迎,又知自己唔係夢夢超夢夢要上月球先捉到,唔撚稀有阿嘛.但係,我同佢地一樣只係一隻小精靈,日日辛辛苦苦係條街到飛,因為我同佢地一樣,都係想有個舒舒服服既精靈球住咋!
我唔係未試過,我試過安份守己,日搏夜搏,日飛夜飛,我試過,但出面果班精靈阿,出面果班精靈呀,佢地識飛咩?佢地識影子分身咩?佢地只係染黃自己,拎少少時間,同自己個主人HEHE下就集萬千寵愛於一身,咁叫公平咩!
你出去問下人,是但問一隻波音蝠,問下佢地想要乜野!佢地答案好簡單,只係想要一間好普通好普通精靈球咋!點解佢地要用成世時間去求你地比個地方佢住阿?因為你地同老任係到玩野阿,因為你地無同情心阿,你地自己呻供樓要供成世無得去旅行無得享受人生個陣,又有無人可憐過我地阿!
香港人話做寵物小精靈大師係夢想,又有邊個肯可憐我地實踐我地既夢想呀,唔撚講喇,講講下又喊喇仆街.
原文連結


text:
今日又有禮物收啦!不過今次特別啲,份禮物唔係由對方親手送俾我,而係要我自己親身去拎呢份禮物.點解,因為我住屯門囉,哈哈!
係咁嘅,因為 Louisa 早前同 blog 界餅后 Vanlily ( 我稱佢做屯門整餅天后 ) order 咗啲玻璃曲奇用嚟送禮,咁我同 Vanlily 大家都係屯門人嘛,所以咪先由我同 Vanlily 喺市中心交收,然後我再拎去俾佢囉,不過 Louisa 話預埋我一份,叫我自己先攞起一份,所以我就唔客氣啦,即刻攞咗一份出嚟影相,仲急不及待先食為快 o添!
你哋睇吓,啲曲奇係咪好靚呢?真係好別緻呀!
呢張相嘅感覺好有教堂玻璃窗 feel!
你睇,真係透光 o架!
Vanlily 真係有心思,連包裝袋都附送埋,仲款款都好靚 o添!唔怪得之對上一期《新假期》嘅 《結婚完全手冊》都搵咗佢拍攝有關回禮西餅同回禮包裝啦!
今次知道有機會見到 Vanlily 覺得好開心,做咗三十幾年人,第一次有種 fans 見偶像 feel,唔係講笑,我真係好認真 o架! ( 呢方面我諗 blog 友阿 Yen 會好明白我心情 ) 小弟都係最近先開始學人做 "阿茂",咁新仔整餅,自然遇到唔少問題同失敗啦!除咗經常請教 "御用糕餅顧問" 明仔之外,好多時我都會去 Vanlily 個 blog 度搵資料,有時甚至留言直接向佢請教.好似之前整咗好多次都失敗嘅海綿蛋糕,一跟咗 Vanlily 個方法即刻成功做到;而係人食過都讚好食嘅橙香經典朱古力蛋糕,都係跟佢個食譜做,所以對我嚟講,Vanlily 嘅糕餅屬於信心之選.
同 Vanlily 傾咗一陣間,佢個人都好 nice,覺得佢果然人如其名 ( 自己慢慢諗吓點解啦 )!佢仲有少少 bonus 送俾 Louisa o添,真係唔話得!
喺呢度,同樣要多謝 Louisa,多謝佢送份咁別緻,咁靚嘅禮物俾我,仲俾我有機會見到餅后個真身 o添,真係要講多幾聲:Merci!Grazie!Danke!Thank you!多謝 ………


text:
2016年1月27日星期三
2016年1月25日星期一
赤味噌燜栗子蓮藕
2016年1月10日星期日
初一全素公司治
2016年1月7日星期四
發芽菜
2016年1月1日星期五
元旦開爐
各位 blog 友,Happy New Year!!
今朝晨咁早起身要同老表上堂,佢學完走咗之後就當然又走去再瞓過啦,太早喇,都仲未瞓夠!瞓咗大約一粒鐘後就起身整包,冷宮無哂存貨,唔整唔得,否則無嘢食呢!
2015年12月22日星期二
冬至出品
今日係冬至,我諗好多 blog 友都應該喺廚房忙足一日,準備做節嘅晚飯.我呢,因為得自己一個,所以唔使攪任何嘢,咁啱今日又無工開,但又唔想成日量地同拍烏蠅咁無聊,見呢兩日暖番啲,都係時候搵啲嘢攪吓!
因為聽日會去探媽咪,所以今日就整定啲發糕聽日帶過去,之後仲整咗泡菜㖭,其實啲泡菜都已經食哂好耐㗎喇,不過上次準備整時,發覺包辣椒粉全部變哂一嚿嚿,雖然只係用過好少部份,但都無辦法,變咗都迫住要掉啦!所以唯有等到早兩日出開去尖沙咀時就走去韓國街買過包新嘅,今日就可以整泡菜喇!
2015年12月21日星期一
意式三文治 Panini
記得好耐之前老表同我講過,話佢好鍾意食 panini,當時其實我係完全唔知道係乜,聽都未聽過個名,只係知道係一種麵包,於是就上網搵吓食譜,睇吓係點樣整,點知搵極都搵唔到食譜,心諗,老表妳啲口味都夠哂冷門喎!!
直到最近喺書局度俾我見到本關於 panini 同 open sandwich 嘅食譜書,先知道原來panini 唔係一種麵包,而係意大利一種烤三文治嘅做法,其實用任何款式麵包都可以做到,但意大利傳統係會用 ciabatta 嚟整,只要將麵包切開,放入餡料,之後再放入特整嘅 panini 烤焗機內焗到麵包香脆,外觀會見到烤焗後嘅坑紋,係意式三文治嘅特色.書內仲介紹到唔用 panini 烤焗機都一樣可以做到相同效果,就係利用一隻有坑紋嘅 grill pan,直接上火烤至香脆.睇完之後,我就即刻諗起老友 Louisa 送俾我嘅鑄鐵 grill pan,咁我又有機會玩吓喇,呵呵! :P
2015年12月16日星期三
橙皮紅莓乾 muffin
2015年12月15日星期二
茄醬蕎麥小米雜菜
Biga 麵種 Ciabatta
早前喺網上睇到關注意大利拖鞋包 ciabatta 嘅資料,原來傳統做法係會先整一個長時間發酵嘅麵種,叫做 biga,同上次跟「藍帶」個食譜整嘅 ciabatta 又有少少分別,所以又想試吓整,咁啱我手上又有一個教整 biga 嘅食譜喎,一於參考吓佢再自己改良材料同做法吧!
訂閱: 文章 (Atom)


text:
本來逢星期二都要去 Louisa 屋企教 Arthur,但係 Arthur 噚晚打電話俾我,話佢今日唔得閒上堂,所以今日就無端端變咗 dayoff 喇!
噚晚臨瞓前原本諗住今日反正無嘢做,不如解凍定啲材料今日整蛋糕,但係我都好有自知之明,好清楚自己會懶得就懶,尤其天氣咁凍,到最後都係會唔願郁,所以都係無將材料解凍,費事解完凍後唔整又放番上冰格.果然,今日真係無整啦!仲一瞓就瞓到差唔多成點鐘先起身,真係好耐都無試過咁瞓法喇!完全體現到 Motonako A. 所講,瞓到自然醒果種爽法!
我不嬲都好懶落街,唔駛出去教的話,盡可能都唔會出街,所以好習慣一日買定幾日嘅餸,但係因為無諗過今日會唔駛出街兼要喺屋企煮嘢食,所以之前買餸就無預備到今日,咁就唯有食屋企存貨喇!
晏晝好簡單,食兩塊麵包,仲杯咖啡就算喇!
睇吓我幾懶,焗番熱個麵包就當一餐,連咖啡機都懶用,
即沖三合一攪掂.
呢個麵包來頭不少,喺台灣坐飛機返嚟 o架!係 Louisa 個姨甥買返嚟嘅,
叫做「天下第一包」喎!Louisa 叫我自己切啲拎走,
咁我就唔客氣咁切咗一角.
用錫紙包住焗番熱嚟食,真係唔錯喎,皮脆肉軟.最特別係啲餡,
有合桃同乾果,如果無估錯的話,啲乾果應該係圓肉嚟 o架,
真係未試過,下次整包包時都試吓用圓肉先!
至於夜晚果餐,當然又係屋企有乜就食乜啦!所以材料都好簡單:risotto,乾菌,蒜頭,乾蔥頭,煙肉同香腸就攪掂!
好簡單嘅一個小食,香腸煙肉卷,無論點茄汁定係芥末蛋黃醬,
都一樣咁好食.
仲有簡化版嘅雜菌 risotto,蒜茸同乾蔥茸起鑊炒香姬松茸同牛肝菌,
又無用白酒,又無落雞湯,淨係用咗浸菇水,加啲雞粉,
鹽,香料同黑椒粉調味就算數.
食完飯,整個蘋果做飯後果,咁就完成咗全日嘅飲食,我係咪好懶呢! 不過咁,懶還懶,兩餐都總算係健康過出街食快餐或煮即食麵啦,係咪?
懶咗一日,瞓醒後就要迎接每星期最討厭嘅一日,就係星期三嘅清潔日,咁多種家務之中,我最憎就係做清潔 o架喇,洗碗都一樣咁憎!! 依家諗番起上嚟,以前媽咪真係好叻,正確啲嚟講,應該係話佢好捱得,因為以前我都無乜點幫佢做清潔,淨係做埋哂啲好 "輕 can" 嘅嘢,老豆都只係一年一度嘅大清洗,媽咪佢一個人攪掂哂全屋,又拖地,又抹地方又抹窗,依家自己同老豆 share 各做一半,我都覺得好辛苦,唔怪得之以前媽咪有時唔開心或激氣時,真係會乜都鬧得出口,梗係啦,佢做嘢做得咁辛苦,又要煮飯,仲要全部都係 "義工",我哋都只係幫得少少手.唉,可能就係因為咁而積勞成疾,所以咁早就離開咗我哋!依家先後悔已經太遲喇,一切已經返唔倒轉頭喇!!!!


text:
之前整豆漿乳酪時,咪話明白點解有啲食譜會加粟粉,而且絕大部份人都會加工成希臘乳酪,都係因為成品比較稀,質感欠奉,所以我都嘗試將佢製成希臘乳酪.
呢個希臘乳酪製作方法並非只係適合用豆漿整嘅乳酪,傳統用牛奶嚟整嘅乳酪都可以同樣加工㗎!
咁嘅質地先似番啲樣嘛!!
要製作希臘乳酪其實都好簡單,只需將咖啡濾紙,
抹手紙或煲湯袋放入篩內,然後用任何容器
承托住個篩,將乳酪倒入,加蓋蓋好,
放入雪櫃讓液體慢慢濾出即可.
當乳酪過濾到自己認為合適嘅濃稠度時就 OK 㗎喇!
過濾出嚟嘅液體係乳清 (whey),但豆漿乳酪過濾出嚟嘅又
係咪同樣叫法我就唔太清楚喇!乳清內同樣含有乳酸菌
非常之有營養價值,所以千祈唔好倒咗去呀,
可以用佢嚟整包餅糕點,或者直接飲用
都可以,味道有點似飲用果醋.
過濾好嘅乳酪就係希臘乳酪喇!你睇,即刻變得非常 creamy,
充滿質感.做好之後記得留番起少量做種,咁下次再整時
就可以用嚟做起種喇!如果長時間都唔會整的話,
可以先放入冰格保存,到用時放回下格
解凍就可以,菌種照樣工作㗎!
將香蕉及溫室青瓜切粒,加入希臘乳酪拌勻,加少量
自家製 marmalade 調味,再加上 cereal,
就係我今朝嘅健康早餐喇!


text:
2016年5月11日星期三
新街市
歷時超過一年,「領展」喺蝴蝶灣嘅 "皇宮" 卒之都重建完成,以後買餸就好似以前咁方便同多番好多選擇,起碼檔位大番好多,檔主都可以入番多啲貨品俾居民選購.
翻新後嘅街市當然靚好多啦,但都係嗰句,羊毛出自羊身上,貨品價格明顯比之前貴咗.見麵檔哥哥唔單只照舊賣粉麵,依家仲賣埋豆腐芽菜㖭,佢話無辦法,要買多啲嘢先可以賺多啲去 cover 租金,我問佢加咗幾多租金,佢話同舊街市比較貴咗差唔多一陪哦!!
2016年5月8日星期日
時間都去哪兒了
呢一,兩個禮拜都好忙,忙到今日係母親節都唔記得,所以連花都唔記得買!
早前同老表傾開偈,佢驚覺原來咁快已經九年,係呀,時間真係過得好快,眨吓眼就已經九年!!
早前同老表傾開偈,佢驚覺原來咁快已經九年,係呀,時間真係過得好快,眨吓眼就已經九年!!
2016年4月26日星期二
素烤鴨沙律
近排其實無乜動力做嘢,乜都唔想做,連瞓都唔想瞓.但唔煮又無得食,尤其係夜返嘅時候,隔夜餸就變得好珍貴,唔使煮,翻熱就即刻可以食,所以習慣咗一餐煮埋兩餐食,幾唔想整都係要整!
好彩天氣開始熱,買啲生果蔬菜整沙律都可以,只需要洗洗切切,唔使開火煮食已經慳番唔少功夫,連鑊同煲都唔使洗!整緊蔬果嘅同時,放件素烤鴨入焗爐焗到個面脆卜卜,之後再灑上焗香咗嘅花生同椰絲,攪掂,好好醜醜又一餐!
2016年4月24日星期日
橙汁蜂蜜雪芳蛋糕 Orange Honey Chiffon Cake
幾個禮拜前上網睇 HKTV 一個清談節目,節目臨完結之前,主持人劉玉翠介紹咗嘉賓周家怡睇一本書,書名係《愛他也要愛自己》,周家怡當堂即刻喊哂,眼淚完全不受控制.係咪我其實都要搵下呢個世界會唔會有本書叫做《對人好也要對自己好》呢!?睇完之後可能就唔會再俾你哋話我要學識對自己好啲,要錫自己多啲,唔好淨係顧住人感受,我諗我依家會更加清楚知道,當年媽咪話我「只會窮自己而唔會窮人哋」呢句說話嘅真正含意!
無工開,無嘢好做,就自自然然會諗好多嘢,的確,教緊學生,做緊家務,上緊網時係完全無機會俾自己去諗嘢.好啦,就學你哋咁講,得閒就整吓嘢食,唔好俾自己個腦咁 "得閒"!
有日無聊拎起本《我愛和風洋菓子》嚟睇,見到個橘子蜂蜜戚風蛋糕食譜,咁啱早兩日十五又將供過佛嘅橙換咗落嚟,咁就索性整呢個蛋糕啦!橘子蜂蜜我就無喇,只係用老竇拎番嚟嘅蜂蜜,係佢個農場 friend 自家出品,同埋部份低筋麵粉我都用咗全麥麵粉代替.
2016年4月22日星期五
警署
仲以為呢世人都唔會有可能踏足警署㖭!又唔係俾差佬盤,又唔係領好市民獎,仲要唔見錢,真係越窮就越見鬼,帶埋錢打工!!
2016年3月26日星期六
肉桂橙朱古力鬆餅 Cinnamon & Orange Chocolate Muffin
2016年3月20日星期日
一料兩食
之前真係勁潮濕,乾嘅衫掛喺度都變到又濕又軟身,牆身似俾人潑完水,地下又好似倒瀉水咁,仲濕到爆燈㖭呀!"爆燈" 唔係純粹加重語氣嘅比喻,而係真係濕到燈膽都爆埋,應該係因為濕氣太重而短路,一撳燈掣就即刻 "pop" 一聲燒咗個膽喇!!
今日又整普羅旺斯燴雜菜 (ratatouille),仲特登留起咗少少雜菜嚟整咗個 open sandwich 㖭!
2016年3月18日星期五
韓國石鍋飯 Dolsot Bibimbap (돌솥 비빔밥)
2016年3月9日星期三
素蘿蔔糕
呢兩年過年 Ernest 媽咪都有送我蘿蔔糕,所以我自己都懶得整.
大年初一去老表家團拜,表姐特別整咗個素蘿蔔糕俾我同大表嫂食,真係食過番噚味,其他食肉人都爭住要食!趁依家都仲買到靚蘿蔔,等我都自己整吓先!
其實都知道唔用臘味整的話,應該要大大多加調味料,但因為我一向食得清淡,而且又怕榨菜會好鹹,所以都唔敢大刀闊斧咁落調味,結果係唔係好夠味囉!不過咁有咁好,反而食得出蘿蔔嘅清甜,係食咗幾廿年蘿蔔糕以來從未有過嘅滋味,始終不時不食係智慧,冬天白蘿蔔當造特別清甜好食!
2016年3月6日星期日
烤焗茄子 Aubergine al Forno
Facebook add 咗 Jamie Oliver 個專頁,原來佢都整好多 vegetarian recipes.呢個 Aubergine al forno 食譜一睇就已經覺得好吸引,而且材料又好簡單,不過有少部份食材我手上無,所以改用其他材料代替.
整呢個烤焗茄子唔單只簡單,又唔使開鑊,最啱好夜先放工返到屋企時整,唔怕炒鑊聲音嘈到隔離上下左右.最正係灑面啲麵包糠料,有香又脆!
訂閱: 文章 (Atom)


text:
Daddy要返工冇嚟, 只有姐姐和兩個囝囝來參加.
公司在禁區來, 閒人免進, 所以之前都要申服資料攞准證先可以入嚟.
路上姐姐一路話乜你公司咁遠架, 好似返印尼咁.
一嚟到兩個囝囝就好似甩繩馬騮咁跑來跑去, 我要班多個同事一齊去追住佢哋先掂.
細佬想拆咗啲信箱門呀!
兩個啩住跑來跑去, 午餐都係食少少咋, 不過大仔將個chicken burger 打包返屋企食.
食完晏大人就參觀公司, 小朋友就去繪畫比賽.
兩隻馬騮見到一人有一盒臘筆都不知幾開心.
細佬畫抽象畫.
你哋睇唔睇得出大仔畫乜呢?
當其他細路都仲畫緊時, 佢兩個就急不及待交畫, 想出外面啲遊戲攤位度玩.
玩完遊戲仲有雪糕食, 兩個食得幾滋味. 公司請咗人嚟整氣球俾啲小朋友, 大仔要咗把劍, 細佬就拎隻狗仔.
最後仲有Barney出場, 啲細路個個排晒隊等影相.
細佬開頭見到咁大隻Barney有啲驚唔敢行埋去, 後尾耐咗就唔驚, 仲霸住佢添, 其他小朋友影相時, 佢都唔肯行開, 攪到我鬼死咁唔好意思. 佢仲好攪笑咁拎隻氣球狗仔嚟隊Barney.
玩完一個下晝, 細佬回程時攰到喺車裏面瞓着.
大仔就好好笑咁問: "媽咪, 咁你到底每日喺公司做乜架?". 家庭日既目的似乎未逹到喎.
佢見我office有部電腦, 而對佢嚟講電腦只係用來玩games和上youtube, 所以我諗佢以為我每日返工都係打機.


text:
忙裡無閒偷
人地話忙裡可以偷閒,我呢個禮拜就真係忙到無閒可以偷,一直處於唔夠訓既狀態.幾十年黎我唔夠時間做野就梗係先犧牲訓覺既時間,再唔係就食飯既時間都愛埋黎做野,唔知咁算唔算工作狂?不過家陣年紀大都驚機器壞,加上大大個老婆管住(其實我好多時都好硬頸,唔多聽佢支笛),所以都已經錫身左,頭重重就走上床去訓算數,如果唔係都唔駛大脫稿啦!
今日又離港公幹,先至有機會寫番D野,補番幾張相.不過咪以為夜晚實得閒,等陣寫完blog仲要開工幫老細預備個lecture既PowerPoint...
既然無閒可以偷,唯有時光倒流,諗番之前既偷閒日子...
十月六日中秋晚,同老婆lor住個到膝頭咁高,點住陽燭既巨兔燈籠,帶埋兩個女同佢地既迷你電燈膽兔燈籠,落樓下附近個公園回味細個時候街邊玩燈籠過中秋既日子.
響公園都係大人睇住細路玩多.個度有條隧道滑梯,兩個女又點會放過?拿拿臨lor住燈籠,sir住滑梯,玩到唔知幾興高彩烈.
第二日晨早又趷起身去濕地公園,感謝天公天氣奇佳!響公園門口影左呢張相:留意家姐自己走開玩自閉,妹妹就照例發揮佢既social強項,同人一齊影番張靚相.
個訪客中心既建築設計唔錯播,鍾意佢用好多自然光!展覽聽D野老婆無嗌悶,仲話幾好睇添.
Labels: 生活


text:
一直有個疑問, 究竟點解叫口金呢? 口金係咩文既? 佢既英文名又係咩呢?
呢個就係今日天使老師口金小聚入面既製成品~ ^^ 我既口金一號~
angel老師俾我地既時候已經畫好紙樣, 就係跟住下面呢張粉紅色紙, 剪左個框出黎, 畫o係布上, 剪左外圍之後, 裡面應該仲有一條線, 就係沿住呢條線縫埋.
先將2塊里布用大頭針定位, 回針縫埋, 跟住2塊熨左夾棉既面布又係面對面定位, 縫埋, 跟住o係縫左線既外面剪九牙, 小心唔好剪到自己縫既線; 將里布套入面面布裡面, 又係反返個面出黎, 就係上圖所見咁.
拉返圓D邊跟住再將開口底面布縫埋(唔知點形容呢種針步), 然後可以上口金.
先用筆o係口金正反兩面中間位及左右2端各1cm處畫記號, 然後套上口金.用皮革線o係中間點即係第13同14孔中間定位, 然後再用手縫線o係2端記號處連口金兜2圈定位, 剪線; 皮革線已穿在中間處, 呢個時間可以開始將口金縫上袋上, 由中至左, 再向中, 隔住隔住d孔以行針縫埋, 再繼續縫埋落右邊, 再由右至中, 中間袋面孔內收線, 剪線後拉返入入面, 收埋個結.2邊都係咁就完成架喇~再拉返圓修返靚個外形就OK~
打完一輪唔知大家明唔明我講乜XD 更加唔知下次自己睇返會唔會一頭煙XDDDDD
左起紅色係老師既作品, 右二o個個就係我架喇~ 其實左二四小紅帽同左三六士多啤梨我都好鍾意架~ 仲有小牛既粉藍花花都好靚~>0<老師呢個係兔仔黎架~ 都好得意架~ 有機會我都想試一個四片口金呢~ 不過太多野要預備喇~


text:
尋日都講過老公工作煩忙,我冇寫錯字,因為佢公司D野好煩和工作量好多,我諗佢而家連少少時候都冇,應該都冇睇我個Blog.
上星期和今個星期六,日都要返工,不過,上星期日要陪我電髮和佢自己又要剪,咪冇返工.今個星期日都要返,不過要去飲又唔返,所以就會聽到〝哦~哦~〞聲勒!
尋日5點幾我想打電話比老公同佢講好想佢〝攬下我〞,我間中就會有這種感覺架喇!亦都會同老公講,老公都會識做既,個感覺好〝Sweet,Warm〞,但係佢咁多野做打比佢又煩住佢,內心爭扎左一陣決定都係唔打,咁橋老公打嚟!聽佢勞嘈左幾句又要掛線,我叫住老公想講,老公話〝四字人〞(日本人)行緊過嚟要掛線,之後都冇同老公提過呢件事,當時我有唔開心架!不過,好快冇事喇!做野緊要嘛!唔係點養個大食老婆喎!
我與老公暫搬回家今日係最早起身,可能平時夜訓,而且我與阿B一齊訓,佢每晚約2點就開始每隔一小時就嗌或喊一次,有時不只一次,但佢訓晏覺又冇事架喎!我與娣婦都懷疑佢作病,所以我個人成日都好攰,再加上天氣唔好,週期性不適和睡眠不足攪到D骨劇痛.
今日7點就起身,係老公返工前我主動〝Hug〞佢,佢當然又〝Hug〞返我喇!之後我就送佢出門口,雖然,我冇機會同老公講,但我都可以完成Target.
老公lunch後又來電,傾左幾句到我想講返〝Hug〞事件時又要掛線,因為有事要做,真係激死我,不過,我寫完呢篇之後心情靚番晒,因為有個地方比我發洩出嚟!
頭先約5點老公有事外出一陣,所以來電講左2句,又正當我想講時又要掛線,因為佢同事有事搵佢,哎呀!不過唔緊要喇!反正又唔係大件事,只不過小事一樁,唔講都冇所謂喇!嘻~嘻~以我既性格又點會唔講呢!有機會先再講喇!哈~哈~


text:
年紀大機器壞,以前去到滑雪場連踩四五日可以面不改容,家陣實在係冇咁嘅體力再咁樣玩法 .於是今次計劃去龍平玩呢幾日當中,其中一日我哋會放低塊滑雪板,出走去玩玩當地一個節興活動 ~ 平昌鱒魚節 (평창송어축제).
韓國冬日滑雪自由行 2015 - 橫溪覓食記
呢一日我哋全日都係玩滑雪.朝早我哋喺酒店房自己煮早餐食,食完就落 Dragon Plaza 買 Day Time 2 ~ 10:00-16:30 時段嘅 Lift Pass 同租滑雪用具;由朝早到晏晝我哋都係逗留喺滑雪場度.
韓國冬日滑雪自由行 2015 - 龍平滑雪 & 橫溪 (횡계) 大關嶺韓牛村 (대관령한우타운)
我哋今朝十一點零鐘到步,但酒店嗰邊要到晏晝兩點至可以 check in ;冇計唯有放低啲行李先去食晏.我哋喺 Dragon Plaza 搵咗間中華料理醫肚;食完飯行番去酒店 Check in 同換衫,再番到滑雪場嗰陣查實都已經幾晏吓.雖然有啲蝕鐘,但我哋都照玩咗 12:30 - 16:30 嗰場嘅滑雪時段.
韓國冬日滑雪自由行 2015 - 龍平滑雪渡假村
先講吓呢度龍平滑雪渡假村係點環境.我哋到步落車嘅地方係呢度一個穿梭巴士停車場;喺呢個停車場會見到兩隻唔同顏色嘅巴士;紫色呢隻 Purple Bus 就係我哋由首爾坐過嚟龍平嘅巴士,相信主要係用嚟行長途線嘅巴士嚟.
韓國冬日滑雪自由行 2015 - 向龍平進發
喺講呢日嘅行程之前,先講吓我哋今次去龍平嘅交通安排.我哋大約十一月頭跟住呢個龍平官方網頁俾嘅電郵地址,出咗封電郵問點買飛搭穿梭巴士去龍平.佢哋嗰邊都覆得好快,第二日就經電郵俾齊成套買車飛嘅資料過我哋.
韓國冬日滑雪自由行 2015 - 東大門
我哋大約晏晝四點零鐘到達仁川機場.查實到步呢日嘅天氣相當唔錯,我哋落機嗰陣望出窗外仲見住個橙紅色嘅落日;排隊過海關跟手拎番件行李,出到入境大堂陣時個天都差唔多黑齊.
韓國冬日滑雪自由行 2015 - 準備篇
今年年尾又嚟一次跨年旅行;今次我哋嘅目的地係韓國.喺呢次旅程嘅頭幾日我哋會先去龍平玩幾日滑雪,同參加當地一個冬日節興活動.之後番去首爾作為基地,從首爾出發再去春川同安山玩嗰度一帶啲景點.
行程前嘅準備方面,首先係要預訂好來回仁川嘅機票,首爾同滑雪場嘅住宿,同埋來回滑雪場嘅交通安排.


text:
Pong請左假9點幾起身食早餐, 11點幾出門口12點20分去做GYM, 可能少做感覺好辛苦, 做完運動去左行玩具店, 比我買左個公仔, 好得意架
聖誕夜無約人6點幾同Pong出尖沙咀行街街, 今年真係無咩燈飾睇
24號我公司搞大食會, 返到公司搞掂自己野, 11點幾就幫手搞大食會野, 食之前影返張先
死啦!!我好似肥左好多
今日放工出旺角, 約左四位舊同學係旺角食飯, 旺角真係好多人要好辛苦先行到去朗豪坊, 7點鐘去到風月堂等位, 嘩!!要等成20張, 咁我地就走左去女人街裡面其中一間餐廳食啦, 一路食一路傾, 雖然我地唔係成日見, 又有各有各生活, 但係我地係有講唔完嘅話題囉, 我終於明白三個女人一個墟, 而且我地係五個女人喎, 最噪就係我地張枱呀
昨日星期六放工去左中環買聖誕禮物比Pong, 買完就坐地鐵去鰂魚涌轉將軍澳線返屋企, 去到銅鑼灣唔知點解會神推鬼拱咁落左車, 個度真係超多人, 行左一陣都無頂唔順坐巴士返屋企, 去到apm買護膚品, 見到我之前想買嘅香水tommy girl以家禮品裝$330送一枝沖涼, 咁就買左返屋企啦
昨日已經出左通告啦, 我地公司由年廿九放到初七, 1月14號annual dinner不過今次唔大搞啦, 只係我地同埋d伙計一齊食, 十幾圍到啦, 今次真係放足一個禮拜呀, 真係有d怕放咁耐到要返工嘅時候會唔習慣添
最衰Pong又無得放咁耐啦
前幾日上網訂左條麵包超人褲仔比晉晉, 其實我覺得應該係大左少少架, 不過太得意啦, 忍唔住手訂左


text:
Patrick Lam Photography
服務詳情
評語 提交評語
Patrick係我家姐嘅朋友工作上認識,我又咁啱問開有無相熟嘅攝影師可以介紹,就認識到Patrick.之前其實我都有行過婚展,有睇吓其他攝影師嘅booth,但係感覺都唔係好啱同埋hard sell,有個睇啱就無期.所以後尾啱啱個朋友推介咗Patrick俾我,我睇完佢啲作品都覺得好OK,就無乜再比較過其他攝影師.
之後,我哋就約時間同佢見面傾吓嘢,佢俾我哋嘅第一印象感覺係幾老實.佢係唔係太識得講嘢嘅人,不過都因為咁佢唔會hard sell.同佢傾完後,我哋都返去諗咗幾日,覺得佢價錢合理,睇相感覺都OK就confirm咗用佢.
由於我喺海外結婚,所以prewedding同結婚攝影其實係一次過進行.去到巴里頭嗰2日就影prewedding,之後第三日就係big day.Patrick嘅機票,住宿同膳食都係我哋包埋.我有問佢通常要影幾多套衫,就按返個數量租衫過去.
影prewedding時成隊Crew感覺都OK.不過可能因為第一日時間就得唔係咁好,加上地點方面又唔係揀得咁好,巴里嘅炎熱天氣真係搞到大家都好辛苦.原本只係打算第一日影prewedding,第二日睇場同休息吓,第三日就big day,結果就用埋第二日去影prewedding.因為大家都無預到第一日會咁辛苦同咁攰,最後只好早啲返去休息,第二日再影過.到第二日Patrick佢search到一個好值得去嘅地方,就用咗佢自己私人時間再同我哋去影.嗰度喺一個沙灘上嘅石洞,可以喺個石洞度影返出去,感覺好特別.其實當時我哋只係上網睇過一張相見到,所以仲要去到個沙灘度先到處問人個石洞係邊同埋幾點要去影.好在喺巴里用英文問都可以,加埋張相指指吓,最後都成功搵到個石洞.我都好欣賞Patrick佢咁樂意花第二日嘅時間同我哋影,我覺得嗰個景點真係好值得影,而且最後都影到我想到嘅感覺.結果第二日我哋嘅活動就係朝早睇場,下午影相,夜晚又prepare big day啲嘢,完全唔係預計中嘅休息吓,真係好攰!
相方面,我覺得如果Patrick可以Prewedding時指導我哋多啲唔同嘅pose就會多啲變化,啲相可以多元化啲.同埋如果每一張相嘅details可以執得再細緻啲就會更好喇!例如企嘅位置,坐低之後條裙點擺,表情之類,各樣都執得再仔細啲先影一張好嘅作品.宜家睇相會有少少覺得未執得最靚就已經影咗,雖然已經都幾靚,但我相信如果執得更靚先影就更好.至於Big day嘅相,因為我哋自己拖耐咗都未揀俾Patrick edit,所以宜家未有final 睇.不過有幾張佢覺得靚嘅相已經執咗放上網,我睇到都覺得幾好.我覺得Big day方面掌握得好啲,真係影得唔錯,尤其係下午喺教堂度影嘅相!
我都係經我朋友認識Patrick,而其實我朋友同Patrick嘅相識都幾搞笑,係有次我朋友隻狗俾Patrick睇中咗想借嚟影廣告而認識,後來我朋友自己prewedding同big day都係搵Patrick幫手影.我第一次去見Patrick傾嘢時覺得佢幾好,唔會hard sell,成個傾嘢同睇sample嘅過程就好似同朋友傾計咁舒服.對比我之前去過其他嗰啲,覺得好似好想催逼我快啲買佢哋嘅plan,自己係好唔鐘意呢啲,所以都好開心同Patrick可以傾得咁自然.後來我join咗Patrick嘅plan後先知有個早我3個月結婚嘅朋友都係搵咗Patrick,但我哋完全無約埋!我朋友又係佢其他朋友介紹, 仲要連佢表姐都係搵Patrick.傾傾吓就知原來咁樣搭吓搭吓都好多人搵佢幫手影,所以都覺得好放心,因為影得好先會有咁多回頭客嘛!
我喺大約2015年 8-9月confirm(2016年6月bigday).佢中間都有提我俾當日rundown佢,同埋問我有無咩特別嘅要求.佢都同我講唔使擔心,有咩即管攞出嚟同佢講,佢可以幫我睇下點處理,都好nice同俾咗啲有用嘅建議我哋.
到咗Big day當日佢哋嚟嗰時,除咗Patrick仲有另一位負責影video嘅工作人員同2位助手.我諗嗰位video man應該係Patrick嘅合作伙伴,因為早我3個月結婚嗰位朋友都係佢幫手(嗰次我做姊妹).當時同佢合作過都覺得佢好肯接受意見.簡單啲嚟講就係當時我哋玩新郎玩得太過火,見到新郎黑晒口面,於是兄弟姊妹團就去咗同佢傾朝拍晚播可唔可以唔好用嗰部分嘅片段.佢都好好,話無問題,就無用到呢個可能令新郎唔開心嘅片段.所以當時到我自己big day嗰日都好放心,Patrick就prewedding時已經合作過,而video man喺3個月前合作嗰時都覺得佢好OK,即係當日一行四人嘅crew有一半都合作過.至於我老公俾人玩新郎嗰部分因為一早傾定底線,大家都玩得好開心.
有時老人家同長輩影相唔係好識走位,佢哋都好有禮貌咁指示佢哋點樣企同排位會影得好睇啲.連我有啲親戚喺唔係用廣東話嘅佢哋都用身體語言指示到,大家都覺得佢哋好客氣同有禮貌.另外我有兩樣嘢係好欣賞佢哋,第一樣就係佢哋嘅觸覺好快.當時佢哋喺男家入面影緊嘢,留意到窗外有一對白鴿就即係拍低咗(我完全無留意到!).佢哋覺得寓意好好,就將呢個片段放咗落影片度,我自己睇返感覺都好好.我覺得佢哋唔止好認真幫我哋拍嘢,仲可以留意到身邊嘅情況真係好犀利.第二樣就係我結婚當日超級大雨搞到勁忙亂,但佢哋非常有效率又主動地捉我同我老公去影相.話說嗰日朝早喺女家嗰時只係陰天,但一到樓下影相就開始落毛毛雨,到去男家斟茶嗰時一落車就已經倒水咁!佢哋見到咁都完全無黑面又無怨言,依然笑容滿面,我覺得佢哋嘅表現真係好帶動到我嘅心情,無乜點介意到落大雨呢件事.不過斟完茶之後我就開始擔心我哋之後喺酒店室外證婚嘅安排.其實當時都知道可以轉去會議室,但就無咗室外好靚嘅草地,仲要喺我一開始因為好鐘意嗰個草地先book㗎(將軍澳Crowne Plaza)!不過落大雨都無辦法啦,但因為要將成個setting轉為室內都幾亂,好多安排上都唔同晒,所以最後因為進度慢咗我哋都無時間影相.
之前Patrick佢幫過TVB藝人楊潮凱喺同一個場地嘅婚禮影過相,有一個場景我哋大家都覺得好靚想喺嗰度再影,到結婚前一日佢都whatsapp提我要到嗰度停一停影咗先.可惜嗰日實在太忙亂,到嗰時啲兄弟已經四散咗去唔同地方做嘢,就影唔到嗰一張相.不過我都好appreciate佢咁上心,之前一日都有特登提我要去嗰度影一影.同埋當時我哋掛住執個場地,完全忘記咗仲要影相,喺Patrick set好晒位之後嚟問我同我老有無時間,然後即係拉住我哋過去影幾張.佢教晒我要點行同擺咩pose,用最短時間影到晒最靚嘅相.到晚宴嗰時,因為我個化妝師化得好細心相對慢啲,所以我已經諗住嘉賓唱歌環節嗰時偷偷去換妝無咁覺眼.不過Patrick就提醒我嘉賓唱歌嗰時一定要喺度,因為要影相同尊重返個嘉賓.所以之後佢就捉我出去同個嘉賓影相,又有影低我同我老公好開心咁坐喺台前聽佢唱歌.我覺得佢哋真係好識得搵時間捉我哋去影相!我覺得到結婚嗰日真係有好多嘢一對新人係未必知同睇到,始終都無經驗,所以一個有經驗嘅攝影師喺當日真係好幫到手.就好似我哋咁,如果當日無Patrick提我哋同捉我哋去影相,我哋只係掛住忙其他嘢就會無晒呢啲珍貴嘅片段.其實影少啲相嘅話Patrick可能做少啲嘢添,但佢好盡責咁不停提我哋同捉我哋去影相,所以真係好多謝Patrick,佢為我哋嘅婚禮留低咗好多美好嘅片段!
某次我做過一次姊妹,我記得嗰位攝影師佢好識搞氣氛,令到啲親戚長輩好開心.每一次斟茶嗰位攝影師佢都講一句吉祥說話,而斟咗超過20杯茶佢講嘅吉祥說話都無重覆過,真係好犀利!例如「飲過新抱茶,老爺靚仔過劉德華!」或者「飲過新抱茶,奶奶靚女過楊千嬅!」啲長輩聽完好開心,在場嘅人都一齊笑,令到啲氣氛好好.所以我諗如果要我諗可以有咩改進,或者Patrick佢都可以學吓講多啲吉祥說話,帶動吓氣氛.
另外,我都好surprise Patrick佢好快就俾返晒啲相我哋,大約喺結婚2個月後就已經有!佢整得好靚,喺一個有我哋兩公婆嘅相喺封面嘅盒,打開入面2隻DVD嘅封面都係同我哋有關,1隻係video,1隻喺相.我對於佢影嘅相都好滿意.我之前見過我有啲朋友嘅結婚台上相會攞到啲空間好奇怪,但Patrick嗰啲就好好,連我媽咪睇完之後都話覺得影得好靚.就算有啲係Patrick隨意影而無曬出嚟,我啲朋友都叫我send俾佢哋.多謝晒Patrick嗰日嘅照顧,亦為我哋嘅婚禮留低咗咁多又靚又珍貴嘅時刻!
我一開始要搵Big day 攝影師嗰時上網睇咗好多,真係搵咗好多個月.嗰時有shortlist 到 Kay Chu同Patrick呢兩間,佢哋價錢又差不多,所以都諗咗好耐.我揀Patrick因為睇佢影嘅相主要focus喺新人度,啲後期tune色都好靚,自己睇佢啲作品時都覺得好鐘意,感覺又啱我.想提吓佢地有一個加$1,000就可以响晚宴即晚用條link睇返當晚合照,呢個服務都真係幾方便,值得推薦!
到臨結婚前三個星期Patrick就叫我send個rundown去俾佢睇睇.我覺得Patrick好好,俾咗好多好嘅意見同埋會幫我哋分析有啲嘢返點解要做(或者唔做),佢會俾好多原因同後果俾我好好咁衡量而唔會好似其他攝影師咁一味要個客跟佢嗰套.實在啲講,例如Big day嗰日,Patrick原本想叫我外影,但我見嗰日個行程都已經好緊密,就話都係唔去外影.之後佢就提醒我同分析返,如果無外影的話,朝拍晚播就比較單調無咁豐富,但我真係好怕攰,所以都係決定唔影,全部有商有量俾我揀.另外就係rundown其他地方佢都有俾意見我,例如朝早幾點起身,姊妹定得太晏開始化妝之類好多意見都好幫到我.
大部分喺佢website見到嘅相佢都有影晒,即係好似出門飲茶之類.我覺得佢全部相都影得好足,成隊crew都好勤力好主動同我哋影,唔會話未到時間就喺度hea.最後嘅相佢哋俾返2隻DVD我哋keep.我覺得如果影完相佢哋可以俾多個選擇我哋,即使要再加錢都好,如果俾個option我哋去做多本故事書咁嘅相簿俾返新人,而唔係只係2隻DVD嘅話感覺就會更完美喇.早拍晚播方面,雖然無外影部分,但我都睇佢係好用心,播出嚟效果都好好!嗰日有嚟飲嘅朋友佢哋都feedback返話見到Patrick成隊crew都不停去攞位做嘢,好feel到佢哋好有心.連我嘅化妝師都話佢哋成隊人好有心機好賣力,同佢之前見嗰啲攝影師真係有好大分別!


text:
2010年1月16日 星期六
雪國漫遊 Day 8 2010-01-16
瞓醒一覺梳洗後先去浸陣溫泉,再去食早餐.早餐好豐富,有青森蘋果汁任飲,食完早餐仲可以攞個青森蘋果走!食完早餐返房執好行李就 check out喇.職員幫我哋搬咗行李上車,就响酒店門口同我哋揮手送別,直至我哋駕車駛離佢哋嘅視線.真係好佩服佢哋認真同殷勤嘅待客態度,只係著住件薄薄嘅恤衫冒住風雪嚟送別客人,我諗淨係日本人先做到.
離開青森縣,我哋又番去秋田縣,下一個目的地係角館, 途經驛站抖吓行吓又起行,差唔多要成4個鐘先到. 我哋先去食呢度好出名嘅佐騰養助食稻亭烏冬,點知去錯咗販賣店, 唯有買咗d乾烏冬走,再出去求期一間烏冬店食晏.
角館除咗稻亭烏冬出名外,比內地雞都好出名, 所以我哋除咗烏冬外,仲食咗親子丼同雞串燒,都ok好食啦, 食完就出去行吓影相啦.
出面大雪紛飛,襯埋又長又直嘅街道同古色古香嘅日式建築物, 好有風味.原本諗住參觀武士之家,但驚洛洛會嘈住晒, 所以轉咗去參觀醬油廠,行咗陣就離開角館,出發去秋田嘞.
秋田同角館只隔半個鐘左右嘅車程,好快就到, 到埗先去酒店check in,今晚住 Comfort Hotel上房放好行李就出去.先去附近嘅百貨公司行咗陣, 再去食晚飯.晚餐晌附近餐廳解決,餐廳食日式fusion菜, 餐廳裝修幾靚,d嘢都幾好食,不過都幾貴,食完就番酒店休息喇.
張貼者: jacqueline 於 上午7:39
標籤: 2010 雪國漫遊
訂閱: 張貼留言 (Atom)


text:
MONDAY
不得不佩服強國人 去過Disney的朋友都知 入場前, d staff 會check一check個袋 話說今日去Disney 呀聰見到d強國人將d食物, 飲品收入把長遮(士的遮)入面 haha, d Disney staff係唔會check把遮 亦唔會叫人打開把遮 所以, d 強國人順利帶到好多野入場lor 真係好野, 咁都諗到 另外 有個大陸女人走叫自己個女先入場 之後o係側面閘門 (入場之後轉右, Toilet旁邊) 將d罐裝飲品俾自己個女 不過, 俾Disney staff 發現左 所以, 行動失敗 為左少少利益 佢地真係幾面矇, 幾衰gei野都做得出 真係笑c我
不得不佩服強國人
去過Disney的朋友都知
入場前, d staff 會check一check個袋
話說今日去Disney
呀聰見到d強國人將d食物, 飲品收入把長遮(士的遮)入面
haha, d Disney staff係唔會check把遮
亦唔會叫人打開把遮
所以, d 強國人順利帶到好多野入場lor
真係好野, 咁都諗到
另外
有個大陸女人走叫自己個女先入場
之後o係側面閘門 (入場之後轉右, Toilet旁邊)
將d罐裝飲品俾自己個女
不過, 俾Disney staff 發現左
所以, 行動失敗
為左少少利益
佢地真係幾面矇, 幾衰gei野都做得出
真係笑c我


text:
同婷婷BB都一齊左兩年,有時我真係想同佢講分手.
但係一諗到我哋呢啲住公屋嘅窮小子,要搵個香港女仔做女朋友仲難過等真普選.我個老友輝哥,廿九歲喇,一次拖都未拍過PLUS連處都未破,我曾建議佢不如比錢易辦事啦,佢又推三推四話要留返第一次俾佢鐘意果個…算吧啦你,見到佢真係心都寒.
所以,有得被渣唔通唔渣咩,我指嘅係,我個春袋.
我同婷婷BB係理大last year識嘅.出嚟社會做嘢之後,佢成日哦我要我轉工,話做插畫邊有前途,成日同我講邊個邊個friend幾識投資,噤下股票機又一day,阿邊個邊個幾叻仔又去睇樓咁.佢成日話咁大個人仲同屋企人住係好羞家,仲將我部電腦嘅首頁轉埋做28hse.com,話要潛意識鞭策我咁話.
好喇,我儲錢喇,但呢頭又話要試openrice個top 10 list,果頭又話轉季要買過曬d衫.喂,心諗,我嘅人生得四季,你就個個月都轉季.
佢facebook 啲狗公就最Q煩,得閒又問佢有無試過 soho間法國菜,得閒又話送榴槤乜乜乜俾佢,呢頭又問佢買咗iPhone 6未…婷婷BB不至於貪慕虛榮,但係啲搞屎棍問得十樣,我點都要做返一,兩樣.喂我唔係唔愛妳,我儲緊錢同妳上車嘛BB.
不過婷B facebook 啲 post又真係幾殺人,一張側頭單眼自拍照,配上一句似有還無的語帶相關caption:「沒有百分百對的那個,只有願不願意共你努力的人」.即時引來273個Like,70幾句我願意.當中不乏多少抱憾,多少過路人的杜甫式偽詩人概嘆,無非想表達英雄所見略同,唔啱今晚就溝酒論英雄,啫.
老友輝哥話佢都幾港女,我仲兜,香港女仔,係.咁.㗎.啦.
有時係有啲氣餒.
上星期,同婷B行彌敦道,佢主動話不如坐吓支持吓雨傘革命,起初我仲以為佢想打吓咭,影吓相,呃呃LIKE 咁,唔係喎!一日坐完又一日,收工就即刻過嚟,雖然有時佢都仲係拎住舊生勾勾魚生喺度食,但係,佢好似係堅㗎喎.
由起初坐吓睇吓,到開始幫吓手,掃吓地,拎吓水,再之後通宵訓咗兩晚,又幫手派退熱貼,facebook又呼籲更多人企出嚟,仲仲仲竟然鼓勵我畫d圖出嚟,等更多人更易了解而家社會狀況,我從未試過拎住支筆,可以咁滾動,我份工…終於唔只係份工.
之後我同佢每日都響街上,銅鑼灣,旺角,金鐘海富,中環我哋都有去.我一面坐係街度畫畫,一面偷偷睇住婷婷BB大汗叠細汗咁走嚟走去,拎住啲物資出出入入,手上iPadkeep住update新聞,無涼沖無冷氣無sushi食一樣堅持住,無大眼仔無背心褸屌裙,一件黑tee一條長褲…索到呢.有晚落大雨,成身濕曬,我哋仲返咗屋企換過件衫再出過嚟.
果晚忍唔住坐喺地下畫畫嗰時,滴咗兩行馬尿,佢拎住支水拎住塊餅乾行埋嚟,我抬起頭望住佢,好似有道蘇光打埋嚟咁,嗰刻,我覺得佢係天使.跟住全場仲要啱啱起歌唱海闊天空,能夠遇上婷婷BB,能夠一齊參與其中,我好榮幸.
有啲人話出黎佔領嗰班係收錢嘅,你哋太睇小港女喇,港女係貪錢係B哩巴拉,但港女更加愛姿整愛靚,你見佢哋可以為咗瘦少少為咗塊面V少少,唔食唔飲比針桔比刀就知啦.
俾幾差野要佢哋頻頻撲撲,污糟邋遢,又要瞓街又要比人影到個殘樣,仲要無水洗臉呀,諗都咪駛諗,唔摑你14巴都傻的嗎.
但係如果佢地可以唔講錢去做呢件事,你就知,果份勇敢,果份堅持,果份成熟,個春袋俾佢渣住一世,都值.
係呢個時候,如果你facebook仲有啲私影妹呀女神呀日日仲post緊自己啲巴黎酒店相呀,韓國泳衣夾波照呀,三不五時又倒瀉奶問全能facebook邊度買iPhone 6呀,投資倫敦金記住搵佢呀等等,呢啲女神無啦啦濕住話比你屌,我都建議你回返我老友輝哥果嗰句:「Sorry,我要留返比鐘意嗰個.」
雖然妳係巴渣咗啲,有妳講果陣一定無我講,成日仲要食生勾勾,月尾又會爆炸black 面蠻不講理女皇上身,但港女可愛起上嚟,真係…扯爆旗.
100%的女神,其實,就在街頭巷尾之間.
原文連結


text:
郭詠欣小姐 / 謝麗欣小姐 地址: 九龍觀塘觀塘道38***號創紀之城***期***座3***樓***-0***室 電話: (852) *** / (852) *** 傳真: (852) *** 屋 苑 專頁 翠竹花園 采頤花園 越秀廣場 崇齡大廈 新蒲崗大廈 康強洋樓 康景樓 爵祿居 寶與大廈 仁愛大廈 譽港灣 新蒲崗廣場 嘉強苑 黃大仙下村 富強苑 康強苑 德強苑 天宏苑 天馬苑 嘉峰臺 瓊山苑 新麗花園 瓊麗苑 海港花園 峻弦 曉暉花園 彩峰苑 清水灣道***號 興業大廈 威豪花園 怡發花園 怡富花園 竹園北村 怡庭居 豪苑 百利軒 鳯祥樓 盈利大廈 鳴鳯閣 秀芳花園 長春大廈 伯德大廈 富佑大廈 恒安大廈 寶翠大廈 龍暉閣 鳯寶大廈 鳳凰村大廈 翠鳯樓 安康大廈 安利大廈 鳯德村 廣發大廈 新寜樓 鵬程苑 翠竹花園 盈福苑 新光中心 嘉華大廈 萬寶大廈 鳳錦樓 長樂樓 啓德花園 慈愛苑 慈安苑 永發大廈 萬年戲院大廈 嘉喜大廈 萬寶大廈 慈祥大廈 嘉華大廈 慈樂大廈 慈華大廈 華基大廈 華麗樓 明豐大廈 匯豪山 宏景花園 帝峰豪苑 龍蟠苑 星河明居 悅庭軒 鳯禮苑 鳯鑽苑 鳯德村 瓊軒苑 » 設定為首頁 » 加入我的最愛
此列表記錄香港曾經發生過涉及人命的案件,包括謀殺,誤殺,倫常慘劇等他殺 命案 ,而天災意外涉及人 命案 件則不在此列.此列表並不完全,尚有大量案件未記錄.根據香 … 房委會物業位置及資料 香港房屋委員會及房屋署 采頤花園 越秀廣場 崇齡大廈 新蒲崗大廈 康強洋樓 康景樓 爵祿居 寶與大廈 仁愛大廈 譽港灣 新蒲崗廣場 嘉強苑 黃大仙下村 富強苑 康強苑 德強苑 天宏苑 天馬苑 嘉峰臺 瓊山苑 新麗花園 瓊麗苑 海港花園 峻弦 曉暉花園 彩峰苑 清水灣道***號 興業大廈 威豪花園 怡發花園 怡富花園 竹園北村 怡庭居 豪苑 百利軒 鳯祥樓 盈利大廈 鳴鳯閣 秀芳花園 長春大廈 伯德大廈 富佑大廈 恒安大廈 寶翠大廈 龍暉閣 鳯寶大廈 鳳凰村大廈 翠鳯樓 安康大廈 安利大廈 鳯德村 廣發大廈 新寜樓 鵬程苑 翠竹花園 盈福苑 新光中心 嘉華大廈 萬寶大廈 鳳錦樓 長樂樓 啓德花園 慈愛苑 慈安苑 永發大廈 萬年戲院大廈 嘉喜大廈 萬寶大廈 慈祥大廈 嘉華大廈 慈樂大廈 慈華大廈 華基大廈 華麗樓 明豐大廈 匯豪山 宏景花園 帝峰豪苑 龍蟠苑 星河明居 悅庭軒 鳯禮苑 鳯鑽苑 鳯德村 瓊軒苑 » 設定為首頁 » 加入我的最愛
小學 校網 教學語言 宗教 網址 天主教博智小學 43 中文 天主教 詳情 浸信會天虹小學 43 中文 基督教 詳情 黃大仙 官立小學 43 中文 詳情 聖博德學校 43 中文 天主教 詳情 黃大仙 … 金匯地產 盈利大廈 - 最新成交提供全港屋 苑 租賃及買賣成交資訊,全面公開個別單位過去歷史成交紀錄. 港島中 跑馬地 銅鑼灣 跑馬地半山 / 大坑 中半山 / 金鐘 灣仔 港島東 …


text:
( 16-sep-2011 fri )
今朝坐巴士 有個阿婆將一盒嘢擺喺隔離位 有個女人要坐埋去 同阿婆講聲唔該 個阿婆望一望個女人再施施然好唔情願咁拎開 d 嘢 好心啦 又唔係比兩個人錢 明知架車差唔多滿就醒 d 自己拎起啦 最憎 d 人持老賣老 之後個阿婆就扮咳 係咪大大聲 ke ke kam kam 又係咁拍隻腳 郁隻腳 之前上車一路無事架喎 睇得出佢係特登囉 唔忿氣無位擺嘢嘛 我覺得佢真係好衰格囉 ~
Happy Friday 呀 所以食豐富 d 不過食一個麵真係好鬼飽囉 ~
菇場好靜啦 我個位係望住 A/C Dept. 架 佢地個個就鬼咁忙 同埋我發覺好多做 A/C 嘅人都帶眼鏡同好斯文咁架 哎 yo 如果有個靚仔就好啦 無嘢做望下都唔錯呢 ~
嘩 時間過得真慢 如果假期 d 時間過得咁慢就好 lu ~
放工去拎眼鏡 雖然左右眼都只係 50 度散光 但帶咗眼鏡之後真係望得好清楚呀 其實之前配嘅散光鏡係左 75 右 100 點解果時又唔覺好散 但依幾個月開始覺得睇嘢好散 同埋奇怪點解會淺咗度數 定係之前果間整鍺度數呢 ~
依家雖然我會食飯先 但我都會打比里奧大人 睇下佢幾時番 咁今晚都預咗佢差唔多 9 點幾先番到屋企 估唔到 7 點打比佢 佢話喺大陸啱啱放工 我好開心呀 所以等埋佢一齊 8 點半先食飯喇 ~


text:
( 6-oct-2012 sat A/L )
要清假 所以連請兩個星期六 半日半日咁拻都唔錯 好似番 5 日工咁 但之後番番星期六就唔係咁想啦 呵 ~
10 點起身 去 Delifrance 食早餐 星期六嘅 10 點同星期日嘅 10 點真係差好遠 星期日好鬼多人 同埋好嘈 唔得 relax 呀 ~
食完番屋企 個肚仲係唔舒服 所以即刻去番睇開個醫生度睇 佢講嘅嘢同之前個醫生講嘅完全唔一樣嘅 不過呢個係好有經驗嘅醫生 但果日佢無開就無計啦 迫住睇第個囉 ~
睇完就同里奧大人去舖頭 感恩來回都有車 一來一回都係 45 分鐘 勁快呀 ~
家姐車個光波爐比我 又去埋媽咪屋企拎埋 d 雞翼 雞扒 牛扒 牛仔骨比我 有里奧大人幫手拎 咁唔駛我一個人拎咁辛苦 正呀 ~
熨完衫都差唔多 2 點半 去食 tea 喇 無無聊聊睇餐牌 再認真 d 睇 原來好鬼多錯字 笑到肚痛 ~
太 "極"
利"寶"納
飽餐 ?!
雜尾飽 ^^
焗"萄"國雞球
里奧大人做公司嘢 我就煲湯 再睇下電視 食下月餅 我覺得美心月餅最好味 食完抖陣就煮飯喇 ~
是日晚餐 - 蜜糖焗雞翼 + 蘋果雪梨肉眼湯
蜜糖焗雞翼 - 用光波爐焗架 跟佢食譜嘅時間指示 8 分鐘 + 5 分鐘 無落老抽個顏色差好遠 同埋皮唔夠脆 之後家姐話佢同事會喺雞翼皮掃油先再去焗 咁 d 皮就脆架喇 下次試下咁先 ~
蘋果雪梨肉眼湯 - 要潤一潤喇 5 個雪梨 + 1 個蘋果 + $30 肉眼 初初我諗住買瘦肉 不過超市無瘦肉 豬肉檔呀姐話肉眼正呀 咁我就要啦 隔離兩個師奶猛咁話肉眼仲甜喎 買餸煲湯最緊要信 d 師奶講嘢 夠經驗嘛 ~


text:
( 5-may-2010 wed )
我習慣每朝都會打比里奧大人 問佢食乜 如果知佢食丁丁就會話佢 無益嘛 今朝佢話食芝蛋治 搞到我明明想食奶醬多都突然間想食腿蛋治喎 噢 ~
我 Partner 真係好頂癮 聽佢講嘢覺得佢唔經大腦 我有個女同事未結婚 ( 年紀唔小 ) 就成日講話妳又未結婚點點點 未結婚咁咁咁 搞到好尷尬 有次同另一層樓嘅阿叔一齊放工 阿叔問佢番幾點 佢話朝早 9 點 阿 Partner 就問番佢番幾點 阿叔話 7 點半 阿 Partner 就話做乜番咁早 天呀 我同另外兩個同事聽到佢咁問都 O 哂咀 妳眼望我眼呀 番 7 點半唔通為興趣咩 梗係公司要求架啦 因為佢要開門比清潔阿姐 噢 問埋 d 咁問題 help me ~
晏晝 lunch box 尋晚無乜點食榨菜肉碎 今日食好似新餸咁呀 ~
今晚又係買完餸睇中醫 其實我好怕拎住 d 餸周圍走 好鬼肉酸 但如果唔買餸先 又驚買唔到喎 肉酸就肉酸啦 為咗里奧大人有飯食 唯有犧牲色相啦 ~
是日晚餐 - 肉醬意粉
肉醬意粉 - 材料有 $10 肉碎 + 3 個蕃茄 + 1 大碗雜豆 仲有蒜蓉 + 乾蔥蓉 + 茄膏 + 茄汁 + 蠔油 + 老抽 + 糖 我覺得今次整得 very good 呀 d 汁唔太稀 最正係條條意粉都索哂 d 汁呀 不過今次無加芝士同埋無焗 但我覺得仲好味呀 ~
呢晚送梳化呀 好感恩食完飯 梳化就到喇 咁就唔使影響我跑步時間啦 但梳化個手教位比師傅整鬆咗 唔用得住 要搵其他師傅整 唉 ~


text:
訂了日子後, 成日上網睇婚紗資料
一開始已決定左唔會係金都租婚紗
一來多黑店, 二來款式真係唔啱, 寧願俾貴d
中環的婚紗舖的款式一定好靚, 但亦都好貴, 試衫拎衫還衫好唔方便, 要過海
所以打算係尖沙咀租, 款式唔錯, 價錢中等, 選擇多, 還衫都方便.
第一次同好朋友游走金巴利道, 真係好多好多舖頭, 不過我地只係入左幾間
1. 藏愛
第一間入的係呢間台式舖頭, 上網聽評價唔錯
入去service都ok, 帶我地逐層睇衫
選擇好多好多, 有三層, 不過好分grade, 呢樣有d麻煩, 但唔怕揀唔到婚紗同晚裝
價錢唔平, 我地睇1婚紗3晚裝要$7700
2. 希臘女神
上網睇話新開的, 入去先睇相薄, 職員再帶我地去睇婚紗
大路款, 但唔知點解覺得佢地的質料同手工好普通
揀唔落手, 但應該好多選擇既, 所以呢間唔會考慮
3. Perfection
又係好多人揀的一間
入去睇下價錢, 唔貴喎, 仲出左expo優惠價tim
婚紗款式ok, 有幾件睇相都揀到, 晚裝就唔啱我喇...
4. D' amour
呢間係經過門口俾佢件婚紗吸引住
入去睇, 佢的質料同手工好好, 與之前幾間完全唔同
睇得出係靚野, 晚裝款都唔錯, 不過選擇唔多
同埋要$500先試得衫, 價錢中等
最後去左百利行一個圈, 呢個商場感覺好細好暗, 同我想像中幾大出入
打算睇下姊妹裙, 可能早, 好多都無開門, 同埋質地好似唔係咁好
好朋友話唔想睇, 哈哈
反而之後去聯合, 有一間造衫舖頭都有造姊妹裙, 款幾多, 質地摸上手都唔錯
係價錢貴左少少, 短裙都要$350


text:
貳零壹叁年捌月參日 - 鯉魚門創意館-戲棚搭建(盂蘭-藍田配水庫&石梨街)
參加左鯉魚門創意館既戲棚搭建,去左藍田配水庫,上一年都去過睇盂蘭,今次就睇事前功夫,搭棚其實算係香港特色,用竹同膠帶可以一路起到幾十層樓高,而且仲搭得好快(細個時半日已經見搭棚師父由樓下起到十幾廿層,而且拆棚亦好快,由高處垂直掉落地,地面有另一工人徙手接住,好快好準)
講番盂蘭棚,當日講解既係陳煜光師父,亦係其中一個專做盂蘭棚既老闆,去到現場岩岩見好多竹運緊黎,個棚岩岩開始,見到已經有燒衣同點香,問過無咩特別時間同埋方位,只係開工前要做既拜四角儀式,但求順利,聽陳師父講,加上已經無咩禁忌但之前就嚴緊好多,例如見到和尚同大肚婆果個搭棚師父當日都唔可以開工,而打醮呢就真係好執正好多,要擇時辰同拜既方向都要跟足喃嘸師傅既指示做,但市區一般既盂蘭只係拜下四角就可以了
盂蘭棚首先要搭戲棚,而我地睇緊既就係岩岩搭緊既,只要由幾支實木支撐再加竹一路加上去,而因盂蘭棚唔會太高,加上怕冷縮熱脹或雨水滲入整到個棚變斜,所以要用舊竹(咁都幾環保,可以用起樓唔用既舊竹),大約12hk一支,可以番用到2次,而底既木板呢就可以番用1次,材料呢就仲有鋅鐵皮,見到運黎時係一圈圈既,但已經有生銹既痕跡,問陳師父佢話之前用日本既可以番用3-4次,但前年已經無再出,加上用國產既就因較厚身所以易爛而且一濕水就會生銹,只可用一次,問鐵皮幾時上,師父話交場前5日先上,而平時儲存既地方,就相對黎講要過萬尺好好收藏
至於搭棚時間,只會做日頭而且到6點前,夜晚唔會做,而且好似眼見無lala落大雨都會停工,因同一個月好多盂蘭場係香港舉行,所以如果衡量過唔夠時間寧願唔接都唔會夾硬做,基本上要5日至一個禮拜到先做完成個場(當然都要睇天氣),而官塘果個就要9日,係最多時間既一個場,而陳師父亦提到石籬係最難做既,因地方太細,要做足咁多個棚而且係依山坡起,所以係最難既棚(上年睇過咁細地方都可以起足咁多個棚而且戲棚都有,已覺好利害)
問到場地保護,跟據上年經驗,好多球場既地要保護得好好,而且要同政府租地,想知前事要咩手續,原來要經屋宇處同康文處,不過手續已變簡單左,只要合格師父簽棚紙就ok了,而場地保護就要木板加石屎,有d仲會用成個場都鋪木板以免整花整爛個地,陳師父話最困難既係場地太細同埋保護地下,會比較頭痛,而保險方面,只會係第三者同意外保險,至於場地保險會主盂蘭大會負責番
基本上係場地考察期間既兩個鐘入面,其中一個棚既外圍已見芻形,如果天氣好既話應該會比較快,至於工作人員,大部份係男士,但陳師父話佢都有個女徒弟,但因體力問題,所以都係男多於女入行,日曬雨淋都其實幾辛苦,不過陳師父主力做盂蘭棚,所以基本上在場既都係另有職業,至於入行後既學習,首先都係要係地面幫手,之後練好竹上既馬步先可以上棚,唔係就會好危險,一個頗特別既行業
至於盂蘭棚,陳師父話7-8成都係竹棚,而鐵架既佢地就會叫天幕,因固地size同埋形狀,所以唔係個個場都可以做到,亦要一次過簽四年約先會做,靈活性較少,個人而言我都係中意竹棚,個感覺好好多,嗯
之後順手番左石籮睇個場,又見到陳師父,睇真d果真係山坡而起,而且已經去到最後階段,鐵皮已上,影左相之後仲順手問埋場地理事巡遊時間,唔知到時可唔可以睇到呢
[08/03/13]
Photo Link <<<<<<<<<<<<<


text:
2015年5月18日星期一
一公升牛奶杯
話說前排喺FB見到有個跑步group,喺好奇心驅使之下就加入咗呢個group, join咗先知原來呢個世上係有一班咁喜歡喪跑嘅人, 佢哋重會喺個group度吹雞搵人一齊跑....嘩!正合我心意呢, 成日見到啲人周圍跑我都好想架,不過唔識路都唔知可以跑去邊,有人帶路就最好啦!因為咁我就膽粗粗咁join咗佢哋一齊跑....話哂真係3唔識7,真係有少少淆底(驚驚地跑得太慢好樣異相呢!)
等咗個幾星期終於到咗一齊跑嘅日子喇, 點知邪到跑步先嚟落雨(呢個星期明明朝朝都好天), 我哋約咗晨早8點喺金鐘集合, 點知6點幾起身竟然烏雲蓋頂落雨重要有雷暴警告,真係邪爆! 晨早6點幾個個就係whatsapp度討論跑好唔跑好....呢班狂熱份子當然係選擇繼續跑啦!
其實出到金鐘又真係落狗屎架...唯有等佢細雨啲先出發啦, 結果皇天不負有心人真係8點幾嗰陣停咗雨,可以跑喇! 嘩!一嚟就係咁上斜,攪到爭啲扯蝦(堅扯架,我平時好少練習上斜真係應付唔到呢), 行咗10分鐘斜路已經不斷抖大氣嚇死我喇!好在終於到平路喇可以慢慢跑,跑幾跑又順番,不過又無啦啦出太陽,超熱又焗,好唔容易先跑到半程!抖咗一陣就回程喇,點知又開始落雨,之但係落住雨跑又真係好爽反而跑快咗!之但係中途又比蚊針咗幾吓,超痕攪到跑完連拉筋都唔記得就走去沖涼...超低能!第一次同成班人一齊跑,原來又幾好玩架喎, 可以嘅話下次一定再join!
訂閱: 發佈留言 (Atom)


text:
御在所SA
因為係星期日, 裏面都幾多人
有幾款せんべい可以試食, 係好多, 又無人理喎, 真係可以食飽o架...
好難先搵到枱可以坐低, 下面係其中一款食物, 由於我周圍逛, 返位時團友已將其他食物食晒, 所以蝦餅, 魚餅等都冇影相, 我地預計要點半兩點左右去到神宮先會食lunch, 所以係呢度都只係食左小小野
離開御在所SA行咗一段路又塞車, 呢次d車唔係點郁, 發現原來大部份都係去伊勢神宮
塞咗大約2個鐘終於可以離開高速公路,我地一路跟住架4.12
跟住仲要等排停車埸位, 有個牌話要等1個鐘, 即刻嚇傻左... 當時有諗過直接去志摩算了, 但心諗都塞咗咁耐啦, 點都要影番張"到此一遊"相先走, 而當時有些團友又要去搵洗手間, 所以索性o係附近停低比佢地落車, 泊完車後再會合佢地
等咗大約30分鐘終於泊到車, 呢度有4個停車埸, 有工作人員會指你去邊個, 我地去咗P2, 團友就去咗P4
因為當時太晏(差唔多4時), 己經得番下面的伊勢赤どり可以order,估唔到食落又幾好味
Roll Cake 只剩下面4個, 都比我地order晒
因團友之前落車隨便入咗呢間, 如果唔係塞車, 一定會叫佢地去"豚捨"


text:
最後一日做K1仔喇!
仍然記得K1第一日嘅小檬都一如以往好似N班咁自己上堂,
對比另一位N班已經喺到讀嘅同學仔居然都仲喊,
小檬嘅獨立仍然令媽媽好感動!
看到這一年K1,小檬繼續成長不少,
尤其K1下學期,好多事情都有好大進步!
經過一年的時間,而家已經可以簡單對話,很多詞語都已經識讀.
有啲朋友問我,佢連廣東話都未識,
識讀咗普通話,咁點識讀廣東話呢?
我當初亦冇諗過呢個問題 =P
好奇怪,唔知道點解佢就自己識分開廣東話同普通話.
相信學校/相信老師/相信小檬!
(其實係我冇諗咁多!)
老師曾經講過,6歲之前係小朋友學習語言嘅好事機,
而我哋平時會講廣東話,
所以小朋友亦好容易就會自己學果啲國語詞語嘅廣東話點讀.
下午班時間的確冇上午咁好,不過有得必有失,
亦令小檬唔使再另外學普通話,算係慳到時間慳到錢.
學校嘅物品分享
訓練到小檬對住小朋友演講的膽量,執生技巧.
中文認字
大部分學校要認都認到,都有啲未得,
不過我冇特別迫佢同佢認..哈哈
英文
靠拼音,大部分睇嘅英文書都識讀,不過解就一啲啲.
普通話英文簡單對答都冇問題
數學,要識嘅應該都識...哈哈
冇咩特別再教!
唔止用廣東話數
用英文數都識喎
個問題係..原來學校冇教
咁佢點識嘅呢?
我問佢又話冇人教...
學校自理能力
排洗叻咗好多,K1初時有失手,好似進入倒退期,
老師話佢玩得太開心,太忘型.好在一兩次之後就冇事!
束衫就仲係一舊舊..冇眼睇
老師用口講,叫小朋友記住嘅通知,
都講到兩三次,有時靠家長組互相提醒!
家長日兩次,老師評語都係乖學生
喺學校好有正義感,即係果啲班長feel嘅小朋友
節日活動
學習中
聖誕表演, 小檬仲有幸做到小司儀添!
果份感動,到而家都仲籠罩住我,
記得睇完表演真係忍唔住喊,仲比校長笑我到畢業仲有排我喊
(有次學校講座又係整咗個好崔淚video,學校真係好衰><)
到最後真係可以跟到又唱又跳,真係好得意
小檬.第一個獎項
得到兩個豬肉獎獎狀


text:
2016年7月11日星期一
心意
前幾日收到 ex 個 whatsapp,話買咗份 XX 禮物俾我,問我幾時得閒喺屋企,佢拎上嚟俾我.咦,我咪已經同身邊所有人講好咗,呢日唔好再對我有任何動作,亦唔好旨意我會對你哋有咩表示,唔通到佢老人癡呆!?
之後我哋傾咗一輪偈,佢離開時同我講,叫我自己多啲聽吓音樂啦!呢一刻我終於明白點解佢今年又突然重提呢一日,仲送禮物俾我,原來係別有用心,希望我可以聽多啲音樂舒緩情緒,早日康復.
我拎上手睇咗一輪都完全唔知呢件係乜,原來
係個電子音箱,可以用藍芽或 cable 接駁
電子產品播放音樂,又可以做收音機,
我呢個電子白癡完全唔知呢個
世界有一樣咁嘅嘢呢!!
自從媽咪離開之後,我就決定唔再提及呢一日,一來係因為有人話過我知,呢一日其實係母難日,二來係因為當年媽咪離開咗唔夠一個月就已經到咗呢日,當時嘅我根本完全失去知覺,身邊發生咩事都完全無興趣去理.
前幾個月情緒最低落,情況最差嘅時候,真係多得佢,原本我問佢肯唔肯借個膊頭俾我,純粹都係期望佢文字上 say yes,等我自己心情舒服啲,有點安慰,但真係估唔到佢會付諸行動,而且仲係趕返工前專登抽僅有少少時間上嚟睇吓我發生咩事,最重要係佢借咗個膊頭俾我之後一粒聲都無出過,完全無問到我任何事,只係靜靜咁攬住我,俾我好好發洩.我都有同輔導姑娘講番呢件事,姑娘都高度欣賞佢,稱讚佢有情有義,非常難得,叫我好好珍惜呢位朋友!
緣份天注定,唔到我哋去控制,無論係情人,父母,兄弟,朋友,以至師生關係都一樣,當初大家有緣份先會走埋一齊,一旦緣盡的話,無人可以挽留得到!!記得好耐之前睇到電視節目訪問 "魔警" 徐步高嘅媽咪,佢話自己個仔走咗之後,一直都好唔開心,完全接受唔到呢個係事實,自己個仔應該係為市民服務,保護市民生命財產嘅公樸,點會走去殺人!後來徐媽媽皈依佛教,接觸多咗佛學之後就知道,母子緣緣盡時係點都唔可以挽留得到,要學識放手,之後心情就慢慢平伏過來.其實我聽完佢呢番說話之後,我係完全明白當中道理,但原來真係講就天下無敵,要實行起上嚟真係一啲都唔容易!!同 ex 嘅緣份都係一樣,唯一唔同嘅係大家可以轉變身份,由情人變為好友,繼續見面來往,緣份仍在,只係變了性質.我其中一位老友都同我講過,好欣賞我同佢真真正正可以做到再見亦是朋友!
九年前嘅我肥到有個小肚腩,而佢就俾我媽咪話佢好瘦;九年後嘅我就變成皮包骨,而佢就多咗個肚腩!世事無常,珍惜眼前一切!!
訂閱: 發佈留言 (Atom)


text:
尋日搭小巴返屋企時, 見到d嘢,令我擘到對眼比隻鑊還要大!hahah...唔係見鬼!係見到我個位斜前面有人睇緊電話, 當我立一立眼, 見到我blog個header, 即刻個心離一離, 原來佢響度睇緊我個blog!!hahahha...okok, 可能對大家嚟講係好小事, 但我認我性格仍然小學雞, 我係勁興奮!嘩頂咁都比我撞到唔係吖嘛,痴線有無咁橋呀!!直至落車我仲見佢睇緊, 好滾動!!我老公仲問我有無行埋去同人講我係我, 低能!呢種7到核爆既嘢我梗係唔會做啦!!!hahaha...不過如果有一日你響街睇我個blog, 又發現後面有條友響度好猥瑣咁笑到keikei聲既可能正是本人..keikei...
好喇, 講完百痴嘢就入正題啦!呢壇嘢已經係早排既事, 不過因為我忙住懶, 又比美國篇打晒尖所以而家先出.
話說呢,dingding棵貓樹其實係同佢同年架喇, 而我一路都想幫佢換過棵新.but!ms.lazy係我真名, 所以就齋訓響度唸但就無行動過..hehe..到有一日連電生都頂唔住話不如同dingding換咗棵貓樹啦.其實我心目中已經想買日式無毛貓樹, 即係得木,個面無鋪絨毛嗰d,但上網睇左一大輪都睇唔岩, 就係咁, 我人生第一次上淘寶買嘢喇...
唉往事不堪回首, 由買至比錢至收貨既過程唔好提喇!我唔想用太大篇幅去形容本人有幾智障, 大陸既culture同language有幾難明, 頂總之就係活到老學到老啦,妖!
貨嚟到, 我唔記得我係cheap精唔想比$30定係想早d攞貨, 我決定去速遞公司自取!點知去到見到件貨仆佢個街呢鑊真係唔荒唔自取, 係自取滅亡!!頂洗唔洗包到棺材咁大!!okok, 係,我無影相, 因為我老公谷到塊面紅晒咁拎住件貨已經想殺晒全地球人咁樣, 如果我再要影相佢可能真係要我訓入個棺材裡面...hahahha
咁返到去直接響屋外面unpack, 因為無咩可能入到門口!講真, 佢地真係無咩必要包到咁浮誇囉!其實就係呢堆野喇!
另外因為舊樹係我老公加工釘左個大藤籃響最頂, 所以照辨煮碗我另外都買多一個大籃釘落新樹度!話時話, 有無人記得ikea以前係有寵物嘢買, 舊大籃就係出自ikea, 真係大到爆, 竟然連淘寶都搵唔到比佢大!
嘩ding竟然咁主動未裝就坐左上去, 我仲唸緊個磨合期要唔要半年tim!!
唉其實我覺得佢都係姓電襯d, 佢應該唔可以姓木!因為佢既木工真係......ok嘅....手忙腳亂左d咁囉...
dingding好似知道就快同佢棵舊樹say bye, 平時好少入呢格, 突然無la la發姣發凳咁響裡面補蛋!


text:
12月真係返香港最好時候
呢兩日我一粒暮珠都冇暮過
輕輕鬆鬆仲可以著外套帶頸巾 超舒服
what we did on the first two days...
第一日下午落機
放低行李係婆婆家
氣都未抖順就出去銅鑼灣同馮家吃飯
食完飯時差到
馮生同我都話誓死唔返屋企
銅鑼灣夜遊 買咗J想要個隻mask
買咗牙刷之類就搭車返沙田
搭巴士途中我地已經好放心訓著咗
因為知道係總站落車..
今日一早起身 同婆婆去飲茶
而家係香港生活真係要好高EQ
D樓面阿姐個個都炆薑咁
大佬呀 朝早8點就用我既default mode
Ok 佢地贏咗
我唯有係旁邊叫馮生算啦算啦
同婆婆飲完茶
我地就出咗去買電話卡 去銀行之類
搞咗一大輪 決定閒日出旺角幫其他人買嘢
等我趁馮生仲係道又咩住個背郎
買曬要幫人買既嘢
本來再出中環但因為我著錯鞋所以都係掉頭返沙田
返到沙田馮生買曬所有恤衫西褲
我買咗幾本書 買咗部相機
已經累到不得了
再同婆婆買送
返屋企食婆婆煮既愛心晚餐
我已經宣告癱瘓 馮生已經訓咗
聽日...
同婆婆食早晨 去銀行
跟住我地就諗住出中環食我地最最最鍾意食既九記牛腩 行下中環
應該會做指定動作 去睇戲!
聽日決定悠閒地行 唔要再跟香港人既步伐
夜晚約咗我地大學D朋友去灣仔食飯
時日行程就係咁
相後補 再update啦 拜拜


text:
香港.尋食
早幾日望出去見佢已經搭好哂棚,我亦都唔執輸即刻問下幾時又有夜市!原來就係今日啦~ 由4月18日(星期一)起至4月22日(星期五)一連五日,市民又可以去青衣夜市食到盡啦!咁當然啦,其實我都唔係好想咁多人同我爭野食,所以決定第一日身先士卒去望完食完先介紹比大家~
去過既朋友仔都應該唔陌生咖啦,搭地鐵到青衣C出口,跟著人龍行都包你搵到!所以都係去下相話比大家知有咩食,做好準備先去啊!記得帶定紙巾,濕紙巾,噴定蚊怕水啦~ 加上最近天氣都幾熱下,場內又好多串燒熟食檔,如果唔係住得近,可以拎番上屋企開住冷氣食既朋友(例如我),就都係著得清爽啲好啦,頭髮最好就扎起啦,唔係一個唔小心人多比後面串串燒嗨到就欲哭無淚啦!
一行入去已經見到一大堆懷舊小食啊,玩具,涼茶,唔歡喜懷舊的話再行入啲亦都大把台式,韓式,原創小食等緊你.
本身諗住話臨走買十蚊花生上樓剝下,竟然唔記得左!
食到口渴場內都有飲品賣,不過都係建議大家帶番支水啦,雖然場內買都唔係貴,但排排下隊想飲都得嘛.
真正落手既第一樣黎啦,見佢嘖哂煙咁盞鬼,雖則唔算便宜,但當玩下都開心既.
旁邊有個大電視播緊,話食到鼻都出煙咁過癮,當然要試一試啦!
睇真啲?原來係玉米條加左焦糖或巧克力醬姐~
既然booth上面大大隻字寫住相機食先,咁我都唔客氣啦~
其實朦朦地睇都幾似燒賣(偷笑)
成功啦~ 嗱嗱嗱,出哂煙咖!
講完似燒賣,轉個頭原來有真燒賣~
當然唔少得好鬼好食但又好鬼熱氣既港式小食啦!
身為台妹,見到芋圓點可以唔停低呢?芋圓豆腐花20蚊一碗,本身仲愁緊冇蓋拎走,點知靚女兼好人既姐姐幫我地諗左條橋,成功帶番屋企~
雞蛋仔,格仔餅當然亦唔少得!
仲有小鮮肉燒肉~
台灣小食花生冰淇淋,20蚊一舊,不過實係同係台灣食無得比(哭)
冰淇淋旁邊有大大桶號稱飲到2046的即調梳打~ 睇落都真係幾大桶咖,捱唔捱到去2046就唔知啦,但勝在嗌得落力!
隔離燒豬頸肉亦相當認真,仲有得試食~
另外仲買左呢個墨魚包飯($30)留去比家父宵夜,見佢燒得靚靚仔仔,加上上年好似冇見過,試下新野嘛~
薯塔($18),簡直係小朋友至愛,明明唔脆但睇佢食得個滋味樣,差啲呃到我!
香港手工啤酒(荔枝角)
最好玩應該係呢個Reverse Tap啦,自己放個杯上去,就會自動幫你斟滿~
有靚女姐姐斟杯比你試飲,試完再買都唔遲,支持下香港製造嘛!
圖就睇完,快啲約下朋友仔過黎青衣,搞旺個場佢,幫下小商戶啦~


text:
因為屋企無工人,所以想買部機械人吸塵器代勞,上網搵左好多牌子,最終選擇左Mamirobot,
Mamirobot 好處太多,令我不得同大家分享!
1. Mamirobot 係韓國制造,其他搵左好多牌子全部都係中國制造
2. 價錢合理, 雖然有好多牌子價錢平,但功能同電量不及Mamirobot ,而且其他多功能機械人,要貴Mamirobot 好多
3. 只有 Mamirobot 有附送手提吸塵機,而且吸塵時間同吸力俾其他大牌子還耐用,因為家中係複式連天台單位,所以好適合吸我家樓梯位,
角落位,就算我連續慢慢吸左三層樓梯,電量好足夠使用
4. 同其他朋友提起機械人吸塵器,竟然有幾個朋友用緊其他牌子機械人吸塵器,但佢地不斷投訴無用,感應器差,機械人不斷係附近打轉吸塵,
吸塵範圍好細,感應唔到!但 Mamirobot 感應能力好, 大細範圍都運行正常
5. 外型美觀,選擇顏色多, 對家居品味高人士可選擇適合自己家居佈置
6. 經過電線位完全唔會阻礙,好順利穿過
7. 經過級位會自動避開,自動掉頭
8. 吸力比傳統吸塵機更加好,我用傳統吸塵機吸完一次後再用Mamirobot吸多次,結果仍然吸左好多寵物毛髮,沙塵
9. 濕布拖地功能好好, 可以選擇吸塵同時拖地,又可以只開濕布拖地功能
10. 感應程式好多選擇, 有時D餅碎跌落地,可以用定點清潔模式,好方便
11. Mamirobot 遙控器好有用,可以用遙控去指定地方清潔,有時我放小物品係Mamirobot吸塵器上面,用遙控傳送物品俾屋企人,自己唔洗行
12. 吸塵聲唔大, 我家狗狗唔會因噪音而嚇壞 ,吸狗毛效果好好
13. 自動充電座好好用,出街前預定時間吸塵,返家時已自動回充,已充滿電
14. 吸完塵,可以用水直接沖洗塵格,過濾網又可以更換濾紙,又可以拆開其他配件清潔,真係好衛生
15. Mamirobot 電量好持久,一吸就差唔多兩小時,其他牌子聽朋友講一個鐘都無就無電!
16. 售前同售後服務很好,送貨時仲可以即埸開盒試機,員工仲好有耐性教我點用, 買左幾日後又試過打到客服問操作問題,
客服好有禮貌同好有耐性解答,到現在用左差不多四個月,機械人吸塵器已經成為我家中好重要清潔工具,
真係令我省左好多時間,由於屋企比較大,以前吸塵同拖地好辛苦,而家真係好輕鬆!
吸塵器比我自己打掃仲要比我吸得潔淨!很滿意!


text:
阿佘嚟緊忙為電影《衝上雲霄》宣傳,戲分唔少得過 Sammi,又拍住古仔,仲恨做視后咩?做影后好過
真面目
好大牌 起大台飛腳 楊怡執三攤 佘詩曼嫌黃浩然未夠班
之前就話一台獨大,不過小生花旦而家可以北上揾食,講價籌碼大咗,唔一定聽大台話喇.
好似視后佘詩曼上年簽返大台,但講到明一年一劇嘅佢,大台諗住揾佢拍《呂后傳奇》,諗住阿佘一個夠照,所以去年節目巡禮是但搵咗黃浩然,張致恆拍佢,但進軍大銀幕嘅阿佘又點會肯屈就,仲要話推就推唔使講理由,而呂后一角已暫定由楊怡接手.
39歲佘詩曼上年重簽大台,不過曾北上拍劇,賺過 40萬一集的她,仲邊甘願只做大台視后,所以講到明一年一部,重要自己話 ok先拍,上年套《使徒行者》就係最好例子,唔係阿佘 like個劇本,得鬼閒睬你.
《呂后》 3月開拍
不過大台霸道慣,上年節目巡禮揾阿佘拍住黃浩然,張致恆為《呂后傳奇》宣傳,諗縮數揾阿佘一個夠照,一心諗住其他主角平得就盡平,據知當時阿佘已對呢個卡士陣容不滿,不過覺得係節目巡禮卡士未落實,所以當時冇出聲.
進軍緊電影圈嘅阿佘,喺《衝上雲霄》電影版拍住古仔同 Sammi升晒呢.至上月阿佘收到公司通知,希望佢 3月埋位拍《呂后傳奇》,但最慘係卡士冇變,雖然黃浩然呢幾年當旺,不過佢視帝都冇攞過邊夠班呀?大台聞到𤓓味已即刻將陣容升呢,由張致恆改為吳卓羲頂上,但阿佘實行睬你都傻,而《呂》劇監製李添勝本想用胡杏兒頂上,但胡杏兒約滿在即,結果由楊怡執三灘谷住拍,楊怡想有得揀?走咗先
添哥製作唔多掂
阿佘除咗因為卡士唔夠勁之外,據知又擔心監製李添勝作品唔多受歡迎,因為添哥近年多套作品好運滯,除咗《神探哥倫布》仆直,有祥仔,胡杏兒孭飛嘅《巾幗梟雄之諜血長天》又推出冇期.加埋最近套《宦海奇官》收視一般,阿佘擔心好正常.
大台急換血
大台花旦小生叫走,尤其孭得飛嗰堆走得最多,阿佘叫唔郁,杏兒離隊,得番楊怡鍾嘉欣拍唔到幾多套,除咗最近揾嚟謝安琪拍《殭》外,大台近年力谷陳凱琳,蔡思貝上位,希望遠水救到近火啦.


text:
2013年6月8日 星期六
台中台北7日6夜自由行 - 逄甲夜市
只要搵到個同我地要去逢甲夜市個架車有接駁站就可以搭
好彩真係有
上左車再去一個好荒蕪既地方轉車
用左又差唔多成個鐘先到逢甲夜市
真係幾多人
開始掃街啦
1. 甘梅薯條
見到唔太知係咩, 但見都有人買, 就試下啦
食完原來係炸番薯者
係炸得幾好味, 但落個D味粉真係同個炸番薯唔太match
仲要食完都知係勁重味精
所以記住係台灣夜市食野, 成日有得揀咩味咩味個D都係唔好要, 要返原味最好
2.爆漿去骨雞腿卷
見有成5-6人係到排隊
心諗無死啦, 實好味
點知...一拎出黎, 車~~~~~~~~~~~咪腸仔
咩叫雞腿巻?
又加埋D味精粉
3. 炒麵麵包
蕩蕩一見到就話要買黎試
好出名家喎~
咁就買左茄汁肉醬味
咪就係意粉同麵包格梗夾埋一齊食囉
佢D茄汁味又唔重..好失望
後黎..先知原來成個夜市有好多間炒麵麵包
正宗個間超多人排隊
所以又得出個結論係去夜市要知道正宗個D店既名, 因為太多假野
正牌店
4. 手工粉圓
我地俾上面食過個D野食味精搞到勁渴
真係忍唔到要買杯野飲
所以見到有野飲就去買
我地叫左個佢話NO1 既黑糖鮮奶粉圓
都幾好
但蕩蕩話解唔到渴喎
5. 起司馬鈴薯
我同蕩蕩好鐘意食薯仔
仲有cheese
梗係要試下
叫左個肉鬆味
點知...又出事
個肉鬆味勁怪
完全唔match
D cheese又係味勁怪
個薯仔又唔好食
最後...食左一半就throw it away lu~
6. 米血糕
睇台灣節目時成日都會聽到米血糕呢樣野
但係HK真係無見過同食過
去到就梗係要試下
見又幾多人排除就跟風
一舊長方形既野, 上面有D蔥同西芹, 仲有D粉
主要係個舊糕, 係用糯米做既
其實我覺得都OK家
只食舊糕就寡D
但有埋D蔥,西芹同D粉就幾好食
但好飽同好滯
我食唔哂
所以都係食左一半就放棄LU~
7. 臭豆腐
呢間野係正豬血糕隔離
又係好鬼多人圍住
仲要有外國拍攝隊係到拍
睇黎真係好出名咁喎
咁我地買一盒試下啦
點知真係好大盒
佢叫就叫臭豆腐
入面個個人仲要戴哂口罩
以為有幾臭啦
點知原來同HK D臭豆腐唔同
完全無臭味
都唔明佢做咩叫臭豆腐
佢出面就淋左D甜甜地既汁
到個主角臭豆腐, 個外層真係炸得幾可口
但內裡...怪怪地
好似變左味既豆腐咁
怪唔得叫臭豆腐啦
我地食得好辛苦, 發現真係食唔落..點解係夜市買既野無樣岩我地口味??
8. 印度拉茶
係我地決定放棄夜市D小食, 打道回府途中
見到呢個檔口
好似好特別喎
就買袋印度拉茶黎試下
個男人會表演佢既拉茶技術
當然幾好睇
但我著重好無飲多D
佢用個膠袋裝住, 好特別
幾好飲喎~重點係重茶味~我鐘意
9.雪糕
呢檔口係印度拉茶隔離
見好多人拎住杯
咁我地都試下
佢講明唔加水
食落口真係同我係HK食開個D唔同喎
真係幾好味喎
正~
10. 免剝殼旋轉烤蝦
故名思意, 就係個蝦可以成隻食, 唔駛剝殼
但我覺得買既人多數都唔係為左食隻蝦
而係為左睇佢睇佢部機
望住隻蝦由生變熟
不過真係要等幾耐先有得食
11. 牛B葫蘆王
呢間係出名既店, 終於食得一間店係正宗而唔係假野
佢係D凍左既水果, 外面有層糖
佢都有教食用既方法
但要諗下先知點食
12. 燒粟米
因為蕩蕩好想食, 所以買
要等勁耐不得止, 仲要唔好食
個粟米勁淋, 唔知想點
佢用既燒汁又唔好味
唔會再試
行完成個夜市
發現真係唔係好岩我地既胃口
亦都因為咁, 我地cancel埋第二日打算去既夜市
行得咁辛苦, 不如留係酒店休息下
行完呢個夜市既心得就係: 要食正宗間店~ 唔好咁易俾D假店迷惑住
1 則留言:


text:
Thursday, 31 March 2016
戒奶咀大行動失敗左!
19 comments:
我兩個都冇食奶咀,不過食手指,介果時用萬0買嘅手指水,苦到佢地嘔..唔係跨張,真係嘔出嚟,ReplyDelete
所以你開始時唔好用咁多,少少試吓先,唔好整到佢嘔得太勁.
妹妹豬er返少少奶出嚟,跟住就唔食.小檬都係,不過一兩次已經得Replies
我都聽過會嘔,所以唔敢試Delete
不過宜家唔試唔得啦
戒奶咀都好睇小朋友反應,慢慢來啦,加油﹗ReplyDeleteReplies
包包已經兩歲半,係時候要戒啦Delete
包包仲好細,慢慢嚟啦ReplyDelete
小朋友好醒,試多兩次應該掂,媽媽加油Replies
包包已經兩歲半啦,希望下次會成功!Delete
戒奶咀好過戒手指.......ReplyDelete
南瓜妹仲食緊手指,仲難戒!!
點好少少少少手指水好啦, 我以前唔覺意點多左, 大爺一食即嘔...XDReplyDelete
戒奶咀易好多 果陣劉BB 喊左兩日就戒左, 要忍心D!!ReplyDelete
但而家仲食緊手指, 用過手指水都唔得, 而家佢一食手指我地就笑佢, 佢知醜就會忍住唔食, 轉頭又食返, 真係唔知點戒好了><Replies
喊到拆天,投降了.Delete
包包都知醜架,但訓覺時無人見到佢就食
Iris,下胎唔好比bb食奶咀,我三個都冇食過奶咀的,食左要戒好麻煩,心隱好難戒 ><"""ReplyDeleteReplies
你唔係自己湊係唔會知道,要返工嘅父母點解會畀奶咀,無非都係想有攪好訓.而且bb安全感問題,唔食奶咀就食手指.基於衛生理由,我情願佢食奶咀好過手指!Delete
雖然我地冇畀小朋友食過奶嘴,但肚B都係近期先完全戒晒用奶樽飲奶(我畀泵奶淡啲,要啜先飲得快),所以都覺得戒啜癮真係幾難,尤其係扭眼瞓果下發顛狀態... 不過我相信包包再大啲就會更容易控制到個心癮,加油,畀啲時間包包,包媽都努力呀!ReplyDeleteReplies
多謝cathyDelete
包包反而戒左奶樽
奶咀真係難戒 :(
Anki 而家訓教都會啜咀,可幸係佢已經忘記要啜野,但都成日用手指住個咀,再過多個月啦,下次同6299果啲講明大家要恨心d, 我都同我老公講明,呢個星期戎手指,佢無得訓都有微言架,最後成功左.ReplyDeleteReplies
其實係我唔好意思令6299姑媽s都無覺好訓Delete
又喊到嘔,嗰下好得人驚
宜家好左,只係訓覺先食,其他時間都唔洗食
Anki 而家訓教都會啜咀,可幸係佢已經忘記要啜野,但都成日用手指住個咀,再過多個月啦,下次同6299果啲講明大家要恨心d, 我都同我老公講明,呢個星期戎手指,佢無得訓都有微言架,最後成功左.ReplyDelete


text:
上一站>>CLICK HERE!
(飲飲食食)美孚 東海滬 Shanghai East @美孚廣場
我都問過好多人, 原來好多都唔知呢個隱世地方!
其實就喺大家成日經過既美孚小巴站橋底, 有一條扶手電梯上行人天橋
沿住天橋一直走跟住指示牌步行就到
一上到行人天橋就會見到有指示牌!
一直行到見到有個分岔路口靠右繼續行
行到望去左邊見到個好似公園, 有中國古代式既欄杆, 然後向左轉出去
再往山上行2分鐘, 已經見到文化館在對面
今次第一次嚟到呢個地方! 見到好多舊建築同紅磚屋就好興奮
原來呢個文化館都大有來頭
以前分別做過海關分廠,華工屯舍,檢疫站,監獄,傳染病醫院和精神病療養院等等.
到今日成為一個文化館同埋翠雅山房(文化旅館), 真係物盡其用
文化館分咗上,中,下3個區
我哋經入口進入呢層就係下區, 分別有藝術館及保育館
呢度仲有個茶軒(網頁都冇提及過)
裡面你可以同館主講吓茶經, 試吓茶嘆一嘆!
保育館就介紹咗文化館整個演變同歷史
真係冇諗過呢度曾經係監獄同埋精神病院
館外有好幾個俾遊人蓋紀念章既地方!
不過冇提供紙...好在我哋通常都紙不離身!
仲有館外呢個好靚既荷花池, 妹妺即刻好樂意咁企定定俾我影番張靚相
哥哥就拎住部相機猛咁影荷花(我就猛咁提佢唔好咁出一陣會跌落水)
喺下區盡頭除咗有個洗手間仲有個饒宗頤既紀念人像
呢個紅磚牆同埋呢D帶點西式建築既窗框都好靚! 值得喺度影番幾張相
然後右手邊會見到有樓梯上去中區
向後望先發現來有部Lift可以上中區
中區由6座主要大樓構成,包括展覽館,博雅堂,餐廳,演藝廳,修學精舍及文化館的辦工大樓.
大樓內外提供各項設施,計有展覽廳,禮品閣,活動室,演藝廳,文化講堂,藝術工房及會議室等等.
在餐廳與演藝廳中間的中庭位置蓋上了玻璃天幕,成為全天候的戶外活動場地.
香港著名社企機構「銀杏館」為文化館提供餐飲服務.
以上4句都係喺官網Copy出嚟 ^.^
今日正值有活動, 所以中區呢邊有個巿集, 都係賣D手作DIY嘢同埋有D工作坊咁
本來我網上參加咗個水仙花摺紙班
但係因為太早1:30開始同埋長達3小時到4點幾...(主要對象都係大人)
所以我最後都冇出席個工作坊
可能因為今天有少少雨同埋宣傳唔多, 所以好少人到場參觀
銀杏館對出有個露天茶座可以俾人喺度嘆吓茶休息吓
再行過銀杏館到另一邊場館
外面有音樂表演
禮品閣呢度有好多嘢賣, 主要都係D俾遊客買既小精品
右邊活動室就由「樂在棋中」社企負責
展出好多香港本地創作人設計既 Board Game
佢哋安排咗一張問題紙, 關於每一款棋既資料
完成問題紙就可以喺部扭蛋機度扭一隻蛋蛋出嚟
跟住會送番D紀念品俾我哋
然後職員姐姐就坐低教我哋玩棋, 佢介紹咗呢隻比較容易入手既「環保棋」同我哋玩
最後哥哥係留言簿度畫咗D公仔送番俾職員姐姐
再去其他館掃一掃....(呢個活動室講武術的)
出番嚟見到有條好靚靚既樓梯
行上去就係上區旅舍喇! 不過我哋冇上去
但係可以下次考慮吓呢邊度住吓當渡假
辦公時間 星期一至六 上午10時至下午6時
開放時間 星期一至日上午8時至下午10時
下區展覽館開放時間 星期二至日上午10時至下午6時 (逢星期一休館)
網址
www.facebook.com/culture.heritage
電郵
info@jtia.hk
電話
2100 2828
(以上資料更新至文章當日)


text:
0 Comments
(日本)樂趣無窮,租車自駕遊懶人包
去日本玩租車真係好方便,一來 shopping 買左幾多野都可以即刻掉上車,二來日本周圍都有好食﹑好玩﹑好睇嘅野,揸車經過就可以隨時停低,旅程嘅自由度好大.喺日本開車基本上都好安全,因為日本人揸車一般都好禮讓,而且交通標誌都會有漢字同埋英文,車內都會有GPS導航,操作非常簡單,只...
張貼者: : 短Trip旅人
0 Comments
0 Comments
(日本)和歌山南紀白浜魚市平歎海鮮 - とれとれ市場
Toretore 海鮮巿場位於和歌山南紀白浜,由於座落於沿海位置,所以喺Toretore 海鮮巿場賣嘅大部分都係由南紀勝浦漁港直送嘅海鮮,保證新鮮﹗Toretore 海鮮巿場主要左四個 areas,活海鮮區,燒烤區,土產區同埋美食廣場.巿場內有超過 30 個海鮮檔,每檔都擺...
張貼者: : 短Trip旅人
0 Comments
0 Comments
(日本)南紀白浜小山丘上的外星小屋 - Toretore Village
南紀白浜位於和歌山縣嘅西南面,係日本一大好受歡迎嘅溫泉區,當中 Toretore Market 更係好多遊客都會去嘅魚市場.Toretore Village 就正正喺 Toretore Market 對面嘅小山丘上面,整個渡假村佈滿左一間間粉黃色圓頂獨立小屋,感覺就好似去左外星人...
張貼者: : 短Trip旅人
0 Comments
0 Comments
Subscribe to: Posts (Atom)


text:
2012年5月28日 星期一
☆★﹋好玩の中菜廚藝班~o(≧w≦)o
好開心之前受小懶貓之邀,可以去個廚藝event,玩下整野食...
小弟不留都鍾意食野,亦都有"為食PAT"之稱
除左食都鍾意整野食,不過多數都係甜品/西餐為主,除左因為簡單D外,仲有冧女仔一流
而今次我地就係去跟贏過多個獎既法國廚王學薄,學整傳統中菜啦
去到位於油麻地既"港九酒樓茶室總工會職業(日/夜)學校"
睇下周圍
都有唔少獎拎過,好勁!!!
去到首先就教拋鑊啦
對於只識炒菜,蒸魚呢D簡單野既我來講,第一次拋鑊真係好難(明明睇其他師父做好易咁)
不過都學唔少野
之後教整第一味啦"烤雞"
要放D材料入去醃半個鐘
之後就麥牙糖+白醋做上皮水啦
上完之後就要好似叉燒咁,放入焗爐焗啦
成160度,好高呀!!!
整完雞就到整"煙薰魚啦"
有D用蘿蔔,薑,西芹...再+生抽,腫粉,糖...等等既醃料
之後再放D鯇魚入去醃一醃
跟住就去炸一炸佢
再搵茶葉做煙薰
薰緊其間勁大煙,不過又聞到好香
係途中隻烤雞烤好,之後拎出來搽油啦
搽完之後"令"晒!!!
搽完雞再到搽魚啦
之後就斬雞啦!!!
最後整埋個"醉蝦"
落D汾酒,蔥呢D咁整
師父整完就開飯LU
正爆呀!!!
食飽飽就到我地落手做啦!!!
首先整好D醃料落隻雞度
八隻一齊烤,估下邊隻係我?
烤完上埋油就靚仔晒
之後到自己斬雞
斬完隻手掌位都有D痛
最後唔少得同師父合照番張啦!!!
今次真係好好玩呀,希望之後仲好多D機會啦
而0個度都好多COURSE上GA,詳情可以去以下網址查詢
☆★﹋新奇.有趣.好玩の醉酒Cocktail Class~o(≧w≦)o
係上星期四就去左香港調酒學校度上cocktail班
今次小弟有幸出席,係要多謝靚靚小喬妹同vann之邀去玩,真係多謝晒
約埋小懶貓,小雪同PING PING就一齊上去,好彩都未遲到...
上到去未開始梗係唔少得要影下相先啦
睇到佢真係有好多唔同既酒
之後睇下今日既靚仔阿SIR先(左邊位)
到佢教沖既野:
有AFTER FIVE
之後到RAINBOW
佢整完就搵人出去整啦,首先有starki
好專心呀
到整完之後
杯野好均勻,整得好靚
之後到小弟出馬整rRAINBOW啦
整完好似俾明星咁俾咁多位美人影相
睇唔睇得出邊杯係我整先,俾大家估下
係我整完之後,阿SIR就傳IPHONE俾我地影呢個RAINBOW塔啦
真係好靚呀
之後就到STAICE整既TEQUILA SUNRISE
阿sir每整完一杯,之後d姐姐都會分開俾我地飲
來個敬酒先,cheers!!!
之後就有唔同bloggers,e.g.杏仁,tine ho,仲有其他(唔記得你地個名,sorry)整既飲品(d飲品名我都唔記得,sorry)
tine ho更加係唯一一個有份同阿sir合照既blogger添,羨慕死其他美人
阿sir試範左呢款酒係會著火,燒完隻杯d酒精倒落去,會樽身會著火,不過我影唔到效果,sorry
之後有d blogger合照
走前梗係來張大合照啦
最後臨走時,送左呢個俾我地
就係俾你溝酒+冰時搖均用既,不過我屋企都唔會有機會用
今次個event真係好好玩呀,可以試到唔同既酒,都知道唔同cocktail既做法,d顏色5顏6色真係好靚
真係再次多謝靚靚小喬妹同vann之邀,希望之後有多d類似呢d唔同活動啦
不過就俾好多美人發覺我係唔飲得,飲完杯rainbow,成塊面已經紅晒,再飲多其他少少已經有d暈,真係失禮晒
香港調酒學校資料:
有興趣既sis可以上去睇下佢d course
訂閱: 文章 (Atom)


text:
返到上房抖咗陣,就落去酒店四周圍行吓.
酒店大門口
其實酒店裡面都有間便利店,係開到十二點咖!品種雖然無沙灘嗰間Family Mart咁多,但我覺得都OK咖!
除咗便利店,另外有間賣手信嘅店.
手信店旁有間Business Center,Center內一左,一右都有部電腦免費比住客用.而大堂都有Wi-Fi,第一次上嘅時候須要入password,可以問 Receiption攞就得咖嘞!
當日見到有幾對新人喺到搞婚禮呀!
樓梯行上去就係行婚禮嘅禮堂,正因為有幾場婚禮,所以我哋入唔到去禮堂到參觀啊!
行咗一轉,差不多六點鐘,哩晚嘅晚餐都係食自己,我哋同領隊訂咗牡丹蝦,再加杯麵做晚餐,啲蝦要八點幾先運到嚟,所以哩個時間最好先去浸溫泉,因為大部份人都要去餐廳食飯,哩個時間去浸我估計哩個時間應該唔會太多人啊!
哩個溫泉同日本其他嗰啲有啲唔同,因為沖繩無火山,所以哩到哩啲溫泉水並唔係含有琉黃嗰樣溫泉水,而喺嚟自深層海水,我都唔係好識研究係詳成份,咩功效,總知有得浸我就開心啊!
哩到總共有六個池,五熱一冷同一個桑拿房.我最鐘意有個冷池,當浸到慶晒嘅時候再跳入個冷水池到真係好爽咖!
哩到溫泉重有樣特別係要著泳衣咖!反而哩樣我有啲唔慣呀!我都係鐘意傳統啲.
我哋揀嘅時間真係好啱,差唔多包場咁制,最後唔覺唔覺玩咗成兩個鐘先走呀!
返上房前去泳池旁影吓夜影先,我見人哋post啲夜影相好靚啊!不過我啲就嘛嘛咋!
望上禮堂到有人舉行緊婚禮喎!
終於九點鐘先返上房,等到九點半先搵到領隊攞蝦,佢話咁晏係因為啱啱先宅急便送到嚟,哩五隻咁大嘅蝦價值4,500円.
真係好好味呀!中醫叫我唔好食生,冷嘢,但難得一次出嚟玩就哩幾日都放肆下啦!
食飽飽係時候拾嘢準備第二日返香港啊!
循例又影吓啲戰利品先!
我唔知由幾時開始,好鐘意買當地有特色或代表牲嘅file,覺得佢哋唔阻地方,又實用,攞上手又會記起去過嘅地方.
我見人哋啲blog有好多叮噹嘅限定產品,但我只係搵到哩兩件咋!用嚟送比鐘意叮噹嘅朋友嘅↓
哩個尼龍我淨係喺哩間酒店嘅便利店見到,國際通嗰到嗰啲淨係得Kitty公仔,唔似得哩個有沖繩嘅地圖同每個地方嘅特產,之前我去北海道都買咗個類似咖!
重有幾個Kitty嘅沖繩限定扭蛋
B女媽咪今次攞唔到假唔可以一齊嚟,就買返啲土產比佢感受吓啦!


text:
11/30/2011
11/28/2011
11/24/2011
坐月的日子
講真要同老人家就湊小朋友的方法達到共識真係係好難,你提議佢咁咁咁湊會比較好,多注意衛生,佢就會話我舊時都係咁湊大你哋啦!又唔見你哋乜乜乜...,唉!我心諗,因為你舊時唔知可以咁湊,如果你知,可能我哋會成長得更好呢!但佢哋始終唔明白呢一點...到阿髀一出現D乜嘢問題又會立刻話,你阿媽點點點湊你,攪到你咁...到佢唔知做咗D乜攪到阿髀有嘢,佢又扮傻唔出聲,總之固執到不得了,你真係無佢乎.開頭我都會同佢嘈,攪到佢同自己都好唔開心,但後尾諗通咗,既然俾得佢湊都要信任佢,而且佢又唔係未湊過小朋友,我同自己講就當俾出面D媬母姨姨湊囉!俾人湊其實個情況絕對會更差,鬼叫自己要搵食湊唔到咩!而且都費事嘈咁多,點到傷感情,唯有自己睇開D和湊返自己屋企密D囉!所以返工後幾辛苦我都會晚上自己湊返屋企,一來阿髀與我和老公的親子關係會好D,二來畢竟婆婆年紀都大,如果我哋湊阿髀返屋企,佢就可以休息吓有覺好瞓囉!
初初我都以為坐完月便可回家,但事實上都唔得,因為阿髀都未適應得咁好,我上奶又唔穩定,都唔敢帶佢返屋企!幸好,得到天主的眷顧,在臨返工前一個星期左右,樣樣嘢都突然間上晒軌道,阿髀又乖咗,上奶又穩定咗(雖然都只係啱啱夠佢食),我可pump定D奶俾婆婆餵,咁我就可以返屋企預備好D嘢準備接阿髀返屋企,待一切攪掂晒之後,19/11下午,阿髀就第一次返自己屋企喇!阿髀返到自己屋企當時四周圍視察吓先啦!好安靜喎!沒有哭鬧,於是我哋20/11便嘗試俾佢在自己家中過夜,又得喎!咁我和老公就開始實習早上我湊阿髀返婆婆度,晚上我煮飯老公湊阿髀返屋企,感謝主,雖然嘔奶,大小二便,扭計的情況都出現晒,但總算應付到,而阿髀都好合作.
坐月的日子,我都無特別補身,因為怕阿髀唔受得,所以都係以食D有營養的食物為主,為咗增加奶量,婆婆日日都煲魚湯,燉雞湯,預備一日三餐的飯餸(早餐都食飯,聽說會增加奶量),故此婆婆日日都忙得團團轉,得到婆婆的悉心照顧,我都復原得好快.至於沖涼洗頭,我都只係頭一個星期有用薑水,之後都無lu,so far都無乜嘢,其實我相信只要小心唔好冷親便OK的了.
在此亦都要多謝一眾朋友同事的禮物和利是,你們真係好鍚阿髀呢!
11/16/2011
第一次去私家診所打針
由於政府未有十三價打,加上我又想幫阿髀接種埋一D政府無得打的疫苗,例如:輪狀病毒,乙型流嗜血桿菌,水豆,咁唯有去私家診所打,我同老公睇開個私家醫生有得打,問過價錢都OK,咁就去晒佢度打啦!佢recommend我哋打五合一,因為佢話唔好一次過打咁多菌喎!咁今日就去打咗枝乙型肝炎第二針先啦!
醫生收費如下:
乙型肝炎 $220(每針)
十三價肺炎鏈球菌 $700(每針)
輪狀病毒 $1350(兩劑)
五合一 $580(每針)
今朝等婆婆買好晒餸整好晒我哋就出發入大埔,我問婆婆揹定抱阿髀,佢話抱,點知後悔啦!因為阿髀重咗好多,佢話抱到手軟喎!下次都係揹好D.去到醫務所等咗一陣就有得打,私家就有呢度好,唔洗等半日先有得打,响健康院,好多時真係等到你發癲o架!醫生手勢好好,而阿髀都好叻叻,只係打嗰時喊咗兩聲便無嘢!
之後我哋仲去咗一田行一陣仲去太興食埋lunch先返屋企,阿脾全程都好乖咁瞓覺,無扭計,真係抵讚.


text:
2015年11月17日星期二
2015.10 東京 + 北陸 十天 {Day6A} 北陸再見~
[2015.10.22] 東京 + 北陸 十天 {Day6A} 北陸再見~
飯店的早餐時段比較 BUSY
我地被迫要食 7:30 的一輪
(真係好晨早~)
早餐比較清
不過無樣係特別好食的
八點鬆 D 就食完
返上房浸多次溫泉, 瞓多場覺都仲有時間
呢度 CHECK OUT 時間係 12 點
我覺得係唯一的好處
不過我地十一點就 CHECK OUT 走人
咁岩夾到下一班巴士
職員好好, 帶我地去車站
等0左一陣就有車, 慳返 2,000 yen
巴士途經松本城
見到好多紅葉, 好似都幾靚
不過要趕撘火車, 所以無緣
松本再見~
今日我地會返新宿
返去之前, 我地會先停輕井澤
嘿嘿~ 咁樣係因為要了去 outlet 行個 round
離開松本先坐車落長野
唔知咩事, 突然好鬼肚餓
餓到有少少頭暈
JR 上又唔見有0野食買, 唯有拎尋晚袋柑出來頂住先
後尾落到長野轉車, 急急腳走去買野食
呢個似韭菜餅的物體, 估唔到又幾好味
只係油0左少少同埋佢係凍0既
終於都到達輕井澤
其實我都幾鍾意呢度
感覺好舒服, 好 RELAX
如果有機會, 我都想0係呢度再 STAY 多次
落車後就向住 OUTLET 進發
我地大約有三個鐘可以行
由於呢個 outlet 唔算大, 所以預計應該可以行得哂
話說, 今次旅程原本係打算去木更津 outlet 的
不過計來計去時間都好似唔阿用
去木更津來回要大半日, 好似唔多化算
後尾 plan 下 plan 下, 見到松本返東京其實係可以經輕井澤的
於是就決定先停呢度, 夜晚再返東京
放低行李0係 locker
之後就開始血併!!!
先去美食區 明治亭醫肚
炸豬扒飯
豬扒唔 "un", 食完又唔覺漏, 好食啊~
燒牛肉飯
牛有牛味, 飯有飯味, 我覺得比豬扒飯更好食
食完就去併喇~
比起幾年前, 呢度似乎擴建0左
不過都難唔到我地, 依然行得哂~
呢個 outlet 的環境好靚
估唔到輕井澤的紅葉仲紅過立山同上高地
行到 6:30 就走人撘車返東京
大包小包咁上火車 (5 日行裝加戰利品), 其實都幾狼狽
為怕坐車途中又肚餓
今次我買定件餅上車食
因為今晚 book 0左枱在銀座一丁目食燒肉
所以去到東京車站, 我地又要搵 locker 先放低行李
車站 locker 真係旅人恩物~
訂閱: 發佈留言 (Atom)


text:
之前佢篇22個月成長日誌都有提過,燒腩仔本身係超鐘意食蛋糕,跟我哋去完日本食咗咁多好味蛋糕之後,就更加係無蛋糕不歡,鐘意程度係佢上咗成個幾月嘅游水堂,無論教練同艾菲點氹佢都唔肯試吓潛落水,不過上一堂艾菲只係講一句「你肯潛落水媽媽請你食蛋糕」,佢終於勉為其難咁畀艾菲將佢個頭潛落水,仲要一共潛咗三次添,雖則每次上返水都鬼殺咁嘈,但都已經好叻仔有突破啦﹗
而為咗履行承諾,艾菲襯早幾日有時間又有精神,就決定整蛋糕畀佢食,然後唔知邊到來嘅勇氣,居然夠膽問燒腩仔想唔想一齊整蛋糕,蛋糕怪燒腩仔梗係即刻好興奮咁答「想」啦﹗艾菲聽完佢嘅答案先知死,即刻頭痕到底有咩可以畀佢幫手...>.<
諗咗陣之後艾菲決定豁出去啦, 雖則自己一個整一定快靚正好多,但畀燒腩仔一齊玩佢又肯定會好開心同滿足感大D,於是執好材料就成堆工具搬出廳啦,D工具都無咩特別,只係畀小朋友一齊玩,就盡量揀D打唔爛同大D嘅碗來用,不過都要讚吓燒腩仔真係好乖,知道有份幫手整蛋糕之後,即刻坐喺廚房門口等艾菲慢慢準備,仲無手多多咁將全部嘢拉落地,艾菲叫佢做咩就做咩超合作.
燒腩仔:好開心呀﹗媽媽話畀我幫手整蛋糕呀﹗
燒腩仔今次明顯係堅開心,一聽到艾菲話可以去洗手準備埋位整蛋糕,即刻仆到咁跑入廁所等艾菲開水喉,企到埋枱仲開心到望住D工具喺到偷笑添呀﹗
燒腩仔:等我幫媽媽檢查吓D工具有無問題先﹗
燒腩仔:嗱﹗我唔怕你㗎﹗
一直好怕喺燒腩仔面前整蛋糕,因為艾菲每次喺廚房用親打蛋器,燒腩仔都會喺廚房門口喊足全程,試過兩次因為要招呼爆喊中嘅佢,搞到艾菲D蛋打唔起添,已經同佢解釋咗好多次要食蛋糕一定要用打蛋器,但佢每次用之前話唔驚用嘅時候都係爆喊,不過今次同佢一齊拎住個打蛋器先開機,佢又克服到唔再喊喎,仲肯自己拎住畀艾菲影相添﹗叻叻﹗
燒腩仔:睇得媽媽整蛋糕多,一拎起個篩已經識用啦,連媽媽都讚我
呢個真係不得不讚燒腩仔,艾菲完全無諗過佢會知道個篩點用,一拎上手已經識得係側邊拍,但就好好笑咁拍拍吓見D麵粉未落晒個碗到,就索性全部直接倒晒落大碗就算囉,搞到艾菲要即刻倒返出來又再畀佢篩多一次.
燒腩仔:撈嘢簡直係我強項啦﹗
燒腩仔:筆多D﹗筆多D﹗
個樣專心同認真到呢...望住眼前呢個燒腩仔,艾菲對心心眼忍唔住係咁閃啦﹗
燒腩仔:嘻...我嘅製成品呀﹗準備拎入焗爐焗啦﹗
今次整蛋糕其實都想試吓日本買返來嘅叮噹模同星星模到底得唔得,結果發現真係好得叮噹樣相當清楚,咁下次可以放膽倒多D蛋糕糊落去焗見埋佢個鈴鈴啦﹗
燒腩仔:唔...自己整嘅蛋糕真係特別好味㗎﹗


text:
Fitbit Flex健康計步手帶試用報告
因為做完手術同工作繁多既關係,運動量大減,
體重由標準身形型急降至排骨身材,之前努力做gym增磅既成績完全白廢,
雖然宜家開始打返籃球,但做gym都係未敢住,為左更加了解自己既運動量,
重返標準身型既行列,我開始搵下有咩可以幫下手.
搵搵下發現宜家有種叫電子計步器,可以記錄你每日既行走步數,
從而計算你行左既路程同消耗左既卡路里,
呢d計步器多數可以同時記錄用家既睡覺狀態,從而令大家更加了解自己既生活習慣.
雖然呢類手帶香港未係好流行,我當時搵資料都係以外國網頁為主,
但搵親既其實香港都有代理,唔知點解係香港紅唔起.
黎緊應該愈黎愈多大廠會出電子計步器(好似LG將會推出),
宜家主流既有呢幾個品牌及型號:Jawbone UP, Fitbit Flex, Nike Fuelband 及Withings Pulse.
簡單講講各樣既好壞
Jawbone Up:外型最靚仔,當飾物帶出街襯衫都冇問題,智能電話app入面既介面比較colorful同detail,但用家反映好易壞,保用期內需要維修3-4次既個案多不聲數,而且防水程度只係足夠一般使用,即係報稱可以戴住沖涼,但官方唔建議濕水
Fitbit Flex:Fitbit.推出既計步或者保健系列比較多及全面,之前佢地既ONE系列已經有好多好評,而且佢地有出埋量體重既磅,連同計步器用就雙劍合壁,不過Flex既設計就唔突出,已經同UP一樣冇Display LED既,所有資料都要透過智能電話或者電腦讀取,但防水功力較好,帶住游水都冇問題
Nike Fuelband: 幾隻入面價錢最貴,但有LED display顯示,可以show埋時間等資料,較方便,但佢地定位比較運動形,因為內建有埋GPS,可以計算你跑步既資料
Withing Pulse: Pulse設計類似Fitbit one, 唔係手帶形,而係一個好似擦子膠size既計步器,用家要將佢掛係身上面或者袋係褲袋,雖然佢係唯一一個可以量度心跳既,但因為佢唔係手帶形式,所以要記錄睡眠時要另外配帶特製手帶,比較麻煩
最後結果係買左Fitbit Flex既,因為手帶形式比較方便,而且防水呢個功能都幾重要,加上價錢係4隻入面第2平,用家評語又唔錯,所以就買左做自己既聖誕禮物
開箱 盒入面唔多野,有Flex手帶2條(大,細size),有USB專用叉電線,Quick User Guide
帶上手個人認為外觀唔差,而且佢既設計係好似手錶咁,面粗底薄,
打字用mouse都唔會阻住,手帶物料好似用防敏感物料做,大部份人都適用
就係咁帶住佢出街,返工,沖涼,訓覺,24小時都唔洗除,佢每次差滿電大概可以用5日,
雖則說佢防水,但戴住沖涼後手帶入面會有水氣,要一段時間先會乾,
手機app介面就係咁,可以計算用家每日步行步數,計算步行路程及消耗卡路里數量,
記錄用家睡眠狀況,重可以手動輸入每日飲水同用餐情況,
再加埋體重輸入,咁大家就更加了解自己既生活習慣啦
官方標準每日步行步數為10000步,但我一般返工日子都係得5000步左右XP,
而睡眠我一般都會長期深層睡眠,應該係平時太攰吧
.
其實呢類手帶只能夠幫大家更加了解自己既生活習慣,
要改善健康,始終都是自動自覺,
自律地做適量既運動,注意飲食同早睡早起
想知道更多唔同既新資訊?! 咁就要LIKE 一下我個FACEBOOK PAGE喇,
果邊既更新會快D 同密D KA,多多支持~
Comments


text:
我今朝起身見到我自己個星星cookies cutter 原來有達"織", 浸咗水成晚都唔甩, 咪中午時份去換囉! 好順利換咗個新, 之後,就順便入去Canadian Tire (家庭用品店)行下,又比我見到有野特價, 我琴日買咗個 w 牌子12 個裝muffin pan, 今日有另外一隻牌子 muffin pan 特價, 仲比我琴日買果個平, 心諗真係唔扺, 隔一日就有另外一個muffin pan 平咗! 我咪想去refund, 再買過平果個, 咁啱Brian 係依個時候call 我, 我將事情話比佢知,
我:Brian 呀!!!今日有12 裝muffin pan減價, 平過我琴日買果個呀! 我想refund琴日果個,買今日特價果個.
Brian: 咁今日同琴日你買果個有咩分別?
我: 我果個muffin pan 有手柄,但今日on special個果係無手柄囉! 但一樣12 個裝muffin pan 囉!
Brian: muffin pan 可以用好耐, 什至一世, 咪買過牌子響d果個囉! 即琴日果個! 而且有手柄會方便d, 唔好至在三,四紋令自己煩
我: 但三,四紋,可以買多一個微型muffin pan 喇!
Brian:你咪買多個微型 muffin pan 囉!而且你係用禮卷換. 唔緊要喇!
我:我想返媽咪屋企做咗實驗先再考慮! 因為媽咪個muffin pan 係無手柄! 如果實驗結果係要換就要陪我去換!
Brian: okok!
之後, 我地就講咗其他野! 但我個腦仍諗緊自己有無做錯決定??!! 有無買錯muffin pan 呢? 唔理喇! 返到媽咪屋企做咗實驗先算!!!
無幾耐收到msn message, 係四妹塭我,問我依個星期要買咩禮物送比daddy! 因為daddy星期二生日,但星期二係人都要返工返學,邊有時間同他慶祝(有d妹都唔係屋企住, 住係學校架!) . 所以,多數係生日前果個weekend 慶祝, 我知四妹塭我就問我有咩生日禮物idea, 之後,四妹就會話大家share 個price 喇!Vicky 你去買禮物吖! 年年都係咁! 我以前未返工,就話share無所謂, 但返咗工,仲同d妹share錢買生日禮物, 就會有個感覺...好似唔係咁好意思! 我知我daddy係有d微言, 又話我咁大個人仲塭d妹share. 但其實我比最大份, 但daddy講到我好似揾阿妹苯, 我好想自己送架! 但d阿妹(三妹,四妹 and 五妹---依d妹仍係求學)又想付出d心意! 所以,先話share. 但我見今年二妹(有工作)唔share﹐我咪諗住自己買囉! 自己送,唔share,點知三妹,四妹 and 五妹話我破壞了她們的計畫, 要她們臨急臨忙塭禮物. 對我好angry!! 我真係左右做人難, 想daddy對我改觀, 定係令到d妹唔方便?? 真係攞命! 我諗我都要諗個兩全其美的方法!
其實,我感覺我自從自己出黎做野,我屋企唔係將個心放係我學業上, 係放係我每年送給他們的禮物上,我唔係講到我屋企人好現實. 但我有眼見, 我返咗工之後, 每次送禮物比父母, 他們開禮物時,他們的樣子期待過我讀書個陣時, 當開完禮物, 我就知我父母係仲意定唔仲意! 因為好容易看到! 我其實好想送手機,但加拿大賣過D係加拿大板本, 你地係香港點用渦! 係加拿大買香港OR 外國板本手機真係好貴唔值, 而且加拿大手機D款比香港慢. 但明知DADDY喜歡換手機,依份禮物一定送唔到! 我又想送電器比DADDY﹐但依便D WATT 數同香港唔一樣, 係依邊加拿大買電器, 係香港一定用唔到, 我Daddy一年係香港時間多過加拿大, 就算買一樣daddy心愛電器, 都只係可以係加拿大用, 我知DADDY成日話邊個AUNT, UNCLE個仔陪他們去日本旅行...Daddy我都想陪你, 但Daddy你喜歡去東南亞地方, 我係北美州真係要請好多假先陪到你!
我知我屋企人好錫我, 但他們對我的期望,變成我的壓力, 我每到買禮物時段,成個人就心神訪佛, 唔知自己做咩! 明明想去雪櫃攞野飲,但行咗去洗手間, 唔知自己想點! 我daddy都有叫我回港, 咁好多問題就會決定, 仲出到聲叫Brian回港, 我就真係好想走,因我唔仲意依道架! 但Brian事業心重, 已經係加拿大建立地機, 開始穩步上升, 我點好意思叫Brian放棄,去第二道再塭地, 再起地機呀?
‘ 我今日好想"辛" 下﹐悶親大家唔好意思!


text:
Sleeping Dogs
港版《GTA》《Sleeping Dogs》夠激!
唔少遊戲都用香港做遊戲背景,好似早幾年賽車Game《GT4》,以及嚟緊10月推出的大作《Biohazard6》都加插 香港場景;但講到成隻遊戲都喺香港玩,睇嚟就只有今日正式面世嘅「港版GTA」《Sleeping Dogs》(中文名叫《香港秘密警察》),無論招式,動作都激過正版《GTA》,仲有好地道嘅廣東話「配音」,可以話係近期其中一款最有Noise嘅遊 戲!
Sleeping Dogs - 取材自賣座黑幫電影
《Sleeping Dogs》故事講探員沈偉為咗要搜集黑社會罪證,因而化身臥底從嘍囉做起,潛入社團搜證.最初主角要先得到童年死黨馬龍信任,由佢帶入社團,而背後接頭人 係督察潘卓,一步一步為社團立下「功績」以接近社團核心.橋段有啲熟口熟面?
原來開發小組除咗嚟香港做咗好詳盡嘅資料搜集之外,仲參考過多部香港賣座黑幫電影,所以玩玩吓發覺有啲似電影情節都絕唔出奇!
Sleeping Dogs - 街景像真 招式殘忍
遊 戲場景真係做得好真實,好似街道上嘅大型招牌,電話亭,行人天橋或者街市咁,都有九成似.至於遊戲玩法同《GTA》一樣,有好高自由度,為咗 要幫社團完成 任務,通街群毆隻揪,開槍亂掃又或者搶警車橫衝直撞都係基本動作,就好似試玩版中第一版,沈偉就要追足九條街衝上行人天橋,以一敵十赤手空拳 搞掂對手,論 刺激感,比起玩法同故事模式接近嘅《人中之龍》更強!
但係單單赤手空拳或者槍械駁火都未夠激,《Sleeping Dogs》可以使出更殘忍的手段了結對手,由掟人落垃圾桶,推人入大火爐以至用雪櫃門夾頭都有,玩落亦好有電影感!
Sleeping Dogs - 廣東話配音添親切
為咗提升遊戲的電影感,開發商更專誠搵來荷里活演員為遊戲配音,而且仲度咗唔少精警對白,總計對白長度有成兩小時.不過始終遊戲都係外國開 發,遊戲角色主要都係講英文,所以照計應該聽唔到「三年又三年」,「對唔住我係警察」等經典對白.
之但係主角間唔中都會講幾句廣東話,而且背景的NPC都係講廣東話,講嘢方式係傾向馬田史高西斯的《無間道風雲》,即係角色係會講粗口,講 法仲好地道,內容方面唔細講,玩家自己去領略一下啦!
由此證明資料搜集真係做得幾足,形神俱似!另外,無論邊個平台版本都好,香港特典版附送四個DLC內容,每個DLC都有唔同造型靚衫同武 器,招式等,不過大家幻想一下,有人喺鬧市着套少林裝(DLC下載包3)周街行都幾爆!
Sleeping Dogs


text:
( 3-jun-2012 sun )
今朝起身望鬧鐘已經 9 點 不過見里奧大人未醒 我就再瞓 再醒嘅時候已經 10 點半 我奇怪點解里奧大人唔教鬧鐘起身番主日學 之後我諗住都番唔到教會 就 sms 家姐過黎買嘢 點知里奧大人鬧鐘響 佢仲話剛剛 9 點醒就鬧鐘響 我話依家 10 點半喎 佢即刻睇鐘 係 9 點喎 唏唏唏 原來自己個鬧鐘無咩電 所以 d 時間錯哂 好在唔係要番工 唔係就慘喇 ~
沖埋涼就出去食早餐喇 之後番主日學同崇拜 估唔到家姐 10 點幾已經到咗 Piago 買薯片 丫 Piago 成日有優惠 但多數係星期日 10:00 am - 1 :00 pm 囉 所以次次都無我份 我依家又要番主日學 唔係實陪佢買嘢 佢買完再入元朗 所以我完咗崇拜 佢都差唔多番到黎九龍灣 lu ~
里奧大人就番屋企瞓陣先 我就同家姐去惠康掃貨 好感恩買到出前一丁 買滿 $30 再額外 95 折 所以超抵 買下買下又好多 不過無拎環保袋 但又唔想番屋企拎 所以大家左塞塞右塞塞 左夾夾右夾夾 狼狽到暈 最緊要唔好笑 因為一笑 個人震一震 d 嘢就好易跌哂落地 ~
番到屋企已經 2 點半 放低嘢就去食 tea 喇 家姐好想食雞肶 所以同佢去大快活 之後一齊睇完鞋就番屋企 lu ~
里奧大人幫家姐 downlaod 電話嘢 我地就傾下計 搞掂哂都 4 點半 lu 家姐番屋企 我就送埋佢上車就去街市買餸喇 ~
我買嘅魚仔係叫紅米奇 阿姐話因為魚尾黑色部份似米奇老鼠 嘩哈哈哈哈 佢唔講我真係唔知架
是日晚餐 - 豉汁釀青椒 + 辣蒜蓉馬拉盞炒飯 + 粟米蛋花湯
豉汁釀青椒 - 本來想買尖椒 不過難得見到細燈籠椒 所以都係買佢喇 咁我煮完個獻汁 問里奧大人要唔要辣 佢諗都唔諗就話要 所以我係咁易加隻指天椒 不過佢又話辣 話有籽喎 我覺得辣椒要有籽先辣 唔係不如唔好食 嘩哈 ~
辣蒜蓉馬拉盞炒飯 - 尋晚特登煮定多 d 飯 咁今晚就用黎炒飯喇 懶呀 咩調味都無加 就咁 "沈" d 香蒜馬拉盞喺飯面就算喇 ~
粟米蛋花湯 - 本來想蒸脆肉瓜 不過唔記得應該先蒸咗瓜 再用 grill pan 釀青椒 但我用咗鑊黎釀青椒 為咗慳時間 都係滾粟米湯算喇 想有啖蔬菜食下嘛 ~


text:
( 23-jul-2011 sat )
今朝同里奧大人一齊 10 點起身 食完早餐 番屋企梳洗就出發去 Mega Box 喇 ~
我其實只係想去 Ikea 買平底鍋 所以先去 Mega Box 12 點幾無乜人行 幾咁開心呀 最憎多人嘅地方 去完 H & M 買嘢就去 Jusco 估唔到里奧大人買到個合心水嘅背囊 好感恩呀 ~
見差唔多 1 點幾 放工時間應該開始多人 所以去 Ikea 食咗 lunch 先 ~
去完 jusco 買嘢 再去 Ikea 買平底鍋 不過依家好多都係易潔鑊 我唔用架 對人體有害嘛 諗住無得買不鏽鋼嘅平底鍋 估唔到行行下又有 我睇到有個價錢牌寫住不鏽鋼 $59 即刻拎個鑊黎睇 再比里奧大人睇 話好重手喎 真材實料 $59 好抵 諗住叫人拎個新 點知里奧大人再睇清楚個價錢牌 原來 $59 係不鏽鋼匙 oh 好在里奧大人睇一睇咋 唔係一陣比錢先知買錯嘢就肉酸啦 不過好彩最後都買咗個不鏽鋼鍋仔 $199 我覺得貴架 但想用黎整甜品 所以先買咋 最後再買埋肉丸就走人 lu ~
本來諗住坐 shuttle bus 不過好多人呀 都係打的算喇 好熱呀 唔想等 ~
番到屋企攰到呢 里奧大人就瞓咗覺 我又瞓唔到喎 但就一路睇電視一路中咁囉 ~
都係仲係好想食意粉 所以去 Riso Cafe 試下 最緊要近呀 今日行咗好耐 唔想再行咁遠呀 ~


text:
( 12-jul-2011 tue )
今朝自己整扒芝士吞拿魚三文治 好好味 不過好鬼飽 ~
食完睇電視 差唔多 2 點先 lunch 抖陣再食車厘子 個個知我貧血都會買車厘子比我 不過我叫佢地唔好買 我唔想食到驚囉 ~
洗衣機師傅 2 點幾黎到 鐘點 5 點黎到 咁我叫佢幫我洗衫 之後我就睇雜誌喇 ~
今餐整椒醬肉 佢就咁切 $13 瘦肉 + 1 隻青椒 + 1 塊豆腐乾 + 2 湯匙菜甫 + 1 條絲瓜 + 1 碗仔雲耳 居然切咗一個鐘 無嘢呀嘛 ~
之後我心血來潮去睇下部洗衣機 點知一睇我就發火 佢又亂按 我即刻叫佢黎睇 佢話係我教佢咁按 我話唔好話我教 我肯定無咁教妳 之後佢話以為係咁 話開唔到 所以就按 on/off 制 見佢無反應 所以就再按 嘩 我已經成日講話要等 3 - 5 分鐘先可以開蓋嘛 同埋我好唔客氣話妳唔好以為就當係 唔識就問嘛 ~
我覺得錯要認囉 仲要屈我教佢 好不知所謂 慶到我幾想叫佢走呀 ~
之後無幾耐佢話聽日唔得閒黎 我話好呀 心諗肯定之後唔會再黎 所以我問佢星期四黎唔黎 佢話睇得唔得閒 我想話妳都痴線 講明一至五黎 答我睇下得唔得閒先黎 妳真係以為自己係咩呀 ~
里奧大人番黎我即刻同佢講番呢單嘢 佢笑笑口 佢話佢唔在場 所以不願置評 不過就知道佢做嘢好慢 有眼見嘛 ~
今餐嘅醬汁係我自己調教架 當堂覺得好好味 希望個傷口可以快 d 復原 咁我可以煮番自己鍾意嘅口味呢 ~


text:
( 30-apr-2011 sat )
今朝好開心呀 又同媽咪 家姐去鴻星飲茶 之後家姐就車埋我番菇場 爽到不得了呢 ~
蛋煎糯米雞 - 家姐想食 所以叫喇 不過唔好食囉
回味銀針粉 - 媽咪話好味 所以又叫喇 唔怪之叫回味銀針粉啦 哈哈牛肉飯 - 家姐好鍾意食 所以又叫喇臘味芋頭糕 - 媽咪話想試 不過味道好一般囉麻沙糍 - 唔記得個名 家姐上次已經想食 但無人理佢 今次又講咗幾次唔知呢個係咩 我同媽咪都覺得佢真係非常之想食 所以就叫喇 味道好似擂沙湯丸咁 無特別
估唔到星期六都咁多嘢做喎 不過又幾好嘅 時間過得真係好快囉 同埋番半日嘅心情真係好好 有嘢做都唔覺得好煩 ~
放工去牛頭角睇中醫喇 之後收到大馬老友 流浪影子 電話 話一齊去飲茶 仲就埋我地去九龍灣添 咁就即叫里奧大人去翠園攞位 咁就唔駛到時無位啦 ~
好感恩好快有位 因為原來翠園係無下午茶時段嘅 唔怪之得無人等位啦 ~
諗住喺酒樓附近等佢地 點知里奧大人打黎話佢地入咗去 我仲以為呃我添 原來係真嘅 噢 ~
見番老友真係好振奮呀 唔會好似第一次見咁 要諗定傾 d 咩 有咩係共同話題咁囉 同埋最緊要唔係得我同影子兩個講 小寶 同里奧大人都有傾計 咁先係嘛 我地個口唔駛咁攰 又可以了解大家多 d 嘩哈哈 ~
因為我地差唔多 2 點 45 分先開始點點心 所以 d 點心差唔多一次黎哂咁 我地四個又一齊影下相 真係又影又食又傾 真係唔知做得邊樣好呀 ~
蝦球焗麵 - 里奧大人以為係好大碟 所以諗住 share 點知原來好細碟架咋 不過我地都 share 分甘同味咁樣會好食 d 但呢個蝦球焗麵真係好味喎蜆蚧鯪魚球 - 小寶點架 難得呢 影子話小寶好鍾意食蜆蚧醬架
金沙南瓜 - 無乜點心想食 所以叫呢個喇 煙三文魚蝦仁蛋白炒飯 - 里奧大人驚大家唔飽 所以又炒飯 呢個炒飯無肉 最啱大家食呢馬拉糕 - 我無食呀 不過里奧大人話好食喎
我地差唔多 4 點幾先走 所以酒樓得番我地一枱咋 其他位置都熄咗燈添呀 不過佢地熄咗冷氣 有 d 焗 所以都係時候走 lu ~
影子同小寶就喺德福行街街 我同里奧大人就番屋企 因為家姐話黎我屋企坐 同埋同我地食飯喎 ~
估唔到影子喺金滿堂食糖水 咁我咁多嘢講 都唔理佢 like 唔 like 自己走咗落去同佢地一齊傾囉 ~
之後家姐黎咗 我都要走喇 咁家姐又話好想見影子 咁就帶佢見下啦 真係好彩佢地仲喺附近 如果唔係就緣慳一面 lu ~
我覺得今日真係食食食咁 所以我真係好飽 食咗 3 碟壽司就算喇 ~
家姐同埋我地一齊番屋企 差唔多 9 點半先走 我送佢去巴士站坐車 等埋佢上車就走 lu 途經商場 見到教友兩家人 咁我又湊熱鬧走埋去 之後又再見到另一個教友 無啦啦咁就見到 8 個教友 喺教會都未必會咁齊人 邪呀 ~


text:
芝士焗蝦球稻庭麵 - 又幾好味喎
脆皮素鵝好味骨 - 我鍾意食素鵝架 蘸喼汁好好味呢
家鄉脆米燴魚蓉 - 呢個好味呀 如果自己識煮就好 lu
粥水杞子泡躉球 - 掛住傾計都無食到添
清蒸百福躉頭腩 - 無食呀
福祿靈芝菇鵝掌 - 食咗隻鵝掌同生菜 索哂 d 汁嘅生菜最好味 呵
( 18-OCT-2015 SUN )
今朝明明 9 點 45 分起咗身 但尋晚對腳好痛呀 瞓得唔好囉 所以懶床懶到瞓鬼埋 結果瞓到 10 點半先起身呢 ~
番唔切教會喇 所以唔駛咁趕 lu ~
食埋早餐就番屋企 里奧大人瞓覺 我就抹書房抹柜執柜 搞掂哂都 2 點 啱啱里奧大人起身 等得沖埋涼就行去德福旅行社交訂金 之後再食 tea ~
里奧大人捧住比我影架 所以要快快手影 唔係一陣跌哂落地就慘 lu
珍珠奶茶
食完又行 Piago 買咗 2 罐牛芳蒡茶 之後喺德福嘅 Kaimonoou 買個飯盒袋 再買埋船襪就番屋企 lu 原來已經 4 點半 抖多半個鐘就去媽咪屋企 因為叔叔嬸嬸喺加拿大番黎 所以同埋姑姐姑丈會上媽咪屋企坐下呢 ~
特價 $65/2樽 ( 原價 $38/樽 )
佢地話 5 點半到 不過佢地差唔多 6 點先到 我一見到叔叔又忍唔住喊 兩次都係咁 姑姐話我超級眼淺 哈哈 但真係好開心好感動 始終加拿大遠嘛 一坐就十幾個鐘 無理由年年黎啦 我又請唔到兩星期假 所以見到佢地真係非常之開心呢 ~
家姐 book 咗 6 點 好在家姐同表哥佢地已經到咗喺酒樓 咁比埋手信同利是就落酒樓喇 ~
估唔到今晚齊哂人食飯呀 total 20 個 我同阿奧 媽咪家姐工人 姑姐姑丈表哥 12 人 加埋叔叔嬸嬸堂細佬同弟婦 弟婦嘅細佬 嬸嬸嘅表妹同個女 次次嬸嬸番黎 佢表妹都一齊食飯架 唔知真係以為兩姐妹呢 感情咁好真係好難得啊 ~
我同叔叔講 話希望有一可以去加拿大探佢地啦 但我話一定會喺冬天探佢地 因為我想見到落雪 但可能講緊嘅溫度係零下 40 度 問我頂唔頂得順喎 之後表哥佢地話我要幫手剷雪 咁先可以冬天探叔叔 我話當體驗囉 怕你呀 哈哈 ~
叔叔番黎兩個星期左右 但就好多節目呀 原來佢仲同緊香港 d 朋友聯絡 真開心呀 認識幾十年 真係好難得呢 佢又出咗旺角 話超級多人 哈哈 去番以前住嘅地方同埋我讀嘅小學睇一睇就走喇 估唔到佢仲記得我讀邊間小學 好感動呀 ~~~~
食下傾下 之後見到堂細佬兩公婆行咗開去叫人執幾杯茶 原來係斟茶比媽咪同姑姐姑丈飲呢 因為結婚嘅時候要斟茶比長輩 佢地依家補番呢 同埋今餐係佢地請架 真係好有心呢 上次黎香港又請我地飲茶 好乖呀 ~
話咁快就 9 點 lu 因為叔叔佢地聽朝要上大陸 要 7 點集合 所以佢地要早 d 番去休息喇 我同阿奧就送埋佢地去搭車 之後就番屋企喇 ~
細細妹無黎香港 因為佢要考兩次試 分別讀讀 75 本書同 45 本書 我聽完已經即刻幻想果棟書加埋都高過我 暈啦 ~
我沖完涼之後就 whatsapp d 相比佢睇 佢即刻話好掛住 daddy mommy 我好開心叔叔 3 個仔女都咁聽話咁孝順 因為我另一個叔叔 d 仔唔係咁呢 ~
其實我好感恩架 講真 因為我係一個好懶嘅人 同埋時差關係 我真係好小打比佢地架 咁對上一次佢地同埋兩個堂妹一齊番黎 都起碼有 10 年喇 但果次見到之後 細細妹都間唔中打比我傾計架 咁有咗 FB 之後 佢一見我 online 就會話 miss u 姐姐 妳忙唔忙呀 又會問媽咪同阿奧點呀 ?! 我覺得佢超級乖架 會記得我呢個姐姐 ~
傾咗半個鐘都差唔多 10 點半 佢又記得我差唔多時間瞓喎 真係記得我講嘅嘢 哈哈 ~
咁睇埋新聞 hea 多陣 11 點幾就瞓喇 ~


text:
2007年8月5日 星期日
打小報告
Annie 響呢間公司服務左十年,同老板娘都叫做有幾句傾下.好多時老板娘都將佢響公司既 "所見所聞" 講比 Annie 知,之後 Annie 會講比我知或者講比老細知.是是非非就係咁樣傳開去勒.被老板娘抹黑,連客人都以為我係老細既二奶,呢單野傳左成年都仲有人講緊,唔知 Annie 敢唔敢將呢單八掛新聞講比老細知呢?
昨日 Annie 打電話比我,佢明明係放緊假的,但係佢都搵過老板娘問下星期五開會既事.之後佢問我有冇講有關 OT 既安排,哈哈~ 剛巧我咩都有講就係唔記得講呢樣,咁就成為左我失職既炒作新聞勒.真係 EQ 低 d 都激死呀.本來都激氣左一陣既,不過我冷靜左之後就唔嬲勒.唔好意思,唔係因為我大量,係因為我要諗清楚下一步應該點做.菲菲最大既缺點係記仇,老板娘當然係唔會離職啦,不過我要諗清楚如何另佢冇左工作上既 "影響力",等佢冇得響公事上再打我小報告.雖然老細未必會信,不過我而家係搵緊錢比你去揮霍呀八婆!唔該比返基本尊重我丫!而家我未有把握就忍住你先,不過當我有足夠既力量同埋把握,我會令你一厥不振.老板娘,都係去下 shopping,歎下 high tea 好勒,返工呢 d 粗重野唔駛勞煩你.
2 則留言:
- 安諾勿斯 提到...
-
邊有女人屈自己老公包二奶嫁?﹗睇老闆娘連哩招「七傷拳」都用埋,就知佢恨菲姐姐你恨之入骨,想你快d死.
不過,菲姐姐中o左哩招都冇事,就知道菲姐姐功力深厚.不過,都要小心老闆娘o既絕招-枕頭狀,所謂「日鵝夜鵝,黑白天鵝」,年終都唔知幾多高手死係哩招陰招底下.菲姐姐,敬請萬事小心.
- 2007年8月5日 下午10:03
- 菲菲 提到...
-
多謝關心!
老板娘憎我就全公司都知,佢告枕頭狀都已經告左好耐,曾經有一段時間佢係佔上風既,因為老細對我既態度超惡劣,唔理三七廿一都話我唔岩.我忍忍忍… 我太瞭解老細勒,只要生意唔好,佢就一定會黎搵我救命,所以我一於唔理老板娘果邊既野,一黎少左炒作新聞既材料,二黎係明送佢去死的,如果佢攪得掂盤生意我輸埋條命比你都得.所以,呢 d 惡劣環境只係捱左一個月就比我嬴返勒.
講到戰術,雖然我仲未係狐狸級,不過對付佢,綽綽有餘!
- 2007年8月5日 下午11:22


text:
引用:
YES,現開就係咁玩,預售賽都係類似呢種形式
老威係預售賽同正式比賽既初戰推現開係想俾機會新手贏
輪抽可以用知識同經驗判斷拎卡,影響套牌強度
而現開果6包固定左,相對運氣佔左一部分,老手都可以開爛卡池,新手都有機會開靚卡池(講就咁講...)
輪抽要玩得好其實要投入好多心機同時間(仲有入場費)
熟讀該環境既所有卡係基本,之後要判斷邊D卡有用邊D卡垃圾
然後就係透過實戰磨練自己既技巧,包括抓牌技巧,讀信號,攻防概念同戰鬥脆計
而且視乎天份,一開始一定輸到無朋友,要反覆練習同實戰,事後檢討先可以有得贏
我自己玩左兩年輪抽,打左半年先唔駛一面倒地輸,但對比起經驗豐富既老鬼仍然有段好大既距離
人地玩左幾年甚至十幾年,你做新手無可能一下子追到吧?
所以呢...雖然大家建議新手玩輪抽,但其實最好先有一定基本功再玩
一開始構築係比較好既出路,不過卡鋪D十個人有八個抄比賽DECK,即係你好大機會對住贏左世界賽既DECK
所以唔建議出卡鋪玩
有一齊玩一齊努力,同樣程度既人係好重要
話說你有興趣的話我可以同你玩的,卡既強度方面我可以就番你
你有唔明(關於MTG的)我亦可以講俾你聽,亦可以送CU,如果玩得耐我送伏RARE都得(反正唔值錢)
唔好嫌我都係半桶水實力就得
反正呢條thread既聚會時間唔穩定,多個朋友陪我玩求之不得


text:
因為太陽哥哥假期有限,所以今日佢上午都照返工,執埋行李既手尾+檢查好門窗既重任就交比我啦!大約一點,太陽爸媽架van仔黎到樓下接埋我,我地就去機場啦;磅緊行李時,太陽哥哥亦到達!好在尋日下午網上揀左位,原來呢個服務係咁好既,唔係黎到機場先揀位,實冇窗口位啫!
磅好行李後,影張合照就入禁區啦!
我地乘搭KA206 1600/1740航班,呢架應該係我坐過最細架既飛機,因為闊度一眼望晒,就係左邊兩個位+右邊兩個位咁,得四行掃落去架咋!
起飛啦~~
飛機餐~~我個天使麵好好味!
原本香港天陰陰既天氣,飛機一穿過雲層,陽光好好,好溫暖呀!
到柬埔寨啦,呢次係我第一次踏足柬埔寨既土地!
太陽呀姨黎接我地,原來太陽家族黎柬埔寨都勁勁地架,有個海關/警察入左黎禁區接我地,我地比晒護照佢,佢就帶我地穿過探熱區,直過移民局,直接去到拎行李個度,直行直過咁出境我都係第一次!
跟住我地拎完行李,個海關/警察已經攪掂晒,比返護照我地就可離開!
柬埔寨機場充滿熱帶氣息,一出黎就聽到好響既雀仔聲,好似成個天都係地雀仔咁,我問點解咁多雀仔聲既?太陽媽媽話係車個d笛聲,唔係雀仔聲呀!哈哈~~不過其實到宜家我都唔係幾明,因為我見d車都冇響既...
柬埔寨篤篤車:
原來係大表弟車呀姨黎,接我地一齊返屋企!
去到呀姨屋企都天黑啦,之前太陽哥哥同我講過,呀姨屋企似香港既舊式祖屋咁,等我有個心理準備;我一黎到就:嘩~~係好大間祖屋喎!
車一停就望見好大個貨倉,因為呀姨屋企係做呢門生意既!
貨倉旁有條樓梯上樓:
上到黎就係大廳,好大好大既大廳!
牆上有張太陽媽家族好多年前既家庭大合照,當時太陽媽媽仲未生太陽大哥哥呢!
露台:
新房係我地位間房對面呢!
大廳直入就係廚房:
呀姨一返黎就監督住晚飯進度啦!
廚房的另一邊 - 飯廳:
晚飯啦~~
呀姨煮既大蝦好好味架,呢味大蝦通常太陽爸媽去完柬埔寨都會帶d返香港既,所以我係香港都食過好好味架,今次就第一次新鮮咁食!
呢樣係另一樣好味既食物!
食完飯太陽媽媽就拆手信~~
跟住傾計時間,全程潮州話,我都聽唔明...好在太陽表妹識講下廣東話,佢嫁左去紐西蘭三年架啦,不過因為親細佬出左事,佢都趕返黎柬埔寨;不過始終同佢第一次見,未係太熟,又未熱身,唔係傾好多計;而期間,表弟亦比左請帖太陽爸媽,我地第一次見識柬埔寨既請帖呢!
其實今次黎得咁急,我有時都唔知發生咩事架,好似戇居居咁人地叫我企就企,坐就坐咁!哈哈~~黎之前,行程係點亦唔太清楚;今晚先知今晚要早d訓,因為聽朝七點就要起身,去新娘住既省,車程要三個鐘架;仲要執定衫褲,因為聽晚要住酒店;後晚女家擺酒,大後晚先到我地...我都未消化得切,仲聽到R晒頭,咁複雜既?我以為好似香港咁,食餐飲宴一晚就攪掂啦,但咁聽落去,前後都攪三日喎?!雖然心裡好多問號,但長輩講咩就照聽照做啦,到時自然會知...大家就繼續追看我個blog啦!


text:
尋日我去咗海洋公園.其實我係唔想去,唔想同大陸人逼,但念在人情上,先陪親戚去.
原本頭幾個鐘都叫做順利,無落雨.雖然都要面對人多同大陸人打尖嘅問題,但「包容」慣,可以忍受到.最多只係發洩咁向佢哋爆一兩句粗,佢哋亦聽唔明.
直到下午,開始落雨.都頗為狼狽,但好多設施都如常開放,無乜特別.雨落下又停下咁.當然多大陸人就梗,亦有打尖,千里傳音咁樣嘅行為.但又係因為「包容」得多,人開始麻木,最多只係向佢哋發洩一啲佢哋唔明嘅語言:屌,無家教.
再晏少少,因為雷暴關係,有設施開始暫停受務,包括纜車,搞到好多人去排隊搭海洋列車落山.而呢個時候開始,我實在忍唔住大陸人啲仆街性格.
首先係公園宣布暫停纜車服務開始,大陸人大發雷霆.有啲重走去叫工作人員開返纜車.屌真係無常識,人哋都係跟程序做啫,你走去爆粗屌人都無用㗎.我見到位靚女俾大陸人屌到塊面黑哂,我好後悔無走去幫拖.
由於所有人走去排隊撘海洋列車落山走人,情況極度混亂.因為突然之間落下傾盆大雨,再加上宣報暫停纜車服務嘅訊息亦好突然.啲大陸人已經開始發癲,有啲仆街發晒小姐脾氣去屌工作人員.亦有大量大陸人插隊(條人龍極長,我排咗兩個鐘).我見到個死肥佬柒頭土豪大陸人打尖,我即刻唔怕開片咁,行去屌佢.佢話自己趕時間.我屌你老母我唔趕呀仆街?講道理佢唔聽,我決定屌佢老母.MK仔見到我屌佢,就同我一齊屌,啲姐姐仔見到我屌佢,最終趕咗條死肥佬土豪柒頭大陸人走.
好,繼續排隊,啲大陸阿嬸不斷用個胸部推我.明明無位,都要推我.跟著有個有公主病嘅大陸妹喊住去屌工作人員.喂八婆,大家都趕時間,加上人哋都係跟程序做嘢啫.不過我好佩服啲姐姐仔,可以忍到呢啲仆街.當然我心情已經好差,我有屌條公主病大陸妹,可惜佢聽唔明,見識唔到粵語粗口嘅威力.
好喇,終於可以走.但原來巴士站又係人龍.我排咗又一粒鐘.有大陸人不滿,又走去屌巴士站啲職員.嗰位人兄頂唔順,同佢嘈咗陣.我又厚多士咁行去插嘴(其實佢係我隔離).結果又係因為佢聽唔明我啲大道理同粗口而敗走.
我上到車,好罕有同一位香港人盡訴心中苦!
究竟幾時可以減少大陸旅客??
(圖片來源:koyoshifumi via Flickr)
原文連結


text:
至於衙前圍村無被清拆,原因係當時衙前圍既鄉長吳渭池曾任海員所以識日文,所以佢就代表全村去同日軍交涉同爭取食物,之後日軍清拆村落起機場,只得番吳所在既衙前圍村仍保留(村民幫手起機場),其他全部拆毀,蘇sir仲分享左幾張手劃地圖,由老村民所以記憶所畫,而且原來圍住機場既大水渠某d石係由九龍寨城既大麻石所起,而衙前圍既護城河同四角炮樓亦被清拆,但就起左一個風雨亭即現鄉委會既辦事處,原本既村屋門口向內但之後就改左向圍牆外,原來既護城改名為西邊街南邊街同北邊街,成為現今唯一一個係市區內既圍村落,而所舉行既七約太平清醮,亦算係少數市區內既舉行地點,其他多為新界村落,之後2011年既重建計劃,已經大致完成,主要保番天后宮同門口既中軸線,有八間古宅保留
11 December 2014
香港史學會-消失了的最後市區圍村-衙前圍村
貳零壹参年肆月拾柒日- 香港史學會-消失了的最後市區圍村-衙前圍村
本身城牆非常厚(高120吋厚51吋,門洞是九孔,有門神一對),而後係雍正年間重建天后宮而且舉行第一次太平清醮,定為十年一屆,之後衙前圍同附近既沙埔,大磡,隔坑,打鼓嶺,石鼓壟,衙前塱村組成七約,以解村落間之糾紛,即合辦太平清醮,所以加下雖然只剩番衙前圍村,但所舉行既太平清醮仍叫番做七約
至於衙前圍村無被清拆,原因係當時衙前圍既鄉長吳渭池曾任海員所以識日文,所以佢就代表全村去同日軍交涉同爭取食物,之後日軍清拆村落起機場,只得番吳所在既衙前圍村仍保留(村民幫手起機場),其他全部拆毀,蘇sir仲分享左幾張手劃地圖,由老村民所以記憶所畫,而且原來圍住機場既大水渠某d石係由九龍寨城既大麻石所起,而衙前圍既護城河同四角炮樓亦被清拆,但就起左一個風雨亭即現鄉委會既辦事處,原本既村屋門口向內但之後就改左向圍牆外,原來既護城改名為西邊街南邊街同北邊街,成為現今唯一一個係市區內既圍村落,而所舉行既七約太平清醮,亦算係少數市區內既舉行地點,其他多為新界村落,之後2011年既重建計劃,已經大致完成,主要保番天后宮同門口既中軸線,有八間古宅保留
至於工程所要既躉符已落,聽講仲未收回,但岩岩既天后誕(舊曆三月廿三號)因要番工所以睇唔到,希望有時間去睇睇仲係度既躉符同埋天后宮(門前有一隻舊石獅,廟右角有舂火藥石柱,廟內有木造龍頭,為正月十九走天忌既習俗,似扒龍船既祈福方式,仲有四時供奉既百合花,仍係習俗),仲有至於下次既七約太平清醮會係2016年,希望到時仲可以舉行到同有機會睇到
參加左香港史學會同商務書局聯辦既講座,今次主題係消失了的最後市區圍村-衙前圍村,講者係蘇萬興
首先講既係由香港歷史開始,由八國聯軍講到火燒圓明園之後既北京條約去解釋番衙前圍因係界限街以北,所以不在割讓範圍,之後再講到新九龍同新界既由來同畫分方式,而衙前圍當時屬於新九龍範圍,所以就無左新界原居民既權益,即丁權亦都無埋(以茶果巔既界石劃分,有關既地方可以refer去四月所參加過既鯉魚門歷史導賞團有講及)
再講呢就到十三鄉同七約既來源,當時(1953&1954)因石峽尾同大坑東大火,所以就開始興建臨屋同七層樓,因而開始收地重新發展,由竹園鄉開始收地,但賠償太少,所以就由當時既九龍十鄉(沙埔,衙前圍,竹園,大磡,元嶺,沙地園,坪頂,牛池灣,坪石,牛頭角)成立左九龍十鄉聯合支援竹園村民會,之後加入埋鯉魚門,茶果嶺,茜草灣成為十三鄉同港英政府要求合理賠償
據蘇sir講,當時既竹園範圍非常大,真係有非常多竹樹,所以先叫竹園,而且竹園既水流會流入莆崗村,當時莆崗村就林氏(即天后林默娘既後人),到1941年日軍佔領香港,就開始係彩虹道興建水渠,用黎擴大機場同防水,所以水渠內既地方全部都係機場範圍,因此全部被拆(同時有沙地園,隔坑村,馬頭涌,珓杯石,瓦窯頭,?前村,大磡村),咁因要安置村民就開左模範村,但因地方有限要抽籤決定,如果抽唔中,就屋都無埋,到左1945年日軍投降,政府就係水渠以內發展工業區,名為新蒲崗,而舊有既莆崗村,除左得條莆崗村道依個街名就只剩番林氏係竹園既祖墳(即黃大仙入而既墳)
而其他地方,主要都係一d工場同耕種養豬等等,而且交通不便,只有彩虹道係主要通道,而且因同機場跑道形成交叉形,所以有飛機升降就要停車比飛機通過,地點即係現時既爵祿街(原名為著陸街)
聽番起真係幾有趣而且發覺真係無咩村落仲係度,反而只係街名又或者係地方名,條村已經唔見左了(聽講竹園村既竹園鄉仲有剪布石,不過忘記左蘇sir講既地方係邊度了)
講番衙前圍村,主要由吳,陳,李所創立,由北宋末年逃難開始,由於附近有官富場,而且設有衙署,所以認為衙前村個名就係咁黎,而村內既天后廟係由吳氏1354年所建,有相當歷史,但當時仍未有圍牆,後到16世紀,因近海所以易受寇盜之擾,因此就起左城牆變成左衙前圍,城牆1570所建聽講由賴布衣睇過,後因遷海令,所以圍村無晒人,到遷海令取消,只得番12人返村,後來重建衙前圍用左成50年先整番好條村,所以門口寫有慶有餘圍(出自易經積善之家必有餘慶,即慶幸餘下居民遷回之意)
至於衙前圍村無被清拆,原因係當時衙前圍既鄉長吳渭池曾任海員所以識日文,所以佢就代表全村去同日軍交涉同爭取食物,之後日軍清拆村落起機場,只得番吳所在既衙前圍村仍保留(村民幫手起機場),其他全部拆毀,蘇sir仲分享左幾張手劃地圖,由老村民所以記憶所畫,而且原來圍住機場既大水渠某d石係由九龍寨城既大麻石所起,而衙前圍既護城河同四角炮樓亦被清拆,但就起左一個風雨亭即現鄉委會既辦事處,原本既村屋門口向內但之後就改左向圍牆外,原來既護城改名為西邊街南邊街同北邊街,成為現今唯一一個係市區內既圍村落,而所舉行既七約太平清醮,亦算係少數市區內既舉行地點,其他多為新界村落,之後2011年既重建計劃,已經大致完成,主要保番天后宮同門口既中軸線,有八間古宅保留
[17/04/13]
Photo Link <<<<<<<<<<<
Posted by q"._."p™ at 13:03 Labels: *Photo, *Share Something
No comments:
Subscribe to: Post Comments (Atom)


text:
本來想起身睇日出,但太眼訓而且仲有幾日時間,所以訓到成8點幾先起身,跟手跟左老闆去羅單車,但因車無坡,而且另一間又過高,因車路好窄而且多斜路又大風,所以控制會比較困難,本身想試手查電單車,老闆又話如果無手查過就贊成手查,因為多上落斜路,而且有傷因係島所以好麻煩,有個日本人試過要叫直昇機要成50萬台幣,所以叫我地唔好試,so,我地見個天唔太曬,可以行路都ok.就咁決定好了
咁岩見到香港果個女仔要出去碼頭,所以我地就跟車出去食早餐先,東清得3-4間有早餐食,我地去左最傳統果間"旺來早餐店",有50蚊早餐卷,我就用左佢黎食一個好似割包咁既東西,而且要左杯咖啡,味道還不錯
食完野首先去左最近既野銀部落,無咩太陽慢行其實都唔錯,用左半個鐘度行,羊唔多見但地面好多比車車扁既青蛙,可憐,去到可能時間尚早,而且好似比東清更少外人住,所以睇落賣野同埋食野既地方唔多,反而有一大排古老木屋係度,後尾睇番原來係傳統既原住民住宅,因成日打風既關係,屋好矮,下層(部份係地底)住人,上層(露天部份)放雜物為主,聽講成個蘭嶼係野銀部落會比較多依類傳統屋,所以咁岩都欣賞到,而且發覺蘭嶼好多教堂同基督教有關既東西,睇黎係以基督教為主(民宿老闆都係基督教),至於居民,男既唔多見,女既同老人家就有d,但多數閒話家常,而且坐係一d木製小屋度,吹下海風傾下計咁,生活都幾唔錯,羊呀豬呀雞呀狗呀一路都見有,亦係自由自在咁四圍行,好農村生活
跟手行到盡頭,因非常大風而且距離另一景點非常遠,所以我地行番轉頭經東清再前行,番到東清因時間關係,去左人漁和貓飲下野hea下,之後就食埋lunch先走人,間野都幾多貓,但門面比較簡陋(因仲裝修緊,但因前幾日有人出海過左身,所以整個東清部落都停止活動用以悼念死者,而且地下會有條長繩,見依條繩就會停止三日而且亦不能過於開心,作用都係專重死者)
食完野就再行前,見到1-2個行山人士,不過行得好快,所以好快又唔見左人,我地行行下就過埋情人洞,涼亭同散步道,上左個山丘仔,因天色唔好,個海同之前一日爭好遠,無幾遠有d屋仔再前就係另一部落,所以就繼續慢行過去,途中見軍艦岩,係當年2次大戰時美軍誤炸既地方,就咁睇落都幾似一隻武艦,難怪會炸錯
再前就係一個山林工作室,賣小飾物既地方,有好多貓頭鷹既擺砌,而且畫得都唔錯,但無中意既t-shirt,所以我無買到衫,睇左陣再行前有一大座廢屋,門口有隻傳統既併船,研究左陣花紋再行入少少睇睇d廢屋,似係一排排既村屋又或者教會宿社咁上下既東西,不過已經無人住,再前係一塊掛晒紙牌既爛地,原來係同政府攪緊土地擁有權d野,有晒facebook
address咁,而且聽過老闆講佢地唔多讚成周圍開地,除非有必要否則唔應該周圍開地影響環境,依度既抗爭,應該係依類東西
再前係一大堆農田,有人耕種緊,亦有一兩間廢屋,不過無行入去,見時間係咁上下,就番轉頭,去左之前經過既反核吧,飲左咖啡啤酒等等,坐下hea下咁,老闆娘請左我地食飛魚,同之前一晚既dinner唔同,食個係蒸魚,而且用左門口一棵樹既葉用黎一齊煮,味道清清地,非常不錯,仲有見到一條相當靚既石龍子,亦見到曬緊既飛魚乾,所以蘭嶼其實真係幾多烏蠅既,另係坐緊個幾兩個鐘途中,見到有2個反核人士黎叫簽名,聽講蘭嶼有三至四個核廢料垃圾堆,真係唔明點解會係有人住而且非常倚靠海為生既地方放ed核廢料,唉
行番東清部落都四點幾,見無咩做就番民宿休息下,途中經過學校門口幅牆,原來畫左好多貓頭鷹,都幾有趣
番上去民宿,無咩做就睇下貓仔咁,依度既貓同狗都非常熱情,係熱情到差d令人受不了果隻,玩左陣就番上房休息,係露台望番出海,因多雲,所以海亦都只係一般,但有時有太陽穿過雲層打落海面,個景都可以既
6點幾就行落去食晚飯,見到小狗地瓜同另一隻經常吠不停既白狗,佢又坐左係車頂,之前一晚都係咁,可能果度係佢既onduty位置,可以高居臨下視察環境,基本上佢夜晚都係果度訓既,名符其實既看更狗
行落去食野,無咩得點揀,都係去左人漁和貓,坐左陣食左陣野,見到個台灣妹,同佢傾左陣食完野就去左最前既木台度傾計,吹下海風咁環境不錯,難怪日頭咁多男人係度坐係度傾計,講東講西就有其他一兩個人出現,都係原居民,又講下野咁,其實果度都幾黑,基本上只聽到聲,加埋風聲海浪聲又飲下酒咁個感覺都幾唔錯幾寫意咁,但可惜在太厚雲,唔見星,之後見時間差唔多就番上民宿了,夾好聽日再係同一地方傾過計,嗯
To Day.06
[20to27/06/13]
Photo Link <<<<<<<<<<<<<<<<<<


text:
今日我哋個個都係《唐伯虎點秋香》入面個石榴,齊齊高呼「嚟啦,求吓你罰我」.真係第一次喺facebook見到咁多人揭露佢哋潛藏喺內心深處嗰種被虐需要.
因為佔領所以削我哋自由行,真係好一個獎罰分明.
年頭政府咪預測過,到咗2023年,香港每年將有一億遊客來訪,當中大部分係大陸遊客.嘩,我嗰時仲諗緊香港會唔會早過馬爾代夫陸沉,而家真係放下心頭大石啦.
聽到呢個好消息,我想「熱烈哋彈琴熱烈哋唱」:
容祖兒嘅「喜歡你讓我下沉 喜歡你讓我哭 能持續獲得糟蹋亦滿足...」
仲有GIGI嘅「盡情愚弄我吧...」
好想問10月1日冇放嗰個煙花,而家補返放,配合歌舞,慶祝削自由行.
有冇得好似食自助火鍋咁,Ctrl A 晒張火鍋配料紙,同我select all以下懲罰…
• 唔畀你哋七一放煙花慶祝回歸
• 解散香港解放軍,畀你哋冇得參觀軍營,同睇解放軍摺被
• 執咗亞洲亞洲佢,等你班友冇得一日睇四次恩雨之聲
• 唔畀你哋睇春晚,睇吓你哋過年係唔係要數腳毛解悶
• 唔畀你哋普教中,等你班香港人個個淨係識講廣東話
• 運返安安佳佳,盈盈樂樂上大陸,等你班友仔冇得入海洋公園睇佢哋交配
PS. 正如我一位朋友仔講:真係好同情啲大陸人後天弱智,先天好哋哋,成長期間都唔知係咪受到黑心食物感染,愈大愈無腦,講嘢無邏輯.罰我哋削自由你都諗到,真係好想兜口兜面讚出橋嗰條友叻仔.
再PS. 可唔可以明日一踏入12點就削呀,心急人上.
(唐伯虎點秋香截圖)
原文連結


text:
早上買左個中國出產既日本網紋瓜,其實咪又係蜜瓜一個.不過潼潼就食得好開心,口入面既未食完又搶住要另一「舊」.食到最後一「舊」既時候,仲含住係口入面好耐唔捨得吞添!
2008年3月30日 星期日
小出血
搬左入黎將軍澳大約三年,係呢區既活動範圍只限於坑口同寶琳,其它地方完全唔認識,所以今日爸爸提議到尚德走一趟.
到左尚德一帶,感覺同普通屋村無乜分別,無乜野睇,商場亦都唔吸引.後黎去到將軍澳商場之後就比較好一d.我地行左大半日,其實無乜收獲,最大收獲係潼潼.睇下!有新鞋﹑衫仔﹑口水肩﹑戒片褲.條戒片褲係純粹因為圖案趣緻所以買左,暫時都未有實際用途. 最犀利既係仲有一條手環,係咪好潮呢!最後係一對會咇咇叫既平價涼鞋,40蚊左右,買黎玩下囉!
買左都唔少野呀!爸爸投訴我一邊嗌住d商場無野睇,一邊係咁不停購物呢!
2008年3月28日 星期五
自行往便便
今晚又十一點幾先番到屋企喇!無得同潼潼玩,不過我都會問下姐姐潼潼既情況.
潼潼都幾奇怪,每逢佢出街都唔會便便.就係因為咁,試過連續兩日去左街街無便便之後,第三日便便既時候就有困難,攪到屁股仔出血,佢就喊到個人傻左,喊足成個鐘頭有多.呢次之後亦試過一兩次類似情況,所以而家我都好在意潼潼係咪每一日都有便便.
由於尋日潼潼無便便,今晚番到屋企就問姐姐潼潼有無臭臭喇!姐姐話:「有呀!仲好乖添呀!一邊喊住(潼潼每次想便便都係彎哂腰咁係度喊,我地就知佢想便便架喇 )仲一邊識得去廁所拎廁所仔.」嘩!!潼潼,你真係叻女呀!媽媽真係好開心.你由未夠一歲開始學用廁所仔,到而家就快15個月大,你終於識得自己去廁所喇!
潼潼,如果你快D學識埋係廁所度噓噓就好喇!到時就慳番唔少尿片錢咯!
2008年3月23日 星期日
美妙舞姿
要看潼潼的美妙舞姿嗎?同場加映發脾氣片段.
2008年3月22日 星期六
食羌???
「食羌?? 媽媽,你唔係咁玩嘛?」
話說潼潼食手指頭既習慣越黎越嚴重,所以今日就貪得意,試下用最傳統既方法懲戒下佢.我用片羌係佢手指頭上擦左幾下,但係佢若無其事咁繼續啜....... 於是姐姐用羌再擦,之後潼潼竟然搶著要拎舊羌,於是就俾左舊羌佢喇.最初佢仲係輕輕咁用脷舔,點知佢好似越試越滋味咁,最後.....
大家會唔會覺得我呢個做人阿媽既太過份呢?其實我都覺得有少少架.
2008年3月21日 星期五
紙箱頭盔
潼潼喜歡玩紙箱,大小紙箱都一樣唔放過.
士多啤梨園 + 香薰園
四日復活節假期既第一日,約好左姨媽一家同舅夫﹑婆婆去粉嶺摘士多啤梨同埋遊香薰園.
第一站係中國花園士多啤梨園.
潼潼見大家係度摘啊摘,佢都摘埋一份,不過佢係摘士多啤梨葉,摘完之後仲要放埋入口添.
舅夫行到去最遠最無人既一塊士多啤梨田度摘,所以摘到既士多啤梨係最大最靚既.
不過賣單找數果陣,佢地竟然話要40蚊一磅,我之前睇過好多人都話係100蚊三磅架嘛,分別坐地起價,佢地仲夠膽話賣左幾年都係呢個價錢添.
之後就係落鶴藪既香薰園.呢度設施都唔錯,可以餵羊﹑餵錦鯉﹑撈金魚,又有兒童遊樂設施,岩哂小朋友.而且仲可以燒野食,見到有得燒乳豬添呀.
最後我地就去埋雲泉仙館食齋,附近環境都幾靚架.今日節目真係豐富喇!最緊要係大家都玩得開心嘛!
2008年3月18日 星期二
講電話
「喂喂!喂喂!去街街!!」
幾乎任何拎係手既物件,潼潼都可以將佢地當作電話.
2008年3月16日 星期日
值得一讚
今日同潼潼去沙田度同嫲嫲食飯,攪到好夜先番呀!番黎之後就同潼潼除鞋仔,點知潼潼好乖咁,自己將除好既鞋仔放番係鞋架上面.真係叻女呀!為左繼續培養好潼潼呢個好習慣,我諗遲d個鞋架都要騰出一d空間俾潼潼用喇!
2008年3月15日 星期六
偷閒遊公園
呢個星期六又要番公司為應酬者進行面試喇!雖然呢日只有兩位應酬者,但係為左遷就佢地既時間 ,兩個面試分別安排係9:30同13:30.就係咁,呢個星期六我又無左大半日時間.
不過我仍然增取每一個機會同潼潼親子樂一番.你地睇下潼潼笑得幾開心.
p.s. 鳴謝子軒媽媽,係個blog度介紹左photo scape軟件,以後為潼潼貼相時就精彩得多喇!
2008年3月10日 星期一
屋企的遊戲
係屋企可以玩d乜?原來都好多野玩架!
2008年3月9日 星期日
生日派對
今日潼潼參加左朋友茄茄女兒 - 津津既3歲生日派對.
朋友好有心思,每位參加派對既小朋友都會收到一份回禮禮物.多謝哂!
潼潼呢?,一去到見到波就唔理三七二十一,自己一個係到執波玩,完全唔理人.
我都無佢咁好氣,唔理佢走左去搵小怡.今次係我第一次見怡怡媽一家.小怡比潼潼更似BB,好可愛呢!
原本以為今日會影好多相,而且我亦都成日拎住部相機周圍走,但係其實我無影到幾多張相,因為要同小朋友影相真係好難架.
生日會入面,曾經播出津津由出世至而家既成長照片.做左人阿媽之後,對呢方面特別感觸咁.小朋友實在大得快,當初出世既時候只係一個乜都唔會既人仔,轉眼間已經咁大個.我又再懷念潼潼剛出世既時候.
雖然今日唔會津津正日生日,不過我係度祝津津能夠每日都快快樂樂,健健康康地成長.
2008年3月8日 星期六
潼潼wallpaper
而家潼潼幾乎可以用會行會走黎形容.隨住佢既活動能力加強,同佢影相就越有難度.每次同佢影相佢都無時停,影出黎既相成日都有鬼影.更加麻煩既係,我覺得潼潼係有意避開我相機個鏡頭囉.
雖然係咁,我都會盡量「亂影」,漁翁撒網既情況下都偶有佳作.好似今次去公園就影到有張我幾滿意,所以用埋黎做電腦wallpaper添.
2008年3月5日 星期三
木箱遊戲
原來個木箱係用黎咁玩既....
睇下!抱佢番出黎佢都要自己爬番入去...
行石春路
工作太辛苦喇,決定請番日假陪下囡囡先.行完街街就同潼潼去公園玩,仲行埋石春路添.
2008年3月2日 星期日
鑽紙箱
買左架車仔俾潼潼,屋企又出現一個紙箱喇.潼潼或者以為所有紙箱都係好好玩既,所以今晚又將d物件丟入紙箱以後,就鑽入去想拎番出黎.但係.... 個紙箱實在太細喇.... 潼潼卡住係紙箱入面...
我同姐姐就笑得開心咯,可憐潼潼想爬入紙箱拎番d野,但係「見過鬼」之後又唔敢再爬入去,唯有坐係地上面喊!
家庭樂
今日一早我地就準備帶潼潼去同公公姨媽一家飲茶.
潼潼而家知道出街就要拎鞋,不過... 雖然佢腳已經著左鞋,但係佢仍然去拎佢其它既鞋放哂落佢既私人座駕度...
飲完茶之後我地就去康山吉之島shopping,又係幫潼潼買左衫同玩具 ....跟住又係落鰂漁涌公園玩喇!睇下潼潼玩得幾開心.
好喇!太陽落山,天氣開始涼喇!我地都係時候走囉!


text:
再睇返新版本嘅樂園地圖,迷離莊園 入面,鄰近鐵路嘅,分別有 奇幻庭園 以及一個小型火車站.
雖然的確係依鐵路而建成,但 迷離莊園火車站 最終都未能成為 香港迪士尼樂園鐵路 第三個車站.坐火車時偷拍到,火車站結構大致上都已經完成,不過月台就離鐵路比較遠,同時亦有設置欄杆;咁就代表 迷離莊園火車站 現階段都未被設計成一個可供乘客上落嘅車站... 實際上只係裝飾用途.
響 迷離莊園 嘅故事入面,主人 亨利爵士 會用鐵路將收藏品運返黎,呢個亦係火車站嘅存在價值.未來,唔知呢個貨運車站會唔會有機會變成一個客運車站呢?多一個車站可以有多一種體驗嘛!另外,坐火車嘅時候亦睇到 奇幻座園 嘅藝術品已經陸續抵達,開始上色,不過就影唔到相.>_<
要睇 迷離莊園 嘅進度又點止一個方法呢?而家就等我地升上半空,再用另一個角度睇清楚啦!登上 玩具兵團跳降傘,揀個靚位,響進行跳傘訓練嘅同時,仲可以睇到 迷離莊園 嘅真面目!點解我會話係真面目呢?因為用呢個高空角度黎睇,迷離莊園 龐大嘅後台設施即時表露無遺!
一開始見到呢個畫面,其實我好佩服 幻想工程師 嘅功力!因為佢地將整個後台設施收得好完美!之前行經 迷離莊園 小路,係完全睇唔到後台設施,我真係估唔到原來背後嘅後台建築物係咁大!但之後我又覺得,玩具兵團跳降傘 半空中嘅視野可以話係一個缺憾,破壞咗整個完美演出... 幻想工程師 好用心地將整個後台收埋,但呢個角度卻即時展示返,唔知仲有冇辦法可以補救呢...
最後又送上一張相片:玩降傘嘅時候,響 迷離大宅 旁邊隱約見到 灰熊山,睇落好似細座咗,哈!


text:
講完農曆新年商品,跟住就輪到情人節主題商品啦!同樣地,Duffy迪士尼小熊 亦都成為咗今年情人節嘅重點人物!睇黎 Duffy 近期響 香港迪士尼樂園 都幾有地位喎,哈哈!
上一篇文章提及到,園方響今年農曆新年首次推出穿著服飾嘅 Duffy小熊鎖匙扣.黎到情人節,佢地亦有推出 情人節Duffy鎖匙扣!而購買呢個鎖匙扣都再次會附送故事冊.
呢個 情人節Duffy鎖匙扣 嘅造型參照咗上年推出過嘅 情人節小Duffy公仔;服飾係英倫風格,上衣印有「Be Mine」字樣,意思係「成為我的戀人」;Duffy 手上就拎住一支玫瑰花.
情人節Duffy鎖匙扣 同我上年買嘅 情人節小Duffy公仔 黎返張合照先!順帶一提,園方今年都有再次發售呢一隻 情人節小Duffy公仔.
情人節又點可以冇朱古力呢?以下嘅情人節朱古力脆脆,盒面印有 米奇老鼠,米妮老鼠 呢一對情侶,而中間就有 Duffy迪士尼小熊!唔知 Duffy 會為佢地帶黎一個點樣嘅情人節?
連啲朱古力脆脆都係心型,好特別啊!香港迪士尼樂園 近期都花多咗心思響零食商品嗰到,唔單止係食物嘅造型,另外亦多咗好多不同嘅口味!
情人節又有限量版徽章!情人節主題徽章一套兩個,主角分別係 米奇,米妮,而 Duffy 就同時出現咗響兩個徽章上面!呢兩個徽章亦有色彩繽紛嘅杯裝蛋糕圖案,以及「LOVE」字樣.
情人節,令愛意響地球上嘅各個角落散播... 稍後,我將會同大家一齊衝出香港,去睇下 東京迪士尼海洋 同埋 日本迪士尼商店 嘅情人節主題商品!有興趣嘅讀者們記得繼續留意啦!


text:
一早同哥哥食過老麥早餐後就搭港鐵3個站嚟到油麻地B出口
一行上地面望去斜對面已經見到戲院! (但係感覺隔離個公厠仲有過佢咁)
窩打老道6號
入到院內右邊係售票處, 左邊係上演緊既大戲資訊同戲院簡史
係影院門口放咗呢部古董舊放片機
(By the way 依家已經叫「劇院」)
哥哥嘗試聽姐姐講解, 但係都係同我講「我都唔知姐姐講D乜」
院內天花上面好多地方都保留番原有建築
就好似呢把吊扇, 但係導賞姐姐話從未見過佢有開過
舞台前面呢個位置係做大戲既時侯俾樂團喺呢度演奏
不過我估唔到咁細既空間都可以足夠佢哋演奏
哥哥悶到High High! 不過我又諗有D時侯要佢學習吓 ^.^ (其實我最失策係唔記得帶相機俾佢)
全程導賞大概40分鐘就完, 我哋出番去戲院門外兩條石柱
呢兩條石柱真係1930年的原裝石柱
哥哥眼利第一眼就望到同我講話有人樣
導賞姐姐話呢條柱上面既Face係叫笑像喊像(唔知係咪隨口蹹)
下面呢張相係哥哥影...heehee
原來導賞未完, 我哋行到對面馬路既紅磚屋(俗稱「窩8」,因為係窩打老道8號)
呢棟紅磚屋仲老.....1895年落成
入到裡面都好細, 而且有少少求其....好似個社區中心咁貼哂牆紙+2部冷氣....
就咁貼咗D相出嚟俾人睇! 呢個紅磚屋前身係配水庫, 因為當時未有九龍水塘
導賞姐姐話原來呢度曾經差D就要拆
不過臨拆既時侯, 外國建築師唔知喺邊度搵番紅磚屋兩張(出世紙)
證明到佢係過百年歷史, 所以先至獲得保留!
之後我哋就行樓梯去到上層
一樓係通去對外既小平台! (但係望住垃圾站同果欄)
跟住成個導賞真係完喇, Overrun咗少少...用咗 1 hr 15 mins
我叫哥哥影番張代表今日參觀油麻地戲院既心情....就係呢個樣喇Hahaha
跟住我見順路就同哥哥過埋去油麻地果欄行個圈
其實我都係第一次嚟油麻地果欄!
呢到頭幾檔生果檔見到D生果真係好靚好想食!
老細真係拎把刀批咗塊杮肉俾我食
跟住有隻車厘子老闆娘話係智利出產喎!
我買咗一磅....事實上係好食過普通嗰隻
不過價錢要$100/磅, 我覺得就唔係好值
之後帶咗番屋企同芊芊一齊食!
玩咗咁耐番到屋企都只不過係12:30
紅磚屋 簡介
紅磚屋原為上海街舊抽水站的工程師辦公室,於1895年落成,是香港水務署現存最古老的抽水站建築物.抽水站於1911年停止運作,其不同部份的建築物分別被拆卸及改作其他用途,只有紅磚屋部份被保留,於2000年獲古物諮詢委員會評為一級歷史建築.建築物具有的特徵元素包括紅牆立面,鑄鐵雨水管,鑄鐵收水斗,拱形遊廊及花崗石構件.
油麻地戲院辦事處:九龍窩打老道8號紅磚屋1樓
免費參觀
網址
http://www.lcsd.gov.hk/tc/ymtt/index.html
2264 8108


text:
2016年9月15日星期四
肥肥飽飽等死 - 方卓如
2016年9月14日 - 信報
我老友岸信介貴為上岸分子,沒有因為唔使憂柴憂米而終日無所事事,依然願意腦筋急轉彎諗啲新嘢搞,算係一個有前途嘅人才.佢搞嘅生意,要揼本,唔太犯本;會輸凸,但以佢今時今日同識得嘅朋友,點衰都應該可以埋單攞番本.世上雖然冇穩賺不賠嘅生意,但係有可以止血嘅生意,肯動腦筋,依然存在.
身在福中不知福係人類通病,佢講完公司裝修苦況之後,就會怨自己點解唔係自己個仔,老豆有錢唔使do,攤大手板就有飯食.岸信介係經過血的洗禮,先有今天嘅好日子.捱過窮,時來運到先有上岸呢一日.佢身邊都有唔少有錢人,見得多,自然比較到自己捱嘅鹹苦,好多人係毋須經歷.
如果佢係真心埋怨唔係自己個仔,我早就同佢絕交,可幸佢都係經歷過風浪,知道乜嘢先係歷久常新,乜嘢係過眼雲煙.佢知道,老豆大把其實唔係福氣,反而令你享受唔到人生最大嘅快感.讀過書嘅就知,求不得固然痛苦,唾手可得更加令人空虛迷惘.失而復得令人喜悅,求之不得最後欣然獲得先最令人興奮.岸信介可以由冇到戰戰兢兢到有,呢個過程真係連有錢仔都羨慕佢,好似𡃁仔嘅時候扭計要買玩具,要自己儲好耐錢先買到,一定高興過喊兩聲老豆就即刻買畀你.
有錢人個仔先最煩,每日要做嘅就係望個老豆幾時死,淨係做一個想老豆死嘅仔已經夠無癮.第二就係你做乜個老豆都睇唔順眼,覺得你一係嘥時間,一係嘥佢啲錢.最慘係,你要有作為,先發覺找尋動力原來係咁艱難.一般人為口奔馳,奔奔吓變成略有成就,繼而發展成一項顯赫事業,做大事可能只係從為求一小碗飯開始.冇咗搵食呢種原始動力,你可能未必知,做任何事都變得唔夠起勁,至少冇咗一股狠勁,一去不成暫不返.所以Steve Jobs講得啱, stay hungry,日日都肥肥飽飽,就坐喺度等死.
訂閱: 發佈留言 (Atom)


text:
喂 ~ ~ ~
某年 某月 某日 只記得係秋涼天 夜晚
那年我哋仲住喺夫家 未搬走
我 習慣係瞓係埋便 右邊身貼住牆壁 , 而我老細就更係瞓我左手面
一晚正在入睡中 但又未完住瞓着 , 突然聽倒有把男人聲 輕輕地從我耳邊 ~ 喂 咗一聲
不過呢一聲 ~ 喂 係從我右耳傳入 , 好清楚 就好似有人貼住我嘅耳朵 講嘢一樣
我即時成個人彈起身 , 真係成個人彈咗起身
( 就連我 老細 都俾我呢個快動作整醒 , 佢仲問我係咪起身想去厕所 )
我即時同佢講話有個男人喺我耳邊叫我
老細就話我 > 發夢啫 , 瞓啦 ! ( 其實係佢好眼瞓 , 唔想我阻佢瞓所以咁講 )
但係呢一聲 ~ 喂 得真係好清楚 , 好清楚 , 就好似有人叫妳起身一樣 , 唔似發夢
當我坐咗一陣諗咗一陣 ( 其實我都好眼瞓 ) 決定唔諗喇 , 瞓啦 !
到我差不多再瞓着嘅時候 濛濃間我就感覺到有一對手好輕輕 ~ 慢慢咁分別去捉住我兩隻腳 然後拉向床尾
因為我未完全瞓着 所以佢嘅動作感覺得好清楚
呢一 吓 我証實我並冇發夢 感覺好實在
又嚟 ~
我嘅下意識就係爭扎 因為唔知佢捉住我對腳後跟住會點
雖然我想爭扎不過我全身都郁唔倒 , 但係就感覺倒佢對手越嚟越大力咁拉扯我 , 好似想將我拉到離開張床
我就不停咁拼命爭扎 , 爭扎咗唔知幾耐 ( 可能我嘅舉動又整醒咗我 老細 , 跟住我就感覺到我 老細 不停拍我 問我咩事 )
其實我都感覺到 老細 推我 叫我 , 我都想比反應佢 , 但係真都係出唔倒聲郁唔倒 , 最終再爭扎咗一陣終於感覺倒捉住我對腳嘅嗰一對手開始鬆開 , 跟住我就可以郁得番
我第一反應就係即時縮番起一對腳 , 即刻開燈望吓對腳 , 發覺雙腳腳眼對上位置 ( 即係俾 "佢" 捉住嘅位紅咗一片 )
俾"佢" 咁玩法 嗰一晚跟住我都唔敢再瞓着, 開住燈喺床度坐到天光
第二日我即時返咗外家求救


text:
見到呢個標題,我感到難以置信,因為我覺得港女最多咪叫你買iPhone,pandora呢啲嘢,都唔會去到傾家蕩產嘅地步,但大陸妹唔同.
大陸妹好多時一開始會對你千依百順,你當然覺得嘩啲大陸妹好過班死港女幾多,又幫手做家務,對我屋企人又好,真係入得廚房,出得廳堂,上得大牀呀!
之後大陸妹就會催你結婚,話想儘快搵歸屬之類.你當然只係諗識到件咁嘅女正啊!嗰時你仲未意識到大陸妹幾仆街.
好啦結咗婚之後,好嘅就真係相夫教子,但啲仔女都係慘.因為好多時佢地老母重男輕女觀念好重,又成日打仔女,你以為佢地啲仔女因為老母咁而唔會對下一代咁?少年你太年輕了!佢地可能心理不平衡,所以佢地會將呢樣嘢發泄係自己仔女身上,但好奇怪佢地又會對自己老母好好,話始終係一家人,咁樣都係為我好云云.筆者便是受害者,所以深明大陸妹幾仆街.
壞嘅就結咗婚,一拎到張身份證就即刻離婚.再衰啲就未結婚時叫你張層樓落佢個名,離婚嘅時候你真係欲哭無淚!
好啦唔講咁遠先,講拍拖先,出街嘅時候港女襯衫樣衰都會有個譜,個樣都唔會衰得去邊.但大陸妹唔同,襯到有幾樣衰就有幾樣衰.同埋好奇怪,你一睇就會分得出佢係咪大陸妹,佢地會有陣雞味.就算佢地著衫幾靚,化妝化得幾好都好,佢地都會有陣「大陸味」.
到見朋友啦,朋友一聽到講啲唔鹹唔淡嘅廣東話唔多唔少都有啲厭惡覺得中國人就中國人啦,扮咩香港人!
講住咁多先,其實一定唔止呢啲.你可能話我偏幫啲港女,係啊我係!港女好多都臭串,但好多時就係呢啲港女係你困難時幫你.
The post 大陸妹真係咁好? appeared first on 聚言時報 Polymer.
原文連結


text:
八月二十八日
二十三個月至二十四個月閒記
返完學就陪阿ti去迪迪尼
tima同tiba都買定annual pass 諗住嚟緊呢一年都勁去 哈
上年阿ti未係好識迪迪尼 加上嗰陣門票未加價 所以冇諗過買annual pass
今年唔同咯 350蚊玩一日? 屎人都買annual啦
最少halloween佈置可以影下聖誕新年都得嘻嘻
買完Annual pass 第一個mission就係夏日反轉史迪仔 Yeah!
泊完車 望一望出面 哇 咁光嘅 咁曬嘅 唔洗諗 一定好熱
阿ti未落車就狂叫" 迪士尼...世界真細小....minnie..." tima好開心阿囡終於知咩叫迪士尼喇!
行到去迪士尼開始頂唔順 太熱太曬喇!
所以我地一整日都係行商店 玩世界真細小 食下野 玩巴斯光年咁
第一站去同史迪仔影相 哈哈 一入門口 史迪仔居然好少人排隊 真係happy喇
阿ti唔敢自己一個同史迪仔影 到影嗰陣更加要抱實tima 真係水皮...
影完相 我地去左行商店 阿ti見到d公仔發晒癲 要逐一合照呀!
依家佢認識嘅cantoon有mickey minnie donald daisy pooh pooh 虎虎 巴斯光年 史迪仔 超人爸爸 高飛..... 而佢最鐘意係虎虎poohpooh同minnie 近期同tima一樣愛minnie呀!
之後去左玩巴斯光年 同埋世界真細小 tiba好唔想行 真係好熱... 於是我地喺世界真細小嗰度影下相就算咯
巴斯光年附近
睇下巴斯整喊阿ti幾開心!!!!!! 乞人憎呀!!!!!
小小世界
>
玩完小小世界 出面太熱喇 於是我地喺裡面影下相 舒服下先
陪阿ti去vv 之後就搵地方食野 tima最鐘意美女&野獸 食野梗要"痴"實啦 好彩d相出嚟都唔錯 比起上次 呢次清楚好多呀!
下面兩張相 影得佢地兩父女好sweet 好唔抵得呀!!!!


text:
香港政府密鑼緊鼓,搞緊「檔案法」,檢討文件內容管理程序,聽講已經請咗Accenture完成檢討,文件管理系統有幾家大廠;包括咗I記ECM(即係以前FileNet),EMC(Documentum),仲有SharePoint(整合咗以前嘅CMS),又有咗香港相當日子嘅Interwoven,不過原來仲有O記嘅OCM(即係以前嘅Stellent),都留意政府有乜行動.
以形勢嚟講,以咪記SharePoint最好,政府有幾個先頭部門開始試SharePoint,聽聞話財爺都睇過Demo.政府只係用緊2007版,不過聽講話效果唔錯,但係 SharePoint响內容管理市場,性能同其他廠商有一段距離,參考案例亦有限,全面化電子政府方案未必會選咪記,所以大家虎視眈眈.十月份I記會推出好多垂直方案.基本上,全個政府嘅工作,都係同管理內容有關,短期內政府又會使錢推動經濟,帶動好多環節,可能係IT界另一重頭戲.
接到咪記老頂PY電郵,宣佈Zoe終於接任Andrew Wong個位,負責開發中小企市場,睇住咪記拍乸.Zoe以前做 HP亦IPG,一向管乸拍同銷售渠道好出色,而咪記更非常靠乸拍去貨.而Andrew Wong就接咗舊雲嚟做,BPOS係咪記嚟緊嘅大破席,投資咗唔少錢响數據中心,點樣向本港用戶推銷雲運算,好考小宇宙.


text:
星期日,有咩做?去拖阿婆過馬路?去做義工?去做兼職?梗係去睇香港U16對中國U16之後在搏下場丁組雙料啦,呢啲毒到喊嘅節目,我最鐘意啦.
一早8點就起身,梳洗之後就行去村口等小巴,仆你個臭街,唔知邊個隻狗喺半路呵屎,唔小心踩中,仲要俾篤狗屎滑咗一嘢,好彩我身手唔錯,否則可能成為史上首位因為踩中狗屎兼滑倒地上仆街而死嘅人.
行到去村口啱啱有小巴,仆你個臭街,喺我前面調頭,完全擋我WFC,雖然我係WFC小王子,但俾返幾分面我好喎,攪到我苦等咗十分鐘,你咁搞法我真係半夜三點起身行去蒲崗村算喇,但我又唔會一味怪啲師機,因為我了解過,根本就係呢條線嘅公司搞出黎嘅問題,畸形嘅制度運作之下,只會惡性循環,只係屌啲師機冇撚用架.
十分鐘之後終於有車上,俾篤狗屎同架小巴搞到去到聯和墟已經9點幾,上到去到蒲崗村成10點幾又遲到,好彩一入場香港U16就黎個笠射得手,不過對家基本功及所有嘢係好啲,半場和到算係咁.下半場香港U16有個十二碼但浪費咗,之後大部分時間都係退守,最後補時有凸嘅情況之下角球失守,真係欲哭無淚,不過表現算係咁,中國U16及卡塔爾U16唔易打,所以我都唔走企喺到俾返啲掌聲呢班未來之星.
之後做乜?梗係去西貢睇丁組啦唔通去西貢食海鮮咩,落車即去運動場睇福建對瑞聯,瑞聯又唔多齊人,所以上半場福建已經領先7比0,福建已經唔係太好個隊,真係慘不忍睹,於是乎下半場出咗去鳩行,圖書館球迷去圖書館啱哂啦,睇吓亞洲週刊扮吓Goal3會員沈旭暉好過,等夠鐘在返去,問職員之下得知瑞聯吞16蛋,即使對瑞聯冇乜好感都覺得慘,可能呢啲就係身同感受,屌,16比0啫?差唔多20比0我都試過,俾人大炒係不是味兒架喇,實力唔夠冇計架喇,不過千祈唔好放棄呀雖然今季肯定包尾,依家仲末有一分,首要目標梗係要破0啦.
尾場西貢對離島,西貢雙料重點,看台上有唔少人,2-300人到啦,不過有270人係菲律賓妹咁解,次次星期日黎親 西貢都覺得呢個運動場好似菲律賓主場,我連去對面買個蛋撻都要同佢地搶咁滯,呢班菲律賓妹喺運動場聚集只係貪呢度有得坐一日,不過有啲菲律賓妹真係有睇場波架,仲有老老實實呢個運動場睇波角度一流,唔信嘅今個星期去睇吓.
講返場比賽,西貢整體實力係好啲,唔關主場效應事,16分鐘黃廣添接應斜傳躺射破網領先1比0,37分鐘曾家威喺娥眉月起腳遠射,呢球有少少撻,球速唔快,但正好笠死企錯位嘅對方守門員.不過離島唔係一味捱打,39分鐘盧康銘頭鎚破網追近1比2.但呢頭入完到個頭入,西貢喺K角位有個罰球,曾家威直接主射破網成3比1,世界波!
下半場54分鐘曾家威遠射得手將紀錄拉開成4比1,之後黃德光又喺咁上吓位置黎個遠射,最終西貢贏5比1.
今季丁組實力好分明,可以分四線:
一線:
葛士寶
中西區
西貢
二線:
首飾
東昇
三線:
離島
福建
龍門
聖約瑟
彩俊北區
四線:
瑞聯


text:
2014年9月11日 星期四
越棧 @ 九龍灣 ( 11-SEP-2014 )
沙爹串燒半打 ( 牛 / 雞 )
越南春卷
豬扒撈濛
生牛肉湯河
( 11-SEP-2014 THU )
尋晚 4 點幾餓醒咗 不過我一定唔會食嘢囉 食完又要刷牙 最驚係瞓唔番 到時真係得不償失咯 ~
里奧大人上大陸 我又 7 點 50 分起身喇 依家唔可以 8 點起身 因為依家等車耐咗咁呀 ~
去到 van 仔站 有成 10 個人等車 好感恩我等咗 5 分鐘就可以上到車呢 ~
食完早餐都要即番菇場喇 因為勁多嘢做 ~
做呀做 做到 lunch time 真係要抖囉 ~
今日有 lunch box 如果唔係要 load 相 我想出去行 但出面其實勁熱 唔出去都好嘅 唔想出完汗又勁眼瞓 ~
準時開工啦 搞掂哂都 4 點幾 又要 pack 箱 點知又有 urgent 嘢要做 放工都未做完架 但今晚約咗媽咪 家姐食飯 我要準時走 因為要去街市買定聽日嘅餸呀 ~
媽咪 6 點到淘大 佢去美心拎西餅 咁我去美心揾佢啦 搞掂哂都差唔多 6 點 15 分 之後去越棧攞位 叫佢地坐定之後 我就拎湯番屋企先 好感恩家姐 6 點半到喇 ~
家姐有 d 唔舒服 所以我地 7 點半都走喇 家姐自己行去坐車 咁我就自己送媽咪坐的士呢 ~
番到屋企即沖涼 之後靈修 ~
今日里奧大人要見客 佢都預咗見一日架喇 所以 7 點幾先坐車走咋 9 點半先去到上水 叫佢快 d 食埋嘢先番屋企呀 ~
等埋里奧大人番屋企 即切個桃駁梨佢食啦 之後佢都沖涼 但仲未瞓 因為要覆 email ~
都 11 點幾喇 到我頂唔住 要自己瞓先喇 ~
訂閱: 張貼留言 (Atom)


text:
07 December 2011
大東山2011(18號屋) - Day 01(03Dec)
又係一年一度既大東山之旅,今年住既係最好環境既18號屋,實在太愛依間屋個天窗了
因一早已分配晒各人買野既關係,唔用係東涌浪費時間同挨貴野,10點左右食好晒早餐就搭的士去八公拗上山了,但我唔小心留低左個電話係的士車尾箱,同台聯絡左留低電話但上山時又唔係收得好好,加上我做好心理準備會搵唔番個電話,朋友非常開心地要我投入iphone行列一齊用whatsapp,依個當然就唔係好想啦,我成日跌電話落地,iphone應該好易比我跌死而且我最憎咁死大部電話,唉,總之就煩啦
不過雖然有d唔好既事情發生左,但天氣呢就非常之好,個天好藍但冇咩雲所以就冇我第一次上山時咁靚但都非常不錯,上左一定高度過左d烏糟空氣之後仲第一次望得非常之遠,之前只係望到2-3個島但今次冇霧外仲可以望到對開4-5個島,而且烏糟空氣同藍天對比非常明顯,有趣
係小山坡休息左陣又玩左陣大字型訓草地後,雖然爭d曬死,但一大班人無無聊聊灘晒係草地上影相又真係幾好玩
上到大東已經2個鐘度,因冇霧景色非常開揚,望真d仲見到三支香同icc,嘩,望得咁遠真係嚇一跳,清成咁夜晚應該睇到星了
入到屋保養得非常不錯,但牆就比爛頭營義工團寫左一堆字叫人點做點做,幅牆冇再白雪雪真係有可惜,但廁所就非常乾淨,依間屋真係首選
因今次我羅雞蛋同麵包,壓力非常之大,好彩unpack後雞蛋冇事只係生命麵包好似經過車禍咁再冇生命之外其他還ok.食過熱狗就出發行天池,一出門口陽光非常好,影左一堆相後就開始出發,貓草生得好高,加上隻腳好番冇幾耐而且就快去旅行,所以行得極之小心,攪到行行下影影下相就甩左大隊,入左叢林入面,有d草仲高過人,加上落斜行得都幾辛苦下
到左天池清水加上藍天同金黃色既山波非常之和諧,玩左陣草龍(今次唔多見和味龍,唔知係比草龍食晒定喱埋左)影左陣相就走人睇日落了,日落一如想像有幾種色加下望到一堆島嶼,很好,係屋外坐左陣傾左陣就天黑了,氣溫比上年凍但還可以,只係有時風大左少少,但未至於要入屋避冷咁緊要,所以我地係戶外既時間仲算多
打邊爐呢就最方便,9個人買左5磅肥牛,羅出黎果時成舊磚咁真係嚇死人,都唔知食唔食得晒
因氣壓問題水唔係太易燒滾,打邊爐呢就真比d耐性,所以食食下就羅左副牌出黎玩潛鳥龜,罰呢就一定有既,第1個就係出去浸冰水10秒仲要唔比抹手一分鐘,雖然天氣唔算太凍,不過應該都係10度左右,所以玩時我地都笑得好開心,第2個game就係輸左要入廁所開窗(因岩岩有人痾完屎既關係,加上廁所窗係要係出面加入面一齊先開到,所以就有人諗左個個變態懲罰出黎),好彩唔係我輸,哈,之後既就係洗碗呀咁,都唔係我,我卒之都唔洗洗碗了,真開心
食晒野洗好碗就出去睇星,月亮走左天還算幾清,但就冇我第1次去滿天都係咁多,但上次因太凍所以睇左陣就要入屋,今次呢唔算太凍所以可以睇多陣影多陣相
因有幾個人都唔係幾舒服所以12點度就訓覺,第2日睇日出所以我都早d訓,之前次次都訓死左都未試過大東山睇日出,希望今次可以見日出啦

Photo Link <<<<<<<<<<<
No comments:
Subscribe to: Post Comments (Atom)


text:
超攰因由
尋日唔使返工,早兩日就約定左表小姐幼稚園D家長飲茶,雖然表小姐畢業咗幾年啦,但係家長之間嘅感情依然好好(而家唔係家長關係,而似朋友關係多D);點不知約都無咁橋,我嘅義工朋友又話約出黎飲吓茶,咁點算好呀!
我咁聰明緊有橋啦!就係同一地點,唔同時間走兩場囉,好嘢解決咗啦!
第一場8點至11點就同幼稚園家長飲茶,大家傾得不知幾投契呀!天南地北無所不談,大家仲講下D小朋友生活鎖事,學校生活,話咁快佢地就小四啦!仲好懷念佢地讀幼稚園嘅天真可愛樣子,諗起都開心
各位阻你地小小時間,睇下表小姐幼稚園畢業個樣先啦!
大家見唔見有隻肥豬仔攤係梳地度呀(扮瞓)!佢好可愛嫁!肥嘟嘟真係想咬佢一啖呀!
尋日就有同佢媽咪兼好友飲茶啦!
老師眼中的三朵金花,企中間個位金花就係表小姐,以前學校有嘜攪作都關佢地事,真真正正嘅大忙人
果日表小姐發緊燒都話要出席畢業聚餐,佢只係食咗兩隻雞中亦炸,不知幾貴呀
尼位李老師教中國舞嫁,又做過佢地班主任,仲好鍚佢地添!
第二場11點至1點30分就同咗班義工朋友飲茶,諗起都攪笑,剛剛埋完單,食到飽飽,又過枱再 √ 點心紙,再黎下一場,但係又食得落喎,真係有大食積呀!仲有尼餐都末食完,又話打邊爐啦!哈哈~
HoneyB 一話好耐無打邊爐,話想去食炸,我地尼D好友緊係抵諗D即刻話陪佢去啦!唔好拖啦!就明晚啦!各位即係話今晚又有飯局啦!
經歷咗5個多小時之後,係吉豬島行咗一陣之後就去接表小姐放學,跟住帶佢去操水,係看台又坐2個鐘,你地話啦!係咪坐都坐到攰呀!哈哈~


text:
男友係醫生又係十優狀元,馮盈盈自覺係執到筍盤.
娛樂偵訊
粗口港姐馮盈盈 十優醫生男友監場
今屆出爐港姐冠軍馮盈盈,俾人大起底摷晒佢喺 facebook嘅留言,發現佢原來好爛口,好識得運用粗口技巧,佢為咗力撐雨傘運動,對反佔中的立法會議員同特首梁振英,經常都連環爆粗狂罵.
之後馮盈盈亦勇於承認發表過這些粗口言論,不過唔知佢是否受到大台壓力,講到好似有啲後悔當年的言論:「當時入大學冇耐,受身邊氣氛影響.呢個係私人平台,只係想同好 close嘅朋友分享感受,有啲係過激,但我平日唔講粗口,只係打出嚟.」
除咗講粗口俾人起底外,馮盈盈個十優狀元醫生男友 Martin,同樣俾人大起底.
刪走同男友親熱相
二十二歲嘅「港大女神」馮盈盈,雖然佢選港姐期間,已醒目地將 facebook同 instagram𥚃面同醫生男友 Martin嘅親熱相刪得就刪(但係竟然唔記得刪走啲粗口留言),不過自從當選港姐後,佢想再收埋男友根本冇可能囉,男友已極速被起底.
馮盈盈現任男友姓鍾,英文名叫 Martin,喺名校喇沙書院畢業,仲係○五年的十優狀元,之後入讀香港大學醫學院,現於瑪麗醫院做醫生.
「 Crystal佢覺得自己執到個筍盤,個男友年輕有為又錫佢,所以佢都唔介意俾人知,不過參選初期,大台要求佢哋要淨化社交網上嘅相,唔好俾人摷到啲影響港姐形象嘅相,所以佢先刪咗啲相,但係去到後期,佢都唔理咁多,照 post去澳門幫男友慶祝生日嘅相,仲話今年係佢哋第一個共度嘅生日,之後會陪佢過無數嘅生日,繼續寵壞佢.」
至於馮盈盈都好主動兼豪放,同男友影落唔少拍拖相,當中仲有好多係親熱嘴相,睇得出佢好冧呢個男友.
喊晒成功搏同情
決賽當晚每位佳麗都有兩張入場券,不過馮盈盈冇將入場券俾喺拉票環節中,佢講到聲淚俱下心中最重要同最關心嘅爸爸,一張俾咗阿媽,另一張就俾咗男友,等男友見證住佢當選一刻.
講番比賽當晚,馮盈盈成功揮低大熱門亞軍劉穎鏇,全憑喊晒咁擺老豆上枱,攞到唔少同情分,但係原來佢唔係第一次利用屋企人,之前佢選過校花,當時都自爆細佬有腎病搏同情.
馮盈盈表示細佬兩歲被診斷患有腎病,而且免疫力極差,郁啲就要住兩,三個月醫院,所以佢一早已經決定好要讀食物及營養學做個營養師,幫細佬及家人打理飲食習慣.
不過嗰次嘅悲情招數,未能幫馮盈盈加到分,唔能夠當選校花,亦好彩因為做唔到校花,馮盈盈轉戰參加港姐,先有今日嘅結果.
雖然大台近年鬧小生荒,但黎振燁跟羅鈞滿,羅天宇和楊潮凱等在二十三期藝訓班畢業後,他一直被投閒置散,最威都只是在《巾幗梟雄之義海豪情》及 laughing gor電影系列中做路人甲.
「响大台三年都見唔到曙光, Jackson(黎振燁)之後去咗 HKTV,但拍完部《警界線》個台就冇咗.跟住佢去咗太陽娛樂做 model,反而搵到錢,年幾前拉埋天窗,婚禮好簡單,只係註冊同食餐飯.」知情人說.
不過黎振燁好喜歡演戲,等足咁多年想圓演員夢,如今總算等到!
撰文,攝影,攝錄:娛樂組


text:
明珠台說 VAK
由細到大都好鍾意睇明珠台.曾幾何時明珠台晚晚都有好戲,所以就算翡翠台有咩猛人坐鎮(對我黎講都無邊個演員叫猛人),一到九點半,就轉去明珠930.Errr.... 中肯d講,似乎係果史好睇既劇集一到九點半就收工,所以先轉到台.真係好似家陣搞到十點半咩.
唔知係我遲定係我一直游緊魂,我都係兩個月前先知道原來明珠台黃金時段,甚至橫跨果段小朋友應該上牀瞓覺既時段,一星期五晚播映唔同既外國劇集.咁多套之中,我最鍾意既梗係 The Mentalist 啦,就算遲d瞓就遲d瞓.琴晚睇 Reaper 就睇到笑爆嘴(剩低兩個細既響度發呆);呢排 Sarah Conner Chronicles 就真係悶死(上集Sarah 發幾多個噩夢,我果晚就發番咁多個,頂);Castle 唔錯,但相比 The Mentalist 遜色(唔明點解查案片都要有人死先講到故仔,好似金田一咁次次都係玩死人橋段?);啱啱果集 24 就令我差生久違既張力,雖然諗番應該算碎料遮,但我就超回味呢種興奮緊張,兩添人爆門入屋救人質果種都覺得刺激,真係唔認老都唔得;Las Vegas 同 Hotel Babylon 都差唔多既,但唔會有心癮;Heroes 同 Ugly Betty呢.... 得閑都會睇既,阿女要沖涼既話就隨時都行得開;House 同 Monk呢,太夜,線把喇.
講咁耐,離曬題,查實我想講 The Mentalist 啱啱果集.
為免變左 spoiler,內容就唔講勒,我淨係想話,今集最尾比人踢爆果個哥哥仔所用既招數,我用左好(很/Q/L)多年勒.唉,呢集早應該搵我做主角啦,想問,有冇人都用過?
查實我又想講 VAK喎.A 係我三環裏面相對最弱果環.我太依賴 V 同 K 勒,所以萬一有老闆叫我好似黑人咁做 dictation,我就真係隨時死比你睇.曾經諗過去提升番 A 既能力,但硬係唔夠動力同決心.A 完之後唔洗 0.1秒就消化左,然後用我消化左果套去做野,就咁睇落好似無咩唔妥,但好多時老闆要我做傳聲筒 relay 某d message,我就企左響庶.咁當然,都會用其他 behavioral measures去彌補既,例如 take notes 啦,black and white啦... 又或者採取「三得」策略:老闆,得得得,我知道咩事,等我搞得勒,搞掂左話聲你知.
我覺得 The Mentalist 好睇,除左係工作關係(查實胡扯)之外,就梗係睇下自己估劇情既能力去到邊喇.都唔明點解鍾意同自己玩呢種 solitaire,尤其是係要同時間睇住兩個塞豆窿,估劇情遊戲周不時要中斷(但又唔可以save game喎),有時會搞到好唔自在.或者,螺黎凡,同老人斑應該係互為因果既,搵日要研一研究先.
啊,都話想講 A 咯.拿,我會好吹水咁睇,阿主角 Patrick Jane 既能力,暫時最少出場既一環就係 A.或者係劇情需要啦,例牌要好多 V 同莫名其妙既 K 先至可以令觀眾入迷,始終,家陣睇電視既佔大多數,而唔係聽電視.又可能係,次次主角用 A既時候,我都察覺唔到,唉,我都知,耳仔有屎仲未撩,失敗之中既失敗.
一個出色既 Mentalist 應該係 VAK 皆能既,如果唔係,又點可以神神秘秘咁 influence 到對方既 VAK 呢?之但係,點先可以做到呢?
(奇怪.... 點解無啦啦會諗起阿鶴,CK 同渣老邪既?)


text:
2010年1月29日 星期五
2010年1月27日 星期三
係時候要換
睇到人地玩電話先記得自己唔記得帶,
我同Pong講佢話我因為唔鐘意部電話,
其實自從換左尼部電話都唔止一次唔記得帶,
好彩可以飛線啫,
不過無飛線都無所謂,
平時都係得d廣告電話同Pong打比我
諗諗有咩電話岩我先
2010年1月25日 星期一
2010年1月23日 星期六
噁心
琴日a/c小姐落黎搵老闆,
之後聽到佢同另一同事笑得好開心,
咁我地又8掛走去問佢地,
另外有個同事同我地講,
講講我公司嘅環境,
我公司係三個單位打通嘅,
有4個廁所,3個係我尼邊其中一個係女廁,
另1個係第二邊,我地女仔通常都淨係用一個廁所,
咁琴日朝早有同事去左第二邊個廁所,
佢一打開門見到有舊C係地下(好似係兩隻手指公咁長),
但係問咁多人都無人認,
之後清潔阿姐落左黎佢話知係邊個,
因為a/c係8/f,佢話8/f都試過,
同事無講係邊個,
但講左由8/f都試過咁我地就知邊個啦,
聽完之後我好難接受,
一個大人就算真係唔小心掉左係地下,
自己都應該識得執返啦,
而且尼d咁"魚"嘅事都唔想比人知啦,
雖然都覺得"佢"係d好求其嘅人,
但係尼度係公司唔係公廁喎...
2010年1月22日 星期五
好返未呀
雖然星期六去左睇醫生食緊西藥,
但好似無好過咁,
爛完左又爛右,
究竟我身體裡面發生左d咩事呀,
以前真係從未試過爛得咁勁,
只係周不時生一至兩粒...
唉...我唔想爛住面過年呀,
我點見人呀


text:
我嘅麻辣肚絲 + 魚腐酸辣米線 ( 小辣 ) - d 餸真係幾麻辣
腐乳通菜 - 我鍾意食幼身嘅通菜
( 9-MAR-2014 SUN )
10 點起身 食完早餐就抖陣 沖埋涼洗埋頭就番教會喇 ~
約咗媽咪同家姐飲茶 里奧大人就要番屋企做嘢 所以奉獻完之後就走 lu ~
1 點飲到 2 點 之後媽咪就去做運動 我就叫家姐陪我去百佳買洗衣粉 順便買埋餸添呀 因為唔想特登再去街市買菜同豬肉 行下買下又用咗 45 分鐘 咁我都要走喇 因為里奧大人應該餓架喇 ~
拎到手都斷 番到屋企抖陣就問里奧大人出唔出街 佢話出旺角買水種植物 話順便食埋飯 唔好煮 真係邪 買咗餸先話出街 哈 ~
去咗大家樂食 tea 之後就坐 2A 出旺角 去完買水種植物 再行埋花園街就去食嘢 lu ~
勁想食米線 所以今次試下呢間雲貴川 入到去得幾個人 其實都驚唔好食架 不過想試下囉 同埋坐得舒服 喺旺角坐得舒服 係好難得架 ~
坐 van 仔番屋企 只係 8 分鐘就去到九龍灣 真係吸引呢 ~
番到屋企即沖涼 之後執下衫 搞 lee 搞 lu 差唔多 9 幾就同里奧大人一齊睇心計 今晚我 10 點半左右都眼瞓喇 所以自己瞓先 lu ~


text:
今朝 5 點起身 再 double check 哂 d 嘢就沖涼喇 6 點準時打的去機場呢 一坐入的士就開始落雨 之後好大 去到機場就無雨喇 感恩 ~
Orient Thai Check-in 都好快 搞掂就去食早餐 lu 其實唔餓 但唔知點解好不其然會每人叫一份早餐囉 飽到我呢 下次一人 share 一份早餐算喇 ~
( 2 個大喼 其中 1 個入面係裝咗個細喼嘅 ^^ )
( 都有唔小人 Check-in )
( 平時喺美心食早餐又唔會咁大份 @.@ )
( 里奧大人話去旅行先食糯米雞咋喎 連家姐都估到佢食糯米雞 唔通真係次次都食 ?! )
8:15 am 起飛 里奧大人同事話 Orient Thai 都 ok 點知係有電視但無得睇 最慘係無得開燈 我想睇天書 不過睇睇下想作嘔 同埋對眼好鬼攰 所以迫住瞓覺 反正都眼瞓 抖足精神去泰國仲好 ~
( OX 203 其實好想搭 CX 不過時間唔啱 所以揀 OX )
( 個天仲係灰灰暗暗 )
( 連最基本嘅到埗時間都無得睇 咁不如唔好裝啦 唔好比人有期望嘛 @.@ )
今次機位係 343 我地坐中間 隔離對夫婦講嘢都幾大聲 仲玩埋啤牌 我想瞓覺嘛 咁唯有聽 MP3 啦 食完飛機餐再瞓 正想瞓之際 里奧大人同我隔離個女人講 叫佢動作細 d 比佢郁醒咗幾次 woo 隔山打牛 勁呀 但我又 feel 唔到喎 我問里奧大人係咪我郁 佢話唔係 咁又係 全程我都挨住瞓 咁鬼攰 都無咩力郁呀 ~
( 布甸好好食 因為有好多椰果 ^^ )
10:10 am ( 泰國時間 ) 到埗喇 超振奮 其實好多年前都同里奧大人跟團去泰國 不過今次係第一次自由行 最勁係我 plan 架 不過好簡單嘅啫 順住 BTS 方向咁去 應該唔會有問題囉 ~
去到機場有三件事必須要記得做 第一件事係將行李喼解體 將細喼拎番出黎擺 d 褸呀 第二件事就係唱錢 機場入面嘅兌換率係 1 : 3.650 不過兌換率點唔好都要唱啦 因為我地要買電話卡同打的去酒店 所以唱咗 HK$500 ( 1840Baht ) 先 其實可以唱小 d 不過費事煩 到時如果去到搵唔到 Super Rich 而又肚餓就麻煩啦 有錢係手安全 d ~
( 2 大 1 細喼 ^^ )
第三件事係買電話卡 天書介紹咗 Dtac 都估到呢間最平 勁多人排隊呀 299Baht 一星期 3G 無限上網 可以同家姐 whatsapp 就最好 有咩買可以即時話我知嘛 ~
( Dtac - 好多人排隊買卡 )
12 點半去到的士站 d 的士司機係排住隊 再等人安排佢開車 我地係呀伯伯開車 所以好慢 見到隔離車過車 好想叫佢快 d 差唔多 1 點 10 分先到酒店 車費係 350Baht ~
( 呢架的士車尾箱就夠大喇 但坐位都係比較殘舊 )
( 一出機場見到唔小呢 d 金像 不過之後又唔見 lu )
( 馬路會有人兜售 d 唔知咩 )
是日行程 - Marriott Executive Apartments Sukhumvit Park ( Hotel ) --> Platium Shopping Mall --> 水門街雞飯 --> Beauty Buffet --> Hotel
今次住 Marriott Executive Apartments Sukhumvit Park 本來想住 Terminal 21 不過無得 Book 所以住呢間 睇佢地嘅 Website 都唔錯呢 ~
( 酒店正門 我一見到已經好鍾意 因為我鍾意紅色 )
Check-in 都快 最緊要講流利英語 所以第一印象都唔錯 同埋大堂都光猛 今次加錢住 Suite 真係覺得值得呀 一入到去已經覺得好舒服呀 ~
襯間房未亂就即影相喇 之後坐酒店嘅 Tuk Tuk 去 Phrom Phong BTS 站 其實行都得 一出酒店向左望都見到 摩打腳行 5 分鐘應該會到 我 d 圓咕碌又怕熱嘅就應該要 15 分鐘喇 所以唔嘥時間喇 ~
( 都好開揚呀 唔係一開窗簾就見到對面係酒店呢 ^^ )
( 廳 )
( 床褥太淋喇 唔係太慣 )
( 洗手間有浴缸同企缸 )
( 隻杯好靚 不過太大隻好難揸得哂 我覺得濕咗水好易"線"手 即係好易打爛 @.@ )
( Open Kitchen )
( 大焗爐 ^^ )
( 酒店提供嘅免費 Tuk Tuk 去到 Emporium Suite ( 即 Phrom Phong BTS 站隔離 ) 紅色車身白色頂 我最鍾意啦 ^^ )
( Emporium 隔離就係 Phrom Phong BTS 站喇 )


text:
2015年2月28日 星期六
公司春茗 @ 紅磡 ( 28-FEB-2015 )
( 28-FEB-2015 SAT )
今朝 9 點幾起咗身 lu 落去食早餐 番到屋企沖埋涼 抖陣就出去喇 ~
無啦啦要去尖沙咀搞 d 嘢 咁就好啦 唔駛諗去邊 哈哈 ~
I Square 出面有我呢期好鍾意嘅 " 癲噹 " 勁感恩呀 因為之前成日想去睇 不過要我特登去睇又唔想喎 ~
有個鬼仔勁搞笑 我地影癲噹嘅時候 佢企喺癲噹隔離 擺哂 post 比我地影 之後就走咗去前面搵番朋友 初初以為係傻佬添
搞掂哂都差唔多 1 點 咁要食嘢喇 唔係一陣好多人 ~
今次去食 Naan 我初初以為係食印度嘢添 因為見到 d staff 係印度人嘛 後尾我地問個唔知係咪老闆嘅男人 佢解釋我地知 間餐廳有土耳其菜 墨西哥菜同印度菜喎 ~
Greek Salad with Roast Chicken ( Lettuce, Tomato, Cucumber, Yellow Pepper, Tabuleh, Feta Cheese, Black Olivers with Roast Chicken
我想食 Feta Cheese 好耐架喇 不過好在食咗 1 嚿咋 因為其一好鹹 其二好滯呢 如果食哂 4 嚿 一定食唔落其他嘢
脆卜卜雞肉
Fish Curry with 2 Rotis - Boneless Fish cooked in mild curry sauce 里奧大人一見到 d 魚係 boneless 就話食 懶人
Garlic Naan
好油 @@
樣樣嘢都印咗公司名
我仲以為係 d 祈禱文添 原來係地址 都有唔小分店喎
食到 2 點幾就行去 Harbour City 不過行咗唔夠一個圈就走喇 因為真係無咩嘢好行 同埋好焗 我最驚 ~
諗住搭地鐵 但見到 13X 有幾個人排隊 咁想等一陣囉 好感恩唔駛 1 分鐘就有車 仲有得坐 實在太好喇 ~
去埋惠康買布冧 再行下條晨運徑 咁下次夜晚可以行埋 呵 ~
番到屋企 4 點喇 今晚食春茗 所以約咗同事仙姐 4 點 45 分喺地鐵站等 佢又遲咗 5 分鐘 唉 之前佢仲話驚 4 點半喺地鐵站等 驚去到紅磡話遲 但依家佢又遲到喎 5 分鐘唔係多 但對上果次佢又遲 10 分鐘呢 今次好在里奧大人幫我 check 時間 話九龍灣去紅磡 半個鐘實到 所以改 4 點 45 分等好 d ~
去到酒店都係 5 點幾 估唔到咁快 ~
6 點開始 玩遊戲玩咗好耐呀 所以 10 點幾先走 ~
抽到嘅利是
同仙姐同埋兩個 A/C 同事一齊搭火車再轉地鐵 11 點番到屋企 ~
本來里奧大人話黎接我 我話唔駛啦 叫佢快 d 沖涼好過 咁我番到屋企可以即沖涼嘛 哈 ~
今日頻頻樸樸都好攰 所以 12 點就即瞓喇 ~
訂閱: 張貼留言 (Atom)


text:
行程 : 酒店早餐 --> 阿表屋企 --> 陳秀蓮大樹頭蒸魚頭 --> 布城 ( Putrajaya ) -->
回教堂 --> 新行政區 --> 首相署 --> Look Out Point @ Ampang ( KL 夜景 ) -->
Steven Corner @ Pandan Indah --> 買 Durian Kunyit ( 貓山王馬來名) by Sri Hartamas Lorry ( 貨車檔 ) --> 阿表屋企 --> Corus Hotel
我去旅行好鍾意喺酒店度食早餐架 因為我覺得好有旅行 feel 喺香港唔會喺酒店食早餐家嘛 ~
今朝 9 點 45 分起身 梳洗之後就食早餐 估唔到早餐都好好食 因為有我最愛嘅 Sambal 不過呢度食早餐嘅人嘅有好雄厚嘅食力 我地食完一轉米粉 第 2 轉已經無 lu 同埋無再 Refill 囉 只係果汁有 Refill 咋 ~
首先去咗小寶公司附近 ( Solaris Dutamas ) 落車影下相 經過 ( Publika 商場 ) 又有好多食店 wow 最正係樓與樓之間好闊 喺度番工真係唔錯 ~
( 全 KL 最大回教堂 )
之後就去阿表屋企 小寶又比咗張電話卡我 又唔收我錢 噢 咁即係今朝好早出去買卡啦 真係搞到我地好唔好意思 好似咩都要人做咁 雖然我知佢地唔介意 但真係唔鍾意人地記掛我地 d 嘢而煩到佢地囉 比完張卡我地就當然要正式參觀阿表間屋啦 好光猛 望到藍天白雲真係好開心 如果我朝朝都望到藍天白雲 我真係放假都會自己喺屋企煮早餐食呢 ~
( 麵包超人排排坐歡迎我地呀 )
之後阿表又比咗一大堆零食比我地帶番香港 真係唔好意思囉 呢幾日已經打搞佢地 咁之前又要特登買零食比我喎 如果我無咁為食 阿表唔駛咁辛苦呢 哈哈哈哈 ~
阿表整咗榴槤沙冰 Welcome Drink 比我地飲 超濃郁呀 阿表話只係用 D24 但我都係第一次飲到最後一啖都仲有咁濃榴槤味囉 ~
里奧大人仲覆緊 Email 我都唔理佢喇 阿表又好忙咁唔知整咩 所以我都唔客氣 同小寶一齊坐喺貴妃梳化一齊食炸魚片 Hea 到爆炸 真係唔出街都無所謂 之後里奧大人做完嘢就一齊食魚片 玩 10 shot 玩到出哂汗同埋笑到好攰呀 ~
( 炸魚片 ) - Wow 阿表家鄉小食呀 脆卜卜好味呀 每塊有手掌咁大塊架
( 100 plus 對里奧大人好重要架 所以阿表一見里奧大人就比佢呢 有里奧大人就有 100 plus )
我地差唔多 3 點幾先去到大樹下食蒸魚頭 又係超好味 如果同里奧大人喺香港叫送食飯 佢唔會就咁叫魚同菜架 一定要有肉 呢餐佢都食到津津有味 非常之難得難得 ~
青椒粒 - 無食呀 唔知辣唔辣
蒜蓉 - 好新鮮嘅蒜蓉
青椒 + 蒜蓉 + 豉油溝埋一碟仔送飯 白飯每碗 RM1
醬汁蒸鯇魚 ( RM26 ) - 好大件呀 同埋好厚肉 個汁又惹味 最正係一路蒸住嘛 咁樣每啖都係熱辣辣 正呀
冬蔭功蒸鯇魚 with 四大天王 ( RM27 ) - 我都仲未接受到酸酸地汁撈魚 所以阿表差唔多夾哂 d 羊角豆比我食 知我好小食到嘛 ^^
馬拉盞炒蕃薯苗 ( RM8 ) - 好爽脆啊 超好味 如果自己整到就好喇
北紫草涼水 x 4 ( RM1.5 x 4 ) - 阿表話飲咩就飲咩 因為我話要飲地道嘢
呢張 BB 櫈超穩陣呀 不過其實張張枱腳都係咁呢
( 十三洲旗 )
( 如果要入去參觀同影相 就要換呢 d 藍色袍同除鞋呢 )
我見到龍蝦仔好想食 咁再加個本地椰子 OMG 難食到暈 食完又再行下影下 再去另一個地方喇 ~
炸龍蝦仔 - size 有手掌咁大架 所以好吸引我囉 點知 d 肉係霉 我仲要 share 一齊食添 難為佢地咯 呵呵
本地椰子 - 諗住凍嘅 點知唔係嘅 唔凍嘅椰青已經非常難食 仲酸添 不過阿表話本地椰子係咁呢 咁都無咁驚
( 食完行完影完又開車去另一個地方 辛苦小寶同阿表喇 ^^ )
途經新行政區 好多人都會喺度註冊 之後順便影相 好似尖沙咀文化中心咁呢 ~
( 新行政區 )
我地再去布城 ( Putrajaya ) 影相 好有青馬大橋 feel 呀 ~
( 布城對面 )
呢日未完架 ^^


text:
上回提到星期日因落大雨應返工與否,結果...係放棄咗,改為留家工作!碰巧今個weekend又係落著滂沱大雨,嘿...點解總係唔駛返工放假時先落大雨呢!搞到想好想出街逛逛嘅心情也給破壞了!
逢星期四都係不詳日子,剛過咗嘅星期三又連踩通宵做到星期四晚,又足足三十八個鐘頭冇瞓過了!=.=...返到屋企就好似死屍一樣冇晒力,妝沒御下就連涼都沒沖就連忙跳上床搵周公,一覺瞓到天光咯~~本想自行決定翌日休假一天,但係因為阿頭晚上就搭夜機走人,開始放佢兩星期大假(真係羨慕死人嘞),所以要趁佢走人之前返公司捉住佢傾傾工作事宜,如果唔係,佢就真係夠膽死就咁走咗去乜都唔理由得我黎緊兩星期死咯!畎因為兩星期後要完成晒所有施工同要陸續同contractor夾,試問我一個人點搞得掂所有coordination work 呢!點知下午等咗佢兩個鐘,等到同佢傾嘅時候,佢竟然一句就話我冇問題,可以自己搞掂!!嘩,講笑咩,點可能冇問題呢!有d問題係要埋首畫先知架,刑到昤時都唔知可以問邊個嘞!佢越話冇問題我就越覺得問題大,壓力真係大呀,好怕到時背上隻黑鑊先知太遲囉!其實由上星期開始,佢一早已經in hoilday mood,好多嘢問佢時都冇平時咁上心,搞到我同其他同事好無奈!不過都好,等我地發覺原來佢都唔係機械人黎嘅,都會同要休息充電,人之常情嘅!


text:
上回講到又問銀行借多筆錢,計埋新借呢筆,依家手頭上既總欠款,大約係兩年兩個月既人工,而月供款佔我既人工2/3左右,計埋每個月既開支同俾老婆既家用,其實份糧係唔夠使,入不敷支.就咁睇,似乎真係唔多掂,如果係做按揭買樓既話,直頭過唔到壓力測試添.不過我既財政狀況係咪真係表面咁壞?? 咁我又唔覺得wow.
雖然份人工唔夠洗,不過如果計埋股息收入,又唔係咁講.如果以依家手頭上持有既股票,再以一個好保守既預估,只要將一半多dd既股息撥入日常支出就已經夠洗有突.而且,依家只係用左20%多d既借貸資金,剩餘既資金適時會再投入,到時保守預期只要將四成股息撥入日常支出就已經夠用.所以就算股息收益連咁保守既預估都達唔到,只要減派幅度唔多過一半,入息加股息都都唔會變成負數.
之但係,就算係保守既估算都好,都有機會有更差既情況發生,自己亦都有預期過更壞既情況發生,就係持有既股票唔派息.到時無左股息既補貼,就真係每個月都係唔夠錢洗,較好既情況係剩餘既資金無投入市場,咁都係慢慢還返俾銀行,當蝕息.面最壞既情況係所有資金已經買晒股票但又一毫子息都無得收,個個月負數,不過就算遇到呢個情況,都會捱得過.首先,依家俾老婆既家用,其實同預期股息補貼開支既金額相若,話就話係家用,但事實屋企大部份開支好似租水電媒係我俾,另外行街食飯多數都係我出,老婆偶爾先俾返一次半次,所以係似零用多過家用,到時情況真係咁惡劣既話唯有老婆幫幫手,唯有將俾佢既零用幫補下.其次住緊既地方係老婆屋企人,租金平過出面,亦唔擔心會大幅加租,所以支出方面應該都可以係控制之內.而o係艱難既情況,最重要係確保收入,呢方面更加唔係問題,我份工唔會大富大貴,飛黃騰達,但相對穩定非常,唔出大錯應該一直有得撈,亦絕對唔會好似亞視咁拖糧,收入相當平穩.
而呢個完全無息收既情況,我認為出現既機會真係好微.
可能有人會覺得無咁大個頭唔好戴咁大頂帽,無咁高人工唔好借咁多錢,不過衡量過承擔得到,我又唔認為負擔真係好似表面咁大.不過唔同人唔同背景,借之前自己真係要諗清諗楚,千祈咪人借幾多你又跟住借幾多.


text:
2013年10月27日 星期日
茜廊 @ 九龍灣 ( 27-OCT-2013 )
紐西蘭肉眼牛扒
紐西蘭鑊仔牛柳
酥皮忌廉湯
齋湯無料 @.@
蒜蓉包
( 27-OCT-2013 SUN )
今朝 10 點 20 分起身 懶下床之後 里奧大人話要番教會 所以即彈起身沖涼洗頭 之後就去食早餐喇 ~
里奧大人依家會加 $3 轉食出前一丁 湯底都深色 d
早餐又遲 所以都趕唔切番教會喇 咁里奧大人番屋企 我就去超市買雪梨同石榴汁喇 ~
呢排隻手背又痛 咁里奧大人問我係咪用得多 mouse 所以痛 不過我話無特別用多到啦 之後佢笑住話我打機打到手痛呀 咁又似 d 喎 因為我打完自己部手機 會再打埋佢部手機架 唉 真係要停一停喇又 ~
里奧大人知我手痛 所以佢熨哂自己 d 恤衫同西褲 咁我煲完雪梨蘋果水就我熨番 佢就做公司嘢 熨衫隻手係唔會痛 反而拎袋揹上膊頭嘅時候 隻手一屈就最痛 慘 ~
差唔多 1 點幾 家姐黎我屋企停車場交收 因為我買咗樽勁辣椒油同埋夏威夷果仁同埋鵝肝腸比佢呢 ~
熨完都已經 2 點 45 分 咁出去食 tea 喇 順便行一陣抖下氣 依家出街覺得凍添呀 不過就勁乾燥 要密密搽 cream ~
做開有條路 咁抹乾淨哂 d 嘢 再執埋零食柜就真係抖喇 今日做咗成日嘢 所以我一早講家今晚唔煮飯 唔想比自己咁辛苦呀 ~
里奧大人無啦啦記得之前佢家姐比咗張茜廊 coupon 10月31日到期 咁一定要今晚用啦 因為平時又唔知里奧大人幾點放工喎 如果 9 點放工 我都唔會去咁遠食 ~
呢間餐廳應該每枱都係用 coupon 架喇 因為以前無咁多人食嘛 最搞笑有個侍應同個客講呢度好嘈 好似街市咁 唔知點解 我接受到酒樓嘈 但唔接受到西餐廳咁嘈架喎 ~
經過淘大又買咗對鞋 不過我要嘅 size 要訂 咁無咩所謂啦 又唔係趕住着 所以我就訂 lu ~
番到屋企抖陣就沖涼喇 超勁舒服 依家沖完涼都唔駛開冷氣 實在太好喇 ~
今晚又打下機 又睇下雜誌都 12 點喇 但其實我又唔係好眼瞓 不過都要瞓囉 ~
2 則留言:
對眼一條線阿之午安好呀~ 今日精唔精神呀 我ok喎..不過星期一都係唔想番工囉 放假既時間可唔可以耐少少既啫~啫~啫~回覆刪除
有時都想加錢轉出前一丁架..不過覺得唔抵嘛 有啲茶餐廳加$4添..自己煮都唔水咁貴嘛 但大光麵真係幾難食既....
係咪拎重嘢太多呀 我同事又係拎得多重嘢手痛 連釘嘢都用唔到力..你去超市唔好買咁多嘢喇 整親好難好番架 乖~ 我諗唔關打機事卦...你會唔會連續打一個鍾機先
最唔like啲湯冇料 因為煲咁大煲湯實要落好多料先煲到出嚟架嘛..冇料可能係用粉開都唔奇 e...我之前買佐塊酥皮想整酥皮湯 但唔記得用..嗰日攞出嚟焗佐少少試...焗唔起呀 應該放耐佐..嘥佐回覆
四重奏木之 妳好呀 呢個名諗起曲奇飯 哈哈 ~刪除
早啦 妳眼瞓無 ?! 我 ok 喎 ~
星期一真係無咩邊個想番工 妳覺唔覺呀 ?! 就算夜晚去街都無咩 mood 架 唔好講話番工 係咪先 ?!
轉丁加 $4 真係貴啦 但有 d 丁都唔好食架 同大光麵口感一樣 我唔知呢間用咩麵呀 不過都一樣好爽口 最怕 d 麵林 pat pat ~
我個袋係重 但係都係膊頭痛啫 唔會手掌痛囉 ~
我真係打成 1 個鐘頭機架 所以老奧成日話鬼我 哈哈 ~
係呀 無料嘅湯真係飲有顏色嘅水咁囉 我覺得開粉有咩出奇 佢理得妳 最緊要賺錢 無哂良心可言架喇 ~
酥皮 我之前買過 2 次 但次次買完無用就過期 所以我唔再買酥皮 哈哈 ~
嘩 擺得耐會焗唔起架 真係唔知呢 咁我仲更加唔會整 嘩哈哈哈哈 ~


text:
東涌綫九龍 財務公司支店検索
九龍
九龍站是東涌綫及機場快綫的中途站,位於油尖旺區的油麻地雅翔道,鄰近正在建築的廣深港高速鐵路西九龍總站,並位處於西鐵綫的柯士甸站以西.
九龍站在興建時暫稱西九龍站,以反映服務西九龍區在東涌綫通車,最後定名為九龍站,於1998年6月22日正式啟用.
九龍站共有9層,其中有6層屬於車站範圍的公共開放部份,U5層為連接Union Square的出入口及空中花園,U3層為車站與連接圓方的出入口.
而G層為機場快綫市區預辦登機大堂及東涌綫大堂.機場快綫市區預辦登機服務大堂,主要為乘客預先辦領登機證及付運行李,無須等候機場登機櫃檯,但乘客是必須預繳車資方可使用此服務.L2層為機場快綫大堂及月台,L4層則為東涌綫月台.往機場方向及往香港方向的月台及大堂被東涌綫月台的中庭分隔.
九龍站的周邊,設有西區海底隧道巴士站,有各條過海巴士路線前往香港島.而九龍站北面另設佐敦(渡華路)巴士總站,同時設有一系列的巴士路線往返新界各區,方便乘客在九龍站轉乘其他交通工具.
車站啟用時因位置遠離市中心,人流一直偏低.直至大型商場圓方及環球貿易廣場陸續入伙後,人流開始上升.現時,於星期六,日及公眾假期,有不少乘客使用車站出入.到了除夕日及新春日子,更會有大批民眾從佐敦附近前往九龍站前或匯翔道(維多利亞港旁)附近觀賞煙花表演,活動結束後大批民眾也會從九龍站回家,車站也會超出負荷.
另外,毗鄰九龍站的柯士甸站已於2009年8月16日通車.由於兩站之間暫無直接的行人通道連接,兩站乘客轉綫必須途徑圓方,匯翔道或佐敦道行人天橋往返兩站,需時約10分鐘.日後廣深港高速鐵路香港段的西九龍總站啟用後,乘客可以由九龍站的地底通道前往西九龍總站轉乘高速鐵路,前往中國大陸,亦將設有行人隧道連接九龍站及柯士甸站.